"ބީރައްޓެއްސެއް ފަދައިން، ނުވަތަ މަގު ހުރަސްކޮށްލާ މީހެއް ފަދައިން، ތިބާ ދުނިޔޭގައި ވާށެވެ!"\n”ބީރައްޓެއްސެއް ފަދައިން، ނުވަތަ މަގު ހުރަސްކޮށްލާ މީހެއް ފަދައިން، ތިބާ ދުނިޔޭގައި ވާށެވެ!“\nޙަޔާތުގެ ދަތުރުގައި މަޑުކޮށްލުމަށް ލިބިފައިމިވާ ވަގުތީ ދުނިޔޭގެ ދުވަސްތައް، އެ ދުނިޔޭގެ ތަޢުމީރީ މަސައްކަތަށް އެކަނި ހުސްކޮށްނުލާށެވެ.\nމި ވަގުތީ ފާލަމަކީ އޭގެ އަނެއްކޮޅުން ތިމާ ފައިބަން ޖެހޭ އެއްޗެކެވެ. އެ ފާލަމަށް އެރީ ހުސްއަތާއެވެ. ފައިބައިގެންދާއިރު ގެންދެވޭނެ އެކައްޗެއް ވެސް ނޯންނާނެއެވެ. ދާންޖެހޭނީ ވެސް ހުސްއަތާއެވެ. އެހެންކަމުން މި ދުނިޔޭގެ މަދު ދުވަސްތަކުގައި ދަތުރުގެ ކޮށްތު ލިބިގަންނާށެވެ. އެނޫން ތަކެތި ޖަމާ ނުކުރާށެވެ. ކިތަންމެ ގިނަ ކޮށްތެއް ޖަމާކުރި ކަމަކު، އޭގެ ބޭނުން ހިފޭނީ ހަމައެކަނި މި ފާލަމުގެ މަތީގައެވެ.\nމި ދަތުރަށް ހޯދޭނެ އެންމެ ހެޔޮ ކޮށްތަކީ ތަޤުވާގެ ފިލާވަޅުތަކެވެ. އޭގެން ތިމާގެ ފުރާނަޔަށް ފިލުވައިދޭ ހައިހޫނުކަމެވެ. މިކަމަށް އިޝާރާތް ކުރައްވައި މާތް ﷲ ވަޙީކުރައްވަނީ، ﴿وَتَزَوَّدُوا فَإِنَّ خَيْرَ الزَّادِ التَّقْوَىٰ وَاتَّقُونِ يَا أُولِي الْأَلْبَابِ﴾  (سورة البقرة: ١٩٧)\nމާނައީ: "އަދި ތިޔަބައިމީހުން ދަތުރުމަތީގެ ކޮއްތު ލިބިގަންނާށެވެ! ފަހެ، ހަމަކަށަވަރުން އެންމެ މޮޅު ކޮއްތަކީ تقوى އެވެ. އޭ ބުއްދީގެ أهل ވެރިންނޭވެ! ތިޔަބައިމީހުން ތިމަންރަސްކަލާނގެއަށް تقوى ވެރިވާށެވެ!"\nދަތުރަކީ މާ ދިގު ދަތުރެއް ނޫނެެެވެ. އެހެނަސް މި ދަތުރުގެ ތެރޭގައި ފެންނަ މަންޒަރުތަކާއި ކުރެވޭ ތަޖުރިބާއަކީ އޭގެ ދިގުކުރުމިން އިހުޞާޞް ކުރުމުގައި މިންކުރެވޭ އާލާތެކެވެ. އުފާވެރިކޮށް މި ޙަޔާތުގައި އުޅުމަށް އިޚްތިޔާރުކުރި މީހަކަށް އުފާވެރިކަން ހުއްޓެވެ. އޭނާ އާ ކުރިމަތިވާ ކަންކަމަކީ މުޅިން ވެސް އުފަލެއްކަމުގައި ނޫނީ އޭނާ ނުދެކޭނެއެވެ. ދެރަވަރު ކަމެއް ދިމާވިނަމަ، ދާދި އަވަހަށް އެކަމެއްގެ ހިތާމަ ފިލާދާނެކަމާއި އެއަށް ފަހު އުފަލުގައި ފާލަމުގެ ދަތުރު ނިމޭނެކަން އޭނާ ޤަބޫލު ކުރެއެވެ. އެއީ ފާލަމުގެ ވަގުތީ ކަމާއި އެއަށްފަހު އޮތް މަންޒިލުގެ ދާއިމީކަން ދަންނަ މީހާއެވެ. އެއީ ﷲއަށް އީމާންވެގެން ހުރި ތަޤުވާވެރިމީހާއެވެ.\nތަޤުވާވެރިން މި ފާލަމަށް ބަލަނީ އެނޫން މީހުން އެއާމެދު ދެކޭ ނަޒަރަކުން ނޫނެވެ. އެ މީހުންގެ ނަޒަރުގައި މިއީ މަންޒިލަށް ވާޞިލުވުމަށް ހިނގަން ލިބިފައިވާ ކުރު ރާސްތާއެކެވެ. ދާދި އަވަހަށް މީގެ ނިމުން ލޮލުގެ ކޮޅަށް ފެނިދާނެެއެވެ. އޭރުން މާ ލަސްތަކެއް ނުވެ އޭނާ އެ އެދޭ މަންޒިލަށް ވާޞިލް ވާނެއެވެ.\nމިއާ ޚިލާފަށް އީމާންތެރިކަމާ ދުރު ޚިޔާލުގެ މީހާ މި ފާލަމާމެދު ދެކެނީ އޭނާގެ އަމިއްލަ ޚިޔާލީ ނަޒަރިއްޔާއަކުންނެވެ. ތަނުގެ މޮޅުކަމާއި ލިބެންހުރި ތަކެތީގެ ފުރިހަމަކަމުގެ އިހުޞާޞް ތަކެވެ. މި ވަގުތީ ފާލަމަށް ޖެހެމުންދާ ފިނި ރޯޅި ތަކެވެ. ހިތްގައިމު މަންޒަރުތަކާއި އުފާވެރި ހިނދުކޮޅުތަކެވެ. އޭނާ ދެކޭގޮތުގައި އެފަަދަ ހިނދުކޮޅު ތަކުގެ އުފާ ތަޖުރިބާ ނުކުރަނީ މޮޔައިންނެވެ. އެކަމުގެ މަސްތުގައި މީހާ އަށް ލިބޭ ހިންހަމަޖެހުމާ ދުރުވެ އެކަމުން އަމިއްލަ އަށް ރެކެގަންނަނީ ވިސްނުމެއް ބުއްދިއެއް ނުވާ ޤަދީމީ ބޯދާ ފިކުރުގެ މީހުންނެވެ. މިއީ އެއްގޮތަކަށް ވެސް ރަނގަޅު ވިސްނުމެއް ނޫނެވެ. މާގިނަ ދުވަހު ތިބެވޭނެ ތަނެއްގެ ގޮތުގައި މި ފާލަމާ މެދު ހީކޮށްގެން ނުވާނެއެވެ.\nބުއްދިވެރިޔާ އަށް ޔަޤީންވަނީ މި ދުނިޔެއަކީ ވަރަށް ވަގުތީ، ދާދި އަވަހަށް ނިމި ހިނގައިދާނެ މަދު ދުވަސްކޮޅެއް ކަމެވެ. ޢާލަމްތަކަށް ރަޙްމަތެއް ކަމުގައި ފޮނުއްވެވި މާތް ސާޙިބާ މުޙައްމަދު ﷺވަނީ މި ޙިކްމަތްތެރި ފިލާވަޅު މި އުއްމަތަށް ބަޔާންކޮށްދެއްވާފައެވެ. عَنْ ابْن عُمَرَ رضي الله عنهما قَالَ: أَخَذَ رَسُولُ اللهِ ﷺ بِمَنْكِبِي، وَقَالَ: «كُنْ فِي الدُّنْيَا كَأَنَّك غَرِيبٌ أَوْ عَابِرُ سَبِيلٍ». وَكَانَ ابْنُ عُمَرَ رضي الله عنهما يَقُولُ: إذَا أَمْسَيْتَ فَلَا تَنْتَظِرْ الصَّبَاحَ، وَإِذَا أَصْبَحْتَ فَلَا تَنْتَظِرْ الْمَسَاءَ، وَخُذْ مِنْ صِحَّتِك لِمَرَضِك، وَمِنْ حَيَاتِك لِمَوْتِك. (رَوَاهُ الْبُخَارِيُّ.)\nމާނައީ:- "އިބްނު ޢުމަރު رضي الله عنهما ވިދާޅުވިއެވެ. رَسُولُ اللهِ ﷺ ތިމަންކަލޭގެފާނު ކޮނޑުފުޅުގައި ހިއްޕަވައިފައި ޙަދީޘް ކުރެއްވިއެވެ. ”ބީރައްޓެއްސެއް ފަދައިން، ނުވަތަ މަގު ހުރަސްކޮށްލާ މީހެއް ފަދައިން، ތިބާ ދުނިޔޭގައި ވާށެވެ!“\nއިބްނު ޢުމަރު رضي الله عنهما ވިދާޅުވާކަމުގައި ވެއެވެ. ”ތިބާ ހަވީރު ވެއްޖެނަމަ ހެނދުނު ވާނޭ ކަމަށް އިންތިޒާރު ނުކުރާށެވެ. އަދި ހެނދުނު ވެއްޖެނަމަ ހަވީރު ވާނޭ ކަމަށް އިންތިޒާރު ނުކުރާށެވެ. އަދި ތިބާ ދުޅަހެޔޮ ކަމުގައި ވާޙާލު ބަލިވެދާނޭ ކަމަށް ތައްޔާރުވާށެވެ. އަދި ތިބާ ދިރިހުށްޓައި، މަރަށް ތައްޔާރުވާށެވެ.“ (މި ޙަދީޘް ރިވާކުރެއްވީ އިމާމް ބުޚާރީއެވެ.)


މިފަހަރުވެސް ވައިނޮޓް ޑަބަލް އެލް މެޗު އެއްވަރު – Ungoofaaru\nބަނޑޭރިގަނޑު/ޙަބަރު/މިފަހަރުވެސް ވައިނޮޓް ޑަބަލް އެލް މެޗު އެއްވަރު\n0 398 1 މިނެޓުން ކިޔާލެވޭ\nމެޗުގެ މޮޅުކުޅުންތެރިއަކަށް ހޮވިފައިވަނީ ވައިނޮޓް ސްޕޯރޓްސްގެ ޖާޒީނަމްބަރު6އިބްރާހީމް އަލީ\nސައިފް ގޯލްޑަން ޖުބުލީ ފުޓުބޯޅަ މުބާރާތުގެ ގުރޫޕް ބީ ގައި އެއްމެފަހުގެ ޗެމްޕިއަން ޑަބަލް އެލް އާއި ވައިނޮޓް ސްޕޯރޓްސް ބައްދަލުކުރި މެޗު އެއްވަރުވެގެން ނިމިއްޖެއެވެ.\nމެޗުފެށިގެން ދާދި ހަމަހަމަ ކުޅުމެއް ފެނިގެންދިޔަ މިމެޗުގެ9ވަނަ މިނެޓުގައި ވައިނޮޓް ސްޕޯރޓްސް އިން ލަނޑު ޖަހާ ލީޑު ނެގިއެވެ. ޑަބަލް އެލްގެ އޭރިޔާގެ ބޭރުން އުތުރު ފަރާތުން ވައިނޮޓަށް ލިބުނު ހިލޭޖެހުމެއްގެ ބޭނުންހިފައި މިލަނޑު ޖަހައިދިނީ އިހުސާންއެވެ. ވާދަވެރި ފޯރިގަދަ ކުޅުމެއް ފެނިގެންދިޔަ މިމެޗުގެ ފުރަތަމަ ހާފު ނިމިގެންދިޔައީ 1 –0ން ވައިނޮޓް ކުރީގައި އޮވެގެންނެވެ.\nމެޗުގެ 82 ވަނަ މިނެޓްގައި ވައިނޮޓުން2ވަނަ ލަނޑު ޖަހާ ލީޑު ފުޅާކުރިއެވެ. މި ލަނޑުވެސް ޖަހައިދިނީ ފުރަތަމަ ލަނޑުވެސް ޖަހައިދިން އިހުސާންއެވެ. ވައިނޮޓުން2ލަނޑުގެ ލީޑުގައި މާ ގިނައިރު ހިފަހައްޓާލެވެގޮތެއްނުވިއެވެ. ފަސްމިނެޓް ފަހުން މެޗުގެ 87 ވަނަ މިނެޓުގައި ޑަބަލް އެލްގެ އަލީ ސަލީމް ލަނޑެއްޖަހާ މެޗުގެ ނަތީޖާގެ ފަރަގު2-1 އަށް ކުޑަކުރިއެވެ. މި ލަނޑަކީ އޮފްސައިޑް ލަނޑެއްކަމަށް އެޕީލް ކުރި ނަމަވެސް ރެފްރީ ނިންމެވީ އޮފްސައިޑް ނޫން ކަމަށެވެ.\nޑަބަލްއެލްގެ ލަނޑާއެކު ޑަބަލްއެލްގެ އެޓޭކް އިތުރުވެ މެޗުފޯރި ވަރަށް ގަދަވިއެވެ. ޑަބަލް އެލްއަށް ހަމަޖެހި ނުލެވި އުޅެނިކޮށް ވައިނޮޓުން އިތުރު ލަޑެއްޖެހިއެވެ. ނަމަވެސް، ގޯލް ދަނޑިގައި ޖެހިފައި ނިކުތް ބޯޅަ މުހައްމަދު ޔޫސުފު ގޯލަށް ވައްދާލުމުން ރެފްރީ ނިންމެވީ އޮފްސައިޑް ލަނޑެއްކަމަށެވެ. މި ލަނޑަކީ އޮފްސައިޑް ލަނޑެއްނޫން ކަމަށް އެޕީލް ކުރި ނަމަވެސް ރެފްރީ ނިންމެވީ އޮފްސައިޑް ކަމަށެވެ.\nޑަބަލް އެލް އިން މެޗު އެއްވަރުކުރި ލަނޑު މެޗުގެ އިތުރުވަގުތު ގައި ޖަހައިދިނީ ބަދަލް ކުޅުންތެރިޔާ ހަސަން ޝަފީޤްއެވެ. މިލަނޑު ޖެހުމުގެ ކުރިންވެސް ވައިނޮޓުން ދިޔައީ މެޗުގެ ވަގުތު ހަމވެއްޖެ ކަމަށްބުނެ އެޕީލް ކުރަމުންނެވެ. ހިތްހަމަ ނުޖެހުންބޮޑުވި މިވަގުތުކޮޅުގެ ތެރޭގައި ވައިނޮޓްގެ ބެންޗުގައި އިން ހަސަންހުސައިންއަށް ރެފްރީވަނީ ރަތްކާޑު ދައްކާފައެވެ.\nމެޗުނިމިގެން ދިޔައީ މިނަތީޖާ އިން ދެޓީމު އެއްވަރު ވެގެންނެވެ. މިނަތީޖާގެ ސަބަބުން ސެމީގެ ޖާގަ އެއްހޯދުމުގެ އަމިއްލަބާރު ވައިނޮޓަށްވަނީ ގެއްލިފައެވެ. ސައިފް ގޯލްޑަން ޖުބުލީ5ވަނަ މުބާރާތުގައި ވެސް މިދެޓީމު ބައްދަލުކުރި މެޗު ނިމިގެން ދިޔައީ ހަމަ މިނަތީޖާއިންނެވެ. އެމެޗުގައިވެސް ފުރަތަ ދެލަނޑު ޖަހާ ލީޑުފުޅާ ކުރީ ވައިނޮޓް ސްޕޯރޓްސް އިންނެވެ.\nމެޗުގެ މޮޅުކުޅުންތެރިޔާގެ މަޤާމް ހޯދީ ވައިނޮޓް ސްޕޯރޓްސްގެ ޖާޒީނަމްބަރު6އިބްރާހީމް އަލީ އެވެ.


BREAKING | Covid-19: Mirey Fassivi Meehun Ge Therey Gai 12 Dhivehin - Vaguthu\nކޮވިޑް-19: ފައްސިވި މީހުންގެ ތެރޭގައި 12 ދިވެހިން\nމާލެ ފުރަބަންދުކޮށްފައި އޮތް ވަގުތެއް - ފޮޓޯ: ވަގުތު އިމޭޖަސް\nމިރޭ ރާއްޖެއިން ކޮވިޑް-19 އަށް ފައްސިވި މީހުންގެ ތެރޭގައި 12 ދިވެހިން ހިމެނޭ ކަމަށް އެޗްޕީއޭ އިން ވިދާޅުވެއްޖެ އެވެ.\nމިކަން ހާމަކޮށް ހެލްތު ޕްރޮޓެކްޝަން އޭޖެންސީ (އެޗްޕީއޭ) އިން ދާދި ދެންމެއަކު ކުރި ޓްވީޓެއްގައި ވިދާޅުވެފައި ވަނީ، މިރޭ ރާއްޖެއިން 13 މީހަކު ކޮވިޑް-19 އަށް ފައްސިވެފައިވާ ކަމަށާއި، އޭގެތެރޭގައި ހިމެނެނީ 12 ދިވެހިންނާއި ބަންގްލަދޭޝް މީހެއް ކަމަށެވެ.\nމިއީ ރާއްޖެއިން އެއް ދުވަސް ތެރޭ އެންމެ ގިނަ އަދަދަކަށް ދިވެހިން މި ވައިރަސް އަށް ފައްސިވި ފަހަރެވެ.\nމިރޭ އިތުރު 13 މީހަކު ރާއްޖެއިން ކޮވިޑް-19 އަށް ފައްސިވުމުން ރާއްޖެއިން މިދިޔަ 24 ގަޑިއިރު ތެރޭ ބަލި ޖެހުނު މީހުންގެ އަދަދު ވަނީ 21 އަށް އަރާފައެވެ.\nމިހާތަނަށް ރާއްޖެއިން ޖުމްލަ 129 މީހަކު މި ވައިރަސް އަށް ފައްސިވެފައި ވެއެވެ. މީގެ ތެރެއިން ގިނަ މީހުން ވައިރަސް އަށް ފައްސިވެފައި ވަނީ މާލެ އިންނެވެ. އެންމެ ގިނަ އަދަދަކަށް ރާއްޖެއިން މި ބަލި ޖެހުނީ ދިވެހިންނާއި ބަންގްލަދޭޝް މީހުންނަށެވެ.\nމާލެއިން ފާއިތުވެދިޔަ ދުވަސްތަކުގައި ކޮވިޑް-19 އަށް ފައްސިވާ މީހުންގެ އަދަދު އިތުރުވަމުން އަންނައިރު، އެންމެ ފުރަތަމަ މާލެއިން ކޮވިޑް-19 ގެ ކޭސް އެއް ފެންމަތިވެފައި ވަނީ މިމަހުގެ 15 ވަނަ ދުވަހުއެވެ. އެއަށްފަހު އިދާރާތަކުން އޭނާ އާއި ބައްދަލުވި މީހުން ހޯދައި ޓެސްޓު ކުރުމުގެ މަސައްކަތް ކުރަމުންދާއިރު، ވައިރަސް މިހާރު ފެތުރެމުން ދަނީ މުޖުތަމަޢުގެ ތެރެއިން ކަން ވަނީ ޔަޤީން ކުރެވިފައެވެ.\nރާއްޖެއިން ކޮވިޑް-19 އަށް ފައްސިވި ފުރަތަމަ 20 މީހުން މި ވައިރަސް އަށް ފައްސިވެފައި ވަނީ ރިސޯޓުތަކުންނެވެ. ނަމަވެސް އޭގެ ފަހުން މުޖުތަމަޢު ތެރެއިން ވައިރަސް ފެންނަމުން ދާތީ، މި ބަލިމަޑުކަމުގައި މިހާރު ރާއްޖެ އޮތީ ނުރައްކާތެރި ފައްތަރެއްގައެވެ.\nއޭޕްރީލް 25, 2020 04:43\nއަދަދު ބޮޑުވި ވަރަކަށް ގައުމުތަކު ދޭ އަދަދުތަށް ބޮޑުވާނެ. އެހެންވީމަ ރިސޯޓް ތަކުން އައި މީހުންނާއި ބޭސް ފަރުވާޔަށް މާލެ ގޮސް ތިބި މީހުންނާއި އެވަރުން ނުވީޔާ މާލޭގަ ހާލުގަ ޖެހިފަ ތިބި ބަނގްލަދޭޝް މީހުންނާއި ހުރިހާ އެންމެން މަސްހުނި ކޮށްފަ ބަރިބަރިޔަށް ޖަހާފަ ހުރިހާ މާލޭގަ ތިބި ހުރިހާ ސުކޫލެއްގަ ބޭތިއްބީމަ ރަނގަޅުވާނެ. އޭރުން ގިނަމީހުންނަށް ބަލި ޖެހޭނީ.\nއޭޕްރީލް 25, 2020 05:33\n12 ދިވެހީން ޕޮސިޓިވްވީ މާލެ ސަރަހައްދުންތޯ..؟\nއޭޕްރީލް 25, 2020 13:09\nޤައުމުގެ ވަލިއްޔުލް އަމްރު އަށް ރައްޔިތުން ޢައްޔަން ކޮށްފައިވާ ފަރާތުން ޤައުމީ ދޮރާށިތައް ބަންދު ނުކުރުމުގެ ނަތީޖާ މިއޮތީ ފެންނާށެވެ. މިއަދު ޤައުމުގެ ޙާލަތު ވަޒަން ކުރެއްވޭތޯއެވެ؟ ތިޔަބޭފުޅުން ޖަވާބުދާރީވެ ވަޑައިގަންނަވަން ޖެހިވަޑައިގަންނަވާ ދުވަސް އެބައާދެއެވެ. މިވަރު ހަލުވި ސްޕީޑެއްގައި ވައިރަސް ފެތުރޭނަމަ، ދެން މިކަމުން ޢާންމު ރައްޔިތުން ސަލާމަތްތެރިކަން ހޯދާނީ ފަހެ ކިހިނެއް ހެއްޔެވެ؟ ސަރުކާރުގެ ފަރާތުން މީގެކުރިން ވާހަކަ ދެއްކެވި ޑރ. ޝީނާ ވިދާޅުވެފަައިވަނީ މިވަރުންދާނަމަ ދެންޖެހޭނީ ދޫކޮށްލާށެވެ. ސަރުކާރަށް ކުރެވޭނެ ކަމެއް ނެތްކަމުގައި ނޫސްކޮންފަރެންސްގައި އެކަމަނާ ވަނީ ވިދާޅުވެފައެވެ.\n* ކުދިކުދި ތަންތަން ކޮޅުގައި ޒަރޫރީ ބޭނުންތަކުގައި މާލޭގައި އުޅެން މަޖްބޫރުވެފައިވާ ރަށްރަށުގެ އެތައް ޢާއިލާތަކެއް ބިކަވެ ބަނޑަށްޖެހިގެން މަރުގެ ތުންފަތްމަތީގައި މިތިބީއެވެ. ޓޫރިޒަމް މިނިސްޓަރ އޮނަރަބަލް ޢަލީ ވަޙީދު ކޮބައިތޯއެވެ؟ ޢިއްޒަތްތެރި މަޖިލިސް ރައީސް މުޙައްމަދު ނަޝީދު ކޮބައިތޯއެވެ؟ ތިޔަ ދެބޭފުޅުން ނޫސްތަކަށް ވައިރަސް ވަންގޮތަކާއި މެދު ބަސްދީގަތުމެއް ނުދެއްވާނަންތޯއެވެ؟ ޤައުމުގެ ދޮރޯށިތައް ބަންދު ނުކުރަން ނިންމުމުގެ ހިތި ނަތީޖާގެ ރަހަ މިއަދު މިއޮތީ ކަރުބުޑުގައި ލާފައެވެ. ތިޔަ އެންމެހާ ބޭފުޅުންވެސް ތިޔަ ތިއްބެވީ ދިވެހިރާއްޖޭގެ ޖުމްހޫރިއްޔާގެ ޤާނޫނު އަސާސީ އާއި މާތްﷲ ގަންދީ ކުރެއްވި ހުވަޔާއި ކަނޑައެޅިގެން ޚިލާފްވެ ވަޑައިގެން ރައްޔިތުންނަށް ޚިޔާނާތްތެރިވެ ވަޑައިގެންފައިކަން މިއަދު ނިކަމެތި ދިވެހިރައްޔިތުން ޤަބޫލު ކޮށްފިއެވެ. ވަލްޙަމްދުލިﷲ


އަންހެން ކުދިން ފިރިހެން ކުދިންނަށް ވުރެ ކުރިއަރާ ދަނީ — Ihavandhoo.com\nއަންހެން ކުދިން ފިރިހެން ކުދިންނަށް ވުރެ ކުރިއަރާ ދަނީ\n1 މާރިޗު 2014 1 ހުސައިން ރީޙާން\nމަދަރުސާތަކުގެ ދަރިވަރުން ހޯދަމުންދާ ނަތީޖާ ތަކަށް ނަޒަރު ހިންގާލާއިރު، ފިރިހެން ކުދިންނަށް ވުރެ ރަނގަޅު ނަތީޖާ އަންހެން ކުދިން ހޯދަމުން އަންނަ ވާހަކަ ދެކެވެމުންދާތާ ދުވަސްތަކެއް ވެއްޖެއެވެ. ކުލާސްތަކުގައި އުފެދޭ އަހުލާގީ މައްސަލަތަކުގެ ކުރީގައި ފިރިހެން ކުދިން ތިބޭ އިރު، ނަތީޖާ ގައި އެކުދިން ތިބެނީ އެންމެ ދަށު ގައެވެ. މިއީ ހަމައެކަނި ރާއްޖޭގެ ހާލަތު އޮތްގޮތް ކަމުގައި ނުވީ ނަމަވެސް، މިއީ މިކަމާއި މެދެ ވިސްނާ، މިކަމުގެ މައްސަލަ ހޯދާ އެކަމަށް ހޭހަން ކުރަން ޖެހިފައިވާ ކަމެއްކަމުގައި ދެކެމެވެ.\nއެކިއެކި މުދައްރިސުންގެ ފަރާތުން އެނގޭ ގޮތުގައި ރާއްޖޭގެ ތަފާތު ސުކޫލު ތަކަށް ބަލާއިރު، ގުރޭޑް 1 ން ފެށިގެން 12 އާއި ހަމައަށް ވެސް ނަތީޖާ ތަށް ހުރީ މިފަދަ ގޮތަކަށެވެ. ފަށާ ތަޢުލީމީ މަރުހަލާ އާއި މެދު މަދުރަސީ އަދި ދަށު ސާނަވީ މަރުހަލާ އާއި މަތީ ސާނަވީ މަރުހަލާއިން ވެސް މިފަދަ ކަމުވޮށިނުވާ ނަތީޖާ ތަކެއް ފެންނަމުންދާއިރު، މިއީ މުޅި ޤައުމު މިކަމާއި މެދު ލޯހުޅުވައި ވިސްނަން ޖެހިފައިވާ ކަމެކެވެ.\n2013 ވަނަ އަހަރު މެއި ޖޫން ގައި ބޭއްވި އެޗް.އެސް.ސީ އަދި އެޑެކްސެލް އޭލެވެލް އިމްތިހާނުގައި ރާއްޖޭގެ5ސުކޫލަކުން ޖުމުލަ 1725 ދަރިވަރުން ބައިވެރިވެފައި ވެއެވެ. އެއީ 1011 އަންހެން ކުދިންނާއި 714 ފިރިހެން ކުދިން ނެވެ. 2013 ވަނަ އަހަރުގެ އޭލެވެލް އިމްތިހާނުގައި ބައިވެރިވި 1011 އަންހެން ކުދިން ވަނީ މުޅި އެއަހަރުގެ3މާއްދާއިން ފާސްވި ނިސްބަތުގެ 48.5 އިންސައްތަ ހިއްސާކޮށްފައެވެ. މާނަ އަކީ 2013 ވަނަ އަހަރުގެ މަތީސާނަވީ ނިންމި ޖުމުލަ 490 އަންހެން ދަރިވަރުން ވަނީ މަތީ ތަޢުލީމުގެ ފުރުސަތު ތަކަށް ދިއުމަށް ބޭނުންވާ މިންވަރަށް ފާސްވެފައެވެ. އޭލެވެލް ގަދަ 10 ގައި ހިމެނުނު ދަރިވަރުން އިއުލާންކުރުމަށް ދަރުބާރުގޭގައި ކުރިއަށް ގެންދިޔަ ހަފުލާގައި ވާހަކަފުޅު ދައްކަވަމުން މިނިސްޓްރީ އޮފް އެޑިއުކޭޝަންގެ ސްޓޭޓު މިނިސްޓަރ ޑރ. ޢަބުދުﷲ ނަޒީރު ފާހަގަ ކުރެއްވި ގޮތުގައި ވޭތުވެދިޔަ5އަހަރުގެ ނަތީޖާއަށް ބަލާއިރު ދިވެހި އަންހެންކުދިން އޭލެވެލްގައި ހޯދާ ކާމިޔާބީތައް ދަނީ އިތުރުވަމުން ނެވެ. އަދި "ދުނިޔޭގެ ޓުރެންޑަށް ބަލާއިރުވެސް މިމަރުހަލާގައި އަންހެންކުދިން ފިރިހެންކުދިންނަށްވުރެ ރަނގަޅު ނަތީޖާ ހޯދަމުން އަންނަކަން ފާހަގަ ކުރެވޭ" ކަމަށް ނަޒީރު ވަނީ ވިދާޅުވެފައެވެ.\nމަތީސާނަވީ މަރުހަލާގައި ޖުމުލަގޮތެއްގައި އަންހެން ދަރިވަރުންގެ ޢަދަދު އިތުރުވެ ފިރިހެން ދަރިވަރުންގެ ޢަދަދު ދަށްވަމުންދާކަމަށް އެޑިއުކޭޝަން މިނިސްޓުރީގެ ތަފާސްހިސާބުތަކުން ދައްކައެވެ. އަދި އެއް އަހަރުން އަނެއް އަހަރަށް މަތީސާނަވީގައި ކިޔަވާ ދަރިވަރުންގެ ޢަދަދު އިތުރުވަމުންދާކަމަށްވެސް މިނިސްޓުރީގެ ތަފާސްހިސާބު ތަކުން ދައްކައެވެ. މާނަ އަކީ މަތީސާނަވީ މަރުހަލާއަށް ފާސްވާ މިންވަރަށް ދަށު ސާނަވީ މަރުހަލާގައި ފިރިހެންކުދިންނަށް ނަތީޖާ ހޯދޭ މިންވަރު ދަށް ކަމެވެ.\nތަޢުލީމު އުނގެނުމުގައި އަންހެން ކުދިން ފިރިހެން ކުދިންނަށްވުރެ ކުރިއަރަމުންދާ ސަބަބު ހޯދުމަށް ދުނިޔޭގެ ފެންވަރުގައި ބައެއް ދިރާސާތަށް ކުރެވިފައި ވެއެވެ. މިދިރާސާތަކުން ފާހަގަ ކޮށްފައިވާ ގޮތުގައި މިމައްސަލާގައި ތަފާތު ސަބަބުތައް ވެއެވެ. އަންހެން ކުދިންގެ އުޅުމަށް އައި ބަދަލާއި މުޖުތަމަޢުގައި އަންހެނުންގެ ދައުރު ބޮޑުވެގެން ދިއުމާއި ވަޒީފާ ތަކުގައި އަންހެނުން އިތުރުވުމާއި ވަޒީފާތަށް ދިނުމުގައި ކުރިއާއި ހިލާފަށް ޖިންސީ ތަފާތުކުރުންތައް ނުގެންގުޅުމާއި، ތަޢުލީމަށް އަންހެންކުދިންދޭ ސަމާލުކަން އިތުރުވުން އެއީ މިކަމުގެ ސަބަބެއް ކަމުގައި ބެލެވެއެވެ.\nނަފުސާނީޢިލްމުގެ އެހީގައި ބައެއް ބޭފުޅުން ފާހަގަ ކުރައްވާ ގޮތުގައި އުމުރުން6އަހަރުގައި ތަޢުލީމީ މަރުހަލާ ދަރިވަރުން ފަށާއިރު، އެއުމުރަކީ އަންހެން ކުދިން ނަށް މިފަދަ ކަމަކަށް ރަނގަޅު އުމުރެއް ކަމުގައި ވިޔަސް، ފިރިހެން ކުދިން ނަށް އެއީ އެކަށީގެންވާ އުމުރެއް ނޫނެވެ. ނަމަވެސް ކިޔެވުމުގައި އަންހެން ކުދިން ފިރިހެން ކުދިންނަށްވުރެ ބޮޑު ފަރަގަކުން ކުރިއެރުން ހޯދަން ފަށާފައިވަނީ ވޭތުވެދިޔަ5ވަރަކަށް އަހަރު ތެރޭގައި ކަމަށްވުމުން، މި ދެންނެވި އެކަށޭނެ އުމުރުގެ ވާހަކަ އަކީ ބަލިކަށި ވާހަކަ އަކަށް ވެގެން ދެއެވެ.\nގިނަ ބަޔަކު ޤަބޫލު ކުރާ ގޮތުގައި މިކަމުގައި ތަފާތު ސަބަބުތައް ހުންނާނެ އެވެ. އެއާއި އެކު އެންމެ ބޮޑު އެއް ސަބަބެއް ކަމަށް ދަރިވަރުންގެ، ހާއްސަކޮށް ފިރހެން ދަރިވަރުންގެ އުޅުމާއި އަހުލާގަށް އައި ބަދަލު އެކުދިން ދަށްވަމުންދާ ދިއުމުގައި ބޮޑު ހިއްސާއެއް އަދާކުރާނެ ކަމަށް ގިނަ ބަޔަކު ދެކެއެވެ.\nމައިންބަފައިންނާއި މުދައްރިސުންނަށް ކުރާ އިހުތިރާމާއި، ކުލާސްތަކުގައި ފިލާވަޅު ތަކަށް ދޭ ސަމާލު ކަމާއި، ޢިލްމު އުނގެނުމަށް ބަހައްޓާ ޝަޢުޤުވެރިކަމާއި ވަކި އަމާޒެއް އޮވެގެން މަސައްކަތް ކުރާ ކުރުން، ދަރިވަރުން ހޯދާ ނަތީޖާ އާއި ގުޅި ލާމެހިފައިވާ އިރު، މިދެންނެވި ސިފަތަކަށް، ނުފޫޒު ފޯރުވާ އައު ކަންތައް ތަކެއްވެސް މިއަދުގެ މާހައުލަށް ތަޢާރަފުވަމުން ދާ ކަމީ އެންމެން ދަންނަ ކަމެކެވެ.\nމައްސަލަ އަކީ ފިރިހެން ކުދިންނަށް ވުރެ އަންހެން ކުދިން ކުރިއަރާ ދިއުމެއް ނޫނެވެ. މައްސަލައަކީ ދުނިޔޭގެ ފެންވަރުގެ އިމްތިހާނު ތަކުގައި އަންހެން ކުދިން ހޯދާ ރަން ވަނަތައް ގިނަވުމެއްވެސް ނޫނެވެ. މައްސަލަ އަކީ ފިރިހެން ކުދިންނާއި އަޅާ ބަލާއިރު، އަންހެން ކުދިން ކުރިއަރަމުންދާ ނިސްބަތަށް ބަލާއިރު، ދެޖިންސުގެ މެދުގައި ހުރި ތަފާތު ބޮޑުވަމުން ދާ ދިއުމެވެ.\nފިރިހެން ކުދިން ސީރިއަސް ވަނީ ގުރޭޑް 10 ގެ ދެވަނަ ޓާމަށް އެޅުނީމަ\n–2މާރިޗު 201400


Barulamaanee nizaamaa medhu visnavaakah Raees ah vagutheh neiy | Mihaaru\nރައީސާއި މަޖިލީހުގެ ރައީސް ނަޝީދު އެމްޑީޕީގެ ޖަލްސާއެއްގައި: ބަރުލަމާނީ ވެރިކަމަކަށް ނަޝީދު ތާއީދު ކުރައްވައި އެމްޑީޕީގެ ބައެއް މެމްބަރުން އެކަމަށް ބާރު އަޅުއްވަމުން ގެންދެވި ނަމަވެސް ރައީސް ވިދާޅުވަނީ މިއީ އެ ވަގުތެއް ނޫން ކަމަށް. --ފޮޓޯ/މިހާރު\nބަރުލަމާނީ ނިޒާމާ މެދު ވިސްނަވާކަށް ރައީސަށް ވަގުތެއް ނެތް\n23 ޖޫން 2020 - 19:47 24 comments\nވެރިކަން ހިންގުން ބަރުލަމާނީ ނިޒާމަކަށް ބަދަލު ކުރަން ވިސްނަވާކަށް އެމަނިކުފާނަށް ވަގުތެއް ނެތް ކަމަށާއި ހުރިހާ ވަގުތެއް ހުސްކުރައްވަން ބޭނުންފުޅު ވަނީ ރައްޔިތުންނަށް ވެވަޑައިގަތް ވައުދުތައް ފުއްދަވަން ކަމަށް ރައީސް އިބްރާހިމް މުހައްމަދު ސޯލިހް މިއަދު ވިދާޅުވެއްޖެ އެވެ.\nވެރިކަން ހިންގާ ރިޔާސީ ނިޒާމުން ބަރުލަމާނީ ނިޒާމަކަށް ބަދަލުވާން ވެއްޖެ ކަމަށް އަޑު އުފުލަނީ ރައްޔިތުންގެ މަޖިލީހުގައި ހިމެނިވަޑައިގަންނަވާ އެމަނިކުފާނުގެ ޕާޓީ، އެމްޑީޕީގެ ބައެއް މެމްބަރުންނެވެ. ކޯލިޝަން ސަރުކާރުގެ އެއް ލީޑަރު އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވެސް ގެންދަވަނީ ބަރުލަމާނީ ނިޒާމަކަށް ތާއީދު ކުރައްވައި ވާހަކަފުޅު ދައްކަވަމުންނެވެ.\nރައީސް އޮފީހުގައި ބޭއްވި ނޫސްވެރިންގެ ބައްދަލުވުމުގައި މިކަމާ ގުޅޭ ގޮތުން ނޫސްވެރިއަކު ކުރި ސުވާލަކަށް ޖަވާބު ދެއްވަމުން ރައީސް ވިދާޅުވީ ވެރިކަމުގެ ނިޒާމް ބަދަލުކުރުމާ މެދު ވިސްނެވުމަށް ވުރެން މުހިއްމު ކަންކަން އެމަނިކުފާނު ކުރައްވަން ޖެހިވަޑައިގެންފައި އެބަހުރި ކަމަށެވެ. އިސްކަން ދެއްވަނީ ފަސް އަހަރަށް ވެވަޑައިގަތް ވައުދުތައް ފުއްދަވަން ކަމަށް ވިދާޅުވި އެވެ.\nމި މަގާމަށް އަޅުގަނޑު މިއައީ ވަރަށް ގިނަ ވައުދުތަކެއް ވެގެން. އަޅުގަނޑުގެ ސިކުނޑި އާއި ވަގުތު އެހެން ކަމަކަށް ހޭދަކުރާކަށް އަޅުގަނޑު ބޭނުމެއް ނުވޭ. އަޅުގަނޑު ގަބޫލުކުރާ ގޮތުގައި މި ދަނޑިވަޅު ބަރުލަމާނީ ނިޒާމުގެ ވާހަަކަ ދެއްކުމަކީ އަޅުގަނޑު ކުރަން ބޭނުންވާ ކަމެއް ނޫން. --ރައީސް\nއެމަނިކުފާނު ދެން ފާހަގަކުރެއްވީ ރާއްޖޭގައި ވެރިކަން ހިންގާނެ ނިޒާމާ މެދު ރައްޔިތުން ކުރިން ގޮތެއް ނިންމާފައި އޮތް ކަމެވެ. ގާނޫނުއަސާސީ އެކުލަވާލި އިރު ވެރިކަން ހިންގާނެ ނިޒާމަކާ މެދު 2007 ގައި ނެގި ވޯޓުގައި ރައްޔިތުން ބުރަވީ ރިޔާސީ ނިޒާމަށެވެ. އެކަމަކު އޭރު ވެސް އެމްޑީޕީން ބޭނުންވީ ބަރުލަމާނީ ނިޒާމެވެ.\nރައީސް ވިދާޅުވީ ނިޒާމް ކަނޑައެޅުމުގައި ދެން ވެސް ދާން އޮތީ ރައްޔިތުންގެ ގާތަށް ކަމަށެވެ.\n"ދެން ވެސް އެއްވެސް އިރެއްގައި ނިޒާމާ ބެހޭ ގޮތުން ގޮތެއް ނިންމާ ކަމަށް ވަންޏާ ފުރަތަމަ އަހަން ޖެހޭނީ ރައްޔިތުންގެ ކައިރިން، ރައްޔިތުން ނިންމާ ގޮތެއްގެ މައްޗަށް ގާނޫނުއަސާސީއަށް ބަދަލެއް ގެންނަން ނިންމާނީ،" ރައީސް ވިދާޅުވި އެވެ.\nރައީސް މިއަދު ނޫސްވެރިންނާ ވާހަކަފުޅު ދައްކަވަނީ: އެމަނިކުފާނު ވިދާޅުވީ ރައްޔިތުންގެ ބަހެއް ނެތި ނިޒާމް ދެން ވެސް ބަދަލު ނުކުރައްވާނެ ކަމަށް. --ފޮޓޯ/ރައީސް އޮފީސް\nމަޖިލިސް މެމްބަރެއްގެ ގޮތުގައި 25 އަހަރު ހޭދަކުރައްވައި ވެރިކަމަށް ވަޑައިގަތް ރައީސް ވިދާޅުވި ގޮތުގައި ވެރިކަން ހިންގުމުގެ ނިޒާމާ މެދު ގޮތެއް ކަނޑައަޅަން ރައްޔިތުންގެ ގާތަށް ދިޔައީ މަޖިލީހުގައި އެތައް ބަހުސެއް ކުރުމަށް ފަހު އެވެ. އެ ބަދަލު ގެނެސްފައި އޮތީ ރައްޔިތުން ބޭނުންވި ގޮތަށް ކަން ފާހަގަކުރައްވައި އެ ނޫން ގޮތަކަށް އެކަން ނުކުރައްވާނެ ކަމުގެ ޔަގީންކަން ދެއްވި އެވެ.\nމަޖިލީހުގެ ރައީސް ނަޝީދު ވިދާޅުވެފައި ވަނީ ބަރުލަމާނީ ނިޒާމަކަށް އެމަނިކުފާނު ތާއީދު ކުރައްވަނީ އެއީ ވެރިކަން ހިންގުމަށް އެންމެ ރަނގަޅު ނިޒާމަށް ވުމުން ކަމަށެވެ. ބަރުލަމާނީ ނިޒާމަކަށް ރާއްޖެ ބަދަލު ކުރުމުގެ މަސައްކަތްޕުޅުގައި އުޅުއްވާނީ ރައީސް އިބްރާހިމް މުހައްމަދު ސޯލިހް ވެސް އެގޮތަށް ބޭނުންފުޅު ވުމުން ކަމަށް ނަޝީދު ވަނީ ވިދާޅުވެފަ އެވެ.\nBarulamaanee nizaamah thaaeedhu kuraanee emme rangalhu nizaamah veema: Nasheed\nސަރުކާރު ކޯލިޝަންގެ މައި ޕާޓީ، އެމްޑީޕީ އަށް މަޖިލީހުގެ ސުޕަ މެޖޯރިޓީ ލިބުމާއެކު ބަރުލަމާނީ ނިޒާމަކަށް ބަދަލުކުރަން މަސައްކަތްކުރާ ކަމަށް އިދިކޮޅު ފަރާތްތަކުން ތުހުމަތު ކުރެ އެވެ.\nއިތުރު ލިޔުންތައް ރައީސް އިބްރާހިމް މުހައްމަދު ސޯލިހް ދިވެހި ސަރުކާރު ރައީސް އޮފީސް


Amuru saafeh noon, Rauyugai thafaathu ebahuri: Muhuthaz\nއަމުރު ސާފެއް ނޫން، ރައުޔުގައި ތަފާތު އެބަހުރި: މުހުތާޒު\nދިފާއީ ވަކީލް މުހުތާޒް މުހުސިން (ކ) އަދި އަހުމަދު މޫސާ (ވ): ހައިކޯޓުގެ ހުކުމް ސާފުނުވާކަމަށް ވިދާޅުވި\nކްރިމިނަލް ކޯޓުން ސީލައިފްގެ މެނޭޖިން ޑިރެކްޓަރު އަހްމަދު މޫސާ (އަންމަޓީ) ދޫކޮށްލަން ނެރުނު އަމުރު ބާތިލްކޮށް އޭނާ ހައްޔަރު ކުރަން ހައިކޯޓުން އިއްޔެ ނެރުނު އަމުރު ސާފު ނުވާ ކަމަށް އަންމަޓީގެ ގާނޫނީ ވަކީލް އަދި ކުރީގެ ޕީޖީ މުހުތާޒް މުހުސިން ވިދާޅު ވެއްޖެ އެވެ.\nމުހުތާޒް މިއަދު އަވަސް އަށް ވިދާޅުވީ ދެ ފަނޑިޔާރުންގެ އިއްތިފާގުން އަންމަޓީ ބަންދު ކުރަން އަމުރު ކުރިއިރު އެ ދެ ފަނޑިޔާރުންގެ ރައުޔު ތަފާތު ކަމަށެވެ. އެހެންކަމުން އިތުރަށް އެ އަމުރު ރިވިއު ކުރުމަށްފަހުގައި ނޫނީ ސުޕްރީމް ކޯޓުގައި މައްސަލަ އިސްތިއުނާފް ނުކުރެވޭނެ ކަމަށެވެ.\n"އަޅުގަނޑު މިދަނީ ހައިކޯޓުގެ ނިންމުން ދިރާސާ ކުރަމުން. އޭގެ ފަހުގައި މައްސަލަ ސުޕްރީމް ކޯޓުގައި އިސްތިއުނާފު ކުރެވޭނީ،" ކްރިމިނަލް ކޯޓުގެ ގާޒީ ކަން ވެސް ކުރިން ކުރައްވާފައިވާ މުހުތާޒް ވިދާޅުވި އެވެ.\nއަންމަޓީގެ ބަންދުގެ މައްސަލަ ހައިކޯޓުގައި ބެއްލެވި ފަނޑިޔާރުންގެ ބެންޗުގައި ތިއްބެވީ ހައިކޯޓުގެ އިސްފަނޑިޔާރު ހާތިފް ހިލްމީ އާއި، ފަނޑިޔާރު ފާތިމަތު ފަރްހީނާގެ އިތުރުން ފަނޑިޔާރު ހުސައިން ޝަހީދެވެ. ރިޔާސަތު ބެލެހެއްޓެވީ އިސް ފަނޑިޔާރު ހާތިފް ހިލްމީ އެވެ.\nއަންމަޓީ ބަންދުން ދޫކޮށްލި މައްސަލައިގެ އިސްތިއުނާފް އަޑުއެހުމުގައި އޭނާ ބަންދު ކުރަން އަމުރު ކުރައްވާފައި ވަނީ ފަނޑިޔާރު ފާތިމަތު ފަރްހީނާ އާއި އިސް ފަނޑިޔާރު ހާތިފް ހިލްމީގެ ރައުޔުގައި ހިޔާލު ތަފާތުވާ ބައެއް ކަންކަން ހުރި ނަމަވެސް ބަންދު ކުރަން ދެ ފަނޑިޔާރުންގެ ރައުޔުގައި އިއްތިފާގު ވެވޭތީ އެވެ.\nއިސްފަނޑިޔާރު ހާތިފް ހިލްމީގެ ރައުޔުގައި ވިދާޅުވެފައި ވަނީ އަންމަޓީ ހައްޔަރު ކުރުމަށްޓަކައި އިންޓަޕޯލް ރެޑް ނޯޓިހެއް ނެރެފައިވާ ކަަމަށާއި އޭނާ ކޯޓަށް ހާޒިރު ކުރުމަށް ގިނަ މަސައްކަތްތަކެއް ކުރާކަން އެނގި ހުރެ ވެސް ކޯޓަށް ހާޒިރުވެފައި ނުވާ ކަމަށެވެ.\nއަންމަޓީ މާލެ އައީ އޭނާގެ ޕާސްޕޯޓުގެ މުއްދަތު ހަމަވުމުން ރާއްޖެއަށް ޑީޕޯޓް ކޮށްލުމުން ކަން ލިޔުންތަކުގެ އެނގޭ ކަމަށް ރައުޔުގައިވެ އެވެ. އެހެން ކަމުން އަންމަޓީގެ އަމަލުތައް ހުރި ގޮތުން އޭނާގެ ޕާސްޕޯޓް ހިފެހެއްޓުމަކުން އޭނާ ކޯޓަށް ހާޒިރު ނުވެ ފިލާފާނެ ކަމުގެ އިހްތިމާލު ނެތި ކޮށްލެވިދާނެ ކަމަށް ދެކެވަޑައިނުގަންނަވާ ކަމަށް ވިދާޅުވެފައިވެ އެވެ. އޭނާ ފިލައިގެން ދިއުމަށް ވުރެ، ކޯޓަށް ހާޒިރު ނުވެދާނެ ކަމުގެ ނުވަތަ ޝަރީއަތަށް ފިލައިފާނެކަމުގެ ބިރު މާބޮޑު ކަމަށް ވެސް އިސް ފަނޑިޔާރުގެ ރައުޔުގައި ފާހަގަ ކުރައްވާފައިވެ އެވެ.\nފަނޑިޔާރު ފަރްހީނާގެ ރައުޔުގައި ވިދާޅުވެފައި ވަނީ މީހަކު ފިލައިފާނެ ކަމަށް ނިންމުމުގެ ކުރިން ޝަރީއަތުން ހަތަރު ކަމަކަށް ރިއާޔަތް ކުރާނެ ކަމަށެވެ. ފުރަތަމަ ކަމަކީ ކޯޓު އަމުރާ އެއްގޮތަށް ކޯޓަށް ހާޒިރުވާ މީހެއްކަން ނުވަތަ ނޫން ކަމެވެ. ދެވަނަ ކަމަކަށް ތުހުމަތު ކުރެވޭ މީހާގެ ބަންދާއި، ހައްޔަރުގެ ރެކޯޑުތަކާއި، ކުށުގެ ރެކޯޑެވެ. ތިންވަނަ ކަމަކަށް ތުހުމަތުކުރެވޭ މީހާ ބަންދު ނުކޮށް ފިލައިގެން ދިއުމުގެ އިހްތިމާލް ނައްތާލެވޭނެކަން ނުވަތަ ކުޑަ ކުރެވޭނެ ކަމެވެ. އަދި ހަތަރުވަނަ ކަމަކަށް ފާހަގަ ކުރައްވާފައި ވަނީ ތަހުގީގުކުރާ އިދާރާއަށް ނުވަތަ އެނޫންވެސް ތަނަކަށް ވަކި އުސޫލަކުން ހާޒިރުވުމަށް ޝަރުތު ކޮށްފިނަމަ، އޭނާ އެޝަރުތާ އެއްގޮތަށް އަމަލުކުރި ކަން ނުވަތަ ނުކުރާ ކަމެވެ.\nމި ހާލަތުތައް މައްސަލައިގައި ހިމެނޭތޯ ބަލާއިރު ދެ އަހަރު ވަންދެން 14 ފަހަރެއްގެ މަތިން އޭނާ ހައްޔަރު ކުރަން ކްރިމިނަލް ކޯޓުން އަމުރު ނެރެފައިވާ ކަން ފަނޑިޔާރު ފަރްހީނާގެ ރައުޔުގައި ފާހަގަ ކުރައްވާފައިވެ އެވެ. އެ އަމުރުތަކަށް އަމަލު ނުކުރެވުނީ ފުރާނައަށް ނުރައްކާ އޮވެގެން ކަމަށާއި ނަމަވެސް އޭނާގެ ފުރާނަ އަށް ނުރައްކާ ވަނީ ކޮން ގޮތަކުން ކަން އަންމަޓީއަށް ޝަރީއަތަށް ސާފު ކޮށްދެވިފައި ނުވާ ކަމަށްވެސް ރައުޔުގައިވެ އެވެ.\nމި މައްސަލަ ނޫން އެހެން މައްސަލައެއްގައި މީގެ ކުރިން އަންމަޓީ ކޯޓަށް ހާޒިރު ކުރަން ޖެހުނީ ބަންދުގައި ބަހައްޓައިގެން ކަމަށްވެސް ރައުޔުގައިވެ އެވެ. މީގެ އިތުރުން ޕާސްޕޯޓު ހިފެހެއްޓުމުގެ އިތުރަށް ކަފާލާތުގެ އުސޫލުގެ ދަށުން ނުވަތަ ކަނޑައެޅޭ ވަކި ތަނަކަށް ގަވާއިދުން ހާޒިރުރު ވުމަށް އެންގުން ފަދަ ޝަރީއަތަށް ނުފިލާކަން ކަށަވަރު ކުރެވޭނެ އިތުރު ހަރުދަނާ ފިޔަވަޅުތައް އެޅުމަށް ފަހުގައި މެނުވީ އަންމަޓީ ބަންދުން ދޫކޮށްލެވިގެންވާނެ ކަމުގައި ފަނޑިޔާރު ފަރްހީނާ ގަބޫލެއް ނުކުރައްވަ އެވެ.\nމި ރައުޔުގައި އިތުރަށް ވިދާޅުވެފައިވަނީ ތުހުމަތު ކުރެވޭ ފަރާތް ބަންދު ނުކޮށް ފިލައިގެން ދިއުމުގެ އިހްތިމާލް ނައްތާލެވޭނެ ނުވަތަ ކުޑަކުރެވޭނެ އިތުރު ހަރުދަނާ ފިޔަވަޅުތަކަކާއެކު އަންމަޓީގެ ބަންދަށް ލުޔެއް ދިނުމަށް މައްސަލަ މައުލޫއީ ގޮތުން ބަލައި ފަނޑިޔާރަށް ހުރަހެއް އޮތް ކަމުގައި ދެކެވަޑައިނުގަންނަވާ ކަމަށެވެ. އެހެންކަމުން އަންމަޓީ ދޫކޮށްލުމަށް ދަށު ކޯޓުން ނެރުނު އަމުރު ބާތިލްކުރަން ޖެހޭ ކަމަށް ފަނޑިޔާރު ފަރްހީނާ ގަބޫލުކުރައްވަ އެވެ.\nކްރިމިނަލް ކޯޓް ހައިކޯޓް ސީ ލައިފް ކޮމްޕްލެކްސް + އަހުމަދު މޫސާ މުހައްމަދު މުހްތާޒު މުހުސިން ހީލަތް


Maakurath Court Ge Magistrate3Muvahzafunnah Jinsee Goanaa Kuraathaa 8 Aharu - Vaguthu\n5 މަސް ކުރިން ( ޖޫން 17, 2019 )\nރ.މާކުރަތު މެޖިސްޓްރޭޓް ކޯޓުގެ ކޯޓް އިސްމެޖިސްޓްރޭޓް ޢަދުނާން ޙުސައިން، އެކޯޓުގެ ތިން އަންހެން މުވައްޒަފުންނަށް ޖިންސީ ގޯނާ ކުރަމުން އަންނަތާ އަށް އަހަރު ވެއްޖެ ކަމަށް އިތުބާރު ކުރެވޭ ފަރާތަކުން "ވަގުތު" އަށް ކަށަވަރު ކޮށްދީފިއެވެ.\nމި ތިން މުވައްޒަފުންގެ ތެރެއިން އެއް މުވައްޒަފު މިހާރުވަނީ އެ ކޯޓުގެ ވަޒީފާއިން ވަކިވެފައެވެ. ޢަދުނާން ޙުސައިން މި ތިން ޒުވާނުންނަށް ޖިންސީގޮތުން ބެހި ގަދަކަމުން ތުންފަތައް ދޮން ދޭން މަސައްކަތްކޮށް ޖިންސީ ގުނަވަންތަކުގައި އަތްލާ ހަދާފައިވާކަމަށް މި މުވައްޒަފުން ބުނެއެވެ.\nޢަދުނާން ޙުސައިންއަކީ އެމްޑީޕީގެ ކެމްޕެއިން ދުވަސްވަރުތަކުގައި ފާޅުގައި އެމްޑީޕީގެ އެކްޓިވިސްޓެއްހެން ކެމްޕެއިން ޙަރާކާތްތަކުގައި އުޅުއްވާ ބޭފުޅެއް ކަމަށް މައުލޫމާތު ލިބެއެވެ. ޢަދުނާން ޙުސައިންގެ ނުފޫޛު ވަރުގަދައަށް ޖުޑީޝަލް ސަރވިސް ކޮމިޝަނުގެ މައްޗަށާއި، އަދި މަތީ މަރުޙަލާގެ ކޯޓުތަކުގައާއި ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަންގެ މައްޗަށްވެސް އޮތްކަމަށް މި ޢަދުނާން ޙުސްއިން ބުނަމުން ގެންދާތީ ތިން ޒުވާނުން ވަޒީފާއިން ވަކިކޮށްފާނެކަމުގެ ބިރާއި، އަދި ޢާއިލާގެ ބޭފުޅުންނަށް ރަށުގައި ޢަދުނާން ޙުސައިންގެ ފަރާތުން އޮތް ބިރަށްޓަކައި މިކަން ރިޕޯޓް ނުކުރީކަމަށް މިތިން ޒުވާނުން މައުލޫމާތުދޭ ކަމަށް "ވަގުތު" އާއި މައުލޫމާތު ހިއްސާކުރި ފަރާތުން ބުނެއެވެ.\nއަދުނާން ހުސައިންގެ އޯޑިއޯއެއް ވެސް "ވަގުތު" އަށް ވަނީ ލިބިފައެވެ. އެއޯޑިއޯ އަކީ އޮފީސް ތެރޭގައި އޭނާ އަންހެން މުވައްޒަފަކާއި ވާހަކަދައްކާފައިވާ އޯޑިއޯއެކެވެ. އޯޑިއޯގައި ތަކުރާރުކޮށް އަދުނާން ހުސައިން މުވައްޒަފު ކައިރިން އެދެނީ އޭނާ އާއި ކައިވެނި ކުރުމަށެވެ.\nއޯޑިއޯ އިން އިވޭ އަޑުތަކަށް ބަލާއިރު އަންހެން މުވައްޒަފުންގެ ގައިގާ އަތްލާ އޭނާ އަށް ޖިންސީ ގޯނާ ކުރަން އަދުނާން ހުސައިން މަސައްކަތް ކުރެއެވެ.\n"އަޅެ މަގޭ ކުރިމަތީގައި މިހިރަ ލޯބިގަނޑާ ކީއްވެތަ މަށާ ނީންނަން ތިއުޅެނީ، އަޅެ ޕްލީސް މަށާ އިންނަން ޤަބޫލުވެބަލަ، އަޅޭ މިއޮށް ލޯބި ރީތި ތުންފަތެއް (ޢަދުނާން)" "ދެން އަތް ނުލާބަލަ އުނހޫނ ދެން ނުހިފަބަލަ (އަންހެން މުވައްޒަފު އިންކާރު ކުރަމުން)" ބުނެފައި ވެއެވެ.\n"މާކުރަތު މެޖިސްޓްރޭޓް ކޯޓުގައި ތިބެނީ ހުސް އަންހެން މުވައްޒަފުން. މީގެ ތިން އަހަރު ކުރިން ފިރިހެން މުވައްޒަފަކު އެކޯޓުގައި މަސައްކަތް ކުރި. ނަމަވެސް ޢަދުނާން ޙުސައިންއަށް އެކަށީގެންވާ ގޮތެއްގައި މި ތިން އަންހެން ކުދިން ގަޔަތް އެރުމުގެ ފުރުޞަތު ނުލިބޭތީ، ފިރިހެން މުވައްޒަފުގެ ބޮލުގައި ބަދުނާމެއް އަޅުވައި ޑީޖޭއޭއަށް ލިޔެ އެމުވައްޒަފު ވަޒީފާއިން ވަކިކުރި. ޖެހުނު މައްސަލައަކީ ދިމާވި ދެބަސްވުމަކާ ހުރެ ކަޓަރު ހިފައިގެން މި ފިރިހެން މުވައްޒަފު ޢަދުނާން ޙުސައިންއާ ދިމާލަށް އައުންކަމަށް ބުނެ ޢަދުނާ ޙުސައިން ޑީޖޭއޭއަށް އެމުވައްޒަފު ވަކިކުރަން ފޮނުވުން. ނަމަވެސް އެމުވައްޒަފު ބުނާ ގޮތުން ދުވަހަކުވެސް އެ މުވައްޒަފު އެފަދަ ޢަމަލެއް ހިންގާފައެއް ނުވާނެ." މައުލޫމާތު ދިން މީހާ ބުންޏެވެ.\nއެނގިފައިވާގޮތުން މި މައްސަލަ ވަނީ ޖުޑިޝިއަލް ސާވިސް ކޮމިޝަން، ޖޭއެސްސީއަށް ހުށަހަޅާފައެވެ.\nމިކަމާއި ގުޅިގެން މެޖިސްޓްރޭޓްގެ ބަހެއް ހޯދަން ކުރި މަސައްކަތް ކާމިޔާބެއް ނުވިއެވެ.\nޖޫން 17, 2019 12:06\nހާދަ ނުލަފާ މެޖިސްޓްރޭޓެއް ތީ.\nޖޫން 17, 2019 12:10\nޖޫން 17, 2019 12:17\nމަ މީނަ ދަންނަން. ވަރަށް ގޮތް ކުޑަމީހެއް މިއީ!!\nޖޫން 17, 2019 12:22\nތި އަދުނާނަކީ ވަރަށް ކޮރަޕްޓް މީހެއް.....އޭނާއަކީ ބާރާއި ނުފޫޒު ބޭނުންކޮށްގެން އޭނަ ދިރިއުޅޭ ގެއާއި ޖެހިގެން ހުރި ގެއިން އަދުނާނުގެ ދިރިއުޅޭ ގޯތިތެރެއަށް ބައެއް އިތުރުކުރި މީހެއް.. ގާތްގަނޑަކަށް 10 ފޫޓް ވަރު ނަގަން މަސައްކަތްކޮށްފައިވޭ\nޖޫން 17, 2019 12:23\nރަނގަޅު ވަގުތުން މިކަހަލަ ކަންކަން މިހާސާފްކޮއް ގެނެސްދޭކަން. މިކަހަލަ ކަންކަމުގައި ކޮންމެސް ބަޔަކު އިސްނަގައިގެން ހައްލު ކުރެވޭނީ.ސާބަސް ވަގުތުނޫސް ??. ވަޒީފާގެ ބިރައް އިއްޒަތްތެރި ކަން ނަގާލާތީ ހިތާމަވުރަން. ވަރަށް ދެރަވަމެއް.\nޖޫން 17, 2019 12:28\nރާއްޖޭގައި އުޅޭ ގިން ގާޒީންގެ ޙާލަތަކީ ތިޔައީ! ކީއްކުރާނީ.\nޖޫން 17, 2019 12:30\nއަލްހަމްދު ލިއްލާހް ފައިނަލީ ދިގު އިނތިޒާރެއްގެ ނިމުން. ޙައްގު އަދަބު ދިނުން ވ ވ ބޭނުން\nޖޫން 17, 2019 12:44\nރަށު ރައްޔިތުން ނުކުމެ ހައްވަރަށްދީ\nޖޫން 17, 2019 12:45\nސަރުކާރުގެ ގިނަ މުއައްސަސާ ތަކުގެ ހާލަކީ މީއީ. ސަރުކާރުން އަންހެނުންގެ ރައްކާތެރިކަމަށް ކޮންކަމެއް ތޯ ކޮއްދިނީ.\nޖޫން 17, 2019 12:57\nއައްޗީޑި ކޮންފަދަ ހަޑިހުތުރު ޢަމަލެއް.\nޖޫން 17, 2019 13:02\nޢެޛެންޑާ19 ގެ ދަށުން ވަކިކޮށްބަލަ\nޖޫން 17, 2019 13:12\nޖޫން 17, 2019 13:22\nޢަވަސް ފިޔަވަާޅު ާާާާާާާާާާާާާާާާާ\nޖޫން 17, 2019 13:23\nޢަވަސް ފިޔަވަޅު އަޅަން ގޮވާލަން\nޖޫން 17, 2019 13:38\nފާޅުކުރަން ނުކެރިފަ ހުންނަ ވާހަކަތައް ފެންމައްޗަށް ތިލަކޮށް ލިޔަމުން ގެންދާތީ ވަގުތު ވަރަށް ހަބ|ޭސް\nޖޫން 17, 2019 13:41\nއަޅުގަނޑުމެންނާއެކުވެސް މަސައްކަތްކުރި އެދުވަސްތައްކުގާ އުޅުނު އޮފީހުގެ ކުއްޖަކަށް ތިޔަބުނާ ގޯނާކުރި ވަރަށް އަބޫއިމީހެއްދޯ ވަރަށް ސަލާމް\nޖޫން 17, 2019 13:43\nތިން މުވަެްޒަފުންގެ އާއިލާ އިން ނިކުމެ ހުކުން ކޮށް ތަންފީޒް ކޮށްލާ ރަގަޅަށް ....\nޖޫން 17, 2019 13:58\nމޯލްޑިވްސް ޕޮލިޓެކްނިކްގައިވެސ ތިކަހަލަ މީހަކު އުޅޭކަމަށްވޭ.....ވަގުތު ނޫހުން އެކަމާއި ގުޅޭ ރިޕޯޓެއް ގެނެސްދީބަލަ\nޖޫން 17, 2019 14:08\nމޮޅު ޙުތުބާ ދިން މާކުރަތު ދޯ\nޖޫން 17, 2019 14:22\nބައްޕަ މަށަށް އަދި ނަސޭހަތް ދޭ. ބަސް އަހާށޭ ކިޔައިގެން. އެކަމް މިހިރީ ބައްޕަ އުޅޭގޮތް. މާކުރަތު ކައުންސިލްގެ ރައީސް ވިދާޅުވީ އަދުނާނަކީ ނަޒާހާތް ތެރިއެކޯ. ޙަސަނާ އެޖެންޑާ 19 އަށް ހުތުރު މި އަދުނާނުގެ ސަބަބުން.\nޖޫން 17, 2019 14:28\nރައްޔިތުން ހޭލަ ބަލާށެވެ.\nނަންހާމަ ކުރަންބޭނުން ނުވޭ\nޖޫން 17, 2019 14:30\nމާކުރަތު ކައުންސިލް ވެސް ހިސޯރު ކޮށްގެން އުޅެނީ އަދުނާނުގެ ބެސްޓް ފުރޭންޑް އަބުދުﷲ ނައީމް. އެތަކުންވެސް ގިނަ މުއަށްޒަފުންތަކެއްވަނީ ވަކިވެފައި. މިކަން ބައްލަވާ ދެއްވާ. ޢެތަނުގަ ވެސް އެއްވެސް ފިރިހެނެއް ހަރެއްނުލާ. ފުލް ކޮން ކޮރަޕްޝަން. ބިޑް ކޮށްފަ ދޭނެ މީހަކަށް މަސައްކަތްތައް ދެނީ.\nޖޫން 17, 2019 14:46\nވީޑިއޯ އެއް ނެތްތަ؟ ތިކަހަލަ މީހުން އެބަޖެހޭ ބޭޒާރުކުރަން. ވީޑިއޯ އެއް އޮތީމަ ކޯޓުގައި ސާބިތު ނުވިއަސް ރައްޔިތުންނަށް އެނގޭނެ.\nޖޫން 17, 2019 15:07\nމިކަހަލަ ރޮމެންޓިކް މީހަކު ވިއްޔާ އެ ހުންނަނީ ރީނދޫ ހުން ޖެހިފައި ދޯ! ޔަޤީންވަނީ ޢަބްދުﷲ ދީދީމެން ދުރުއަޅުވާލާފައި އިންސާފު ޤާއިމްކުރުމަށް މިފަހަރު ގެނެސް ބައިންދާއީ ސްޕްރީމްކޯޓުގެ ބެންޗުގައިހެން!\nޖޫން 17, 2019 15:25\nޖޫން 17, 2019 15:31\nއަޖައިބުވެއްޖެ ތިހާ ދުވަހު ތިބީމަ.\nޖޫން 17, 2019 16:29\nމިކަހަލަ އަޚްލާޤެއްނެތް މީހުން މިއުޅެނީ ތަންތަނުގެ ވެރީންނަށް..ލަދުން ބޯހަލާކު..\nޖޫން 17, 2019 18:28\nމީނާ އަކީ މީހުން ލައްވާ މަސައްކަތް ކުުރުވާފަ ލާރިވެސްދޭ މީހެއްނޫން.ފުރަތަމަ ކުރި ކައިވެންޏަށް ލިބުނު3ދަރިންނަށް އެއްވެސް ހަރަދެއްނުުކުރޭ.މިހާރު އިނދެގެން އުޅޭ އަނބީގެދޮށީ އަންހެން ދަރިވެސް އުޅެނީ ހަމަ މީނަ އުޅޭހެން.މާލޭގަ ފިރިހެނުން ގޮވައިގެން.ލަދު ނުގަންނަކަން. މާކުރަތު ރައްޔިތުން ނިކުމެ މި ޝައިތާނު ހަވަރަށް ދީ.....???. ެ\nޖޫން 17, 2019 18:36\nތިޔަ މެޖިސްޓްރޭޓަށް ފިޔަވަޅު ނޭޅުން ގާތީ ސަބަބަކީ ތީ އެމްޑީޕީ އެކްޓިވިސްޓެެއް ގޮތަށް މަސައްކަތް ކުރާ ބޭފުޅެއް އެހެންވީމަ ތީ މިޤައުމުގަ ތިބި ނަޒާހަތް ތެރި ޤާޟީންގެ ލިސްޓުގައި އޮންނަ ބޭފުޅެއް އެމީހުން ސާފުވާނެ ޙުދު ފޮތިކޮޅެއްހާ\nޖޫން 17, 2019 19:08\nމާކުރަތު ކޯޓުގެ މެޖިސްޓްރޭޓްގެ ވަޒީފާ ބަޔާނުގަ ހިމެނޭކަމަކީބާ އަނެއްކާ\nޖޫން 17, 2019 19:28\nއަދުނާނު ކަލޭ އެކުދީންނައް ޖިންސީ ގޯނާކުރުން ވަގުތުން ހުއްޓާލާ..\nޖޫން 17, 2019 20:34\nއަޑުއެހިން. ތިޔަ އަދުނާނު ކަހަލަ މެޖިސްޓްރޭޓަކު ބ. އަތޮޅު އެންމެ ދެކުނު3ރަށުގަވެސް ހުންނަ ވާހަކަ.\nޖޫން 17, 2019 21:24\nކިހިނެއް އަދުނާނަން ފިޔަވަޅެއްއަޅާނީ، ކަމެއްކުރާނީ އެއީ އެމްޑީޕީ ގެ ވަރަށް ޙާއްޞަ އެކްޓިވިސްޓެއް. ވަގުތު ނޫހުގައި މިވާހަކަ ލިޔެގެން ސަސްޕެންޑް ކުރާނީ ނޫސް ކަމަށްވެސް ވެދާނެ.\nޖޫން 17, 2019 21:34\nކަލޭ ހަދާންވޭތަ މަގޭ ކާފަޔަށް ހަދާލިގޮތް ކަލޭގެ ނިމުން ދާނީ ހިރާޠަކުރެއްވިއްޔާ އެންމެ ހިތިކޮން. ތިން މީހުންގެ އަށްގުގާ ހައްޔަރުކުރޭ.\nޖޫން 17, 2019 23:32\nކައުންސިލުގެ ރައީސް ވަގު ހަސަނު ބުނީ އެއީ ބޮޑު ދޮގެކޯ...ހަސަނާ ބޮޑުވަގާ ކަލެއައްފެނޭތަރ ނަޒާހާތްތެރިން. ތިޔައީ އެއްވަރުގެ ދެ ނާޒާހާތްތެރިން...ވަރަށް ވެދުން\nޖޫން 18, 2019 16:09\nއަދުނާނު: ހޫން.. އެއީ އަޅުގަނޑުގެ އަޑާއި ވަރަށް ވައްތަރު މީހެއް... އަޅުގަނޑެއް ނޫން ..\nސައީ: އެކަމް ހާދަ ވައްތަރޭދޯ ލޯބީ...\nއަދުނާނު: އާ.. އަޑުވަރަށް ވައްތަރު މީހުން އުޅޭނެ.. އެ ވެދާނެ މި ޕީޕީއެމު މީހުން ހަދައިގެން އުޅޭ އަޑުކޮޅަކަށްވެސް.. މީ ހަމަ ސިޔާސީ ކަންކަން...\nސައީ: ހޫން އެހަމަވާނީ އަދޫގެ އަގުވަށްޓާލަން ބަޔަކު ކުރިކަމަކަށް ..\nއަދުނާނޫ: ހޫން އަޅާނުލާ .އެހެން ނޫނަސް މަށަކަށް ހަމަނުވާނެ އެއްކަމެއްވެސް ...އަހަރެމެންގެ ޝަރުކާރެއްނު((މީ އޭ އެބުނާ އެޖެންޑާ 19 އަކީ)) ............ތިޖޫރީ އިންތާ މިހާރު އިންނާނީ ވަޅުގަނޑެއް.... ހެހެ ރައްޔަތުން ނަށް ރޭކައިވެސްނުލާ...())))\nޖޫން 19, 2019 08:57\nހަމަ ތިކަހަލަ މެޖެސްޓްރޭޓެއް އެބައުޅޭ ކ. ތުލުސްދޫގަވެސް.\nޖޫން 20, 2019 19:17\nނޫނޭ. އެމް.ޑީ.ޕީ އެކްޓިވިސްޓް އެއްނު. އޯކޭވާނެ.\nޖޫން 23, 2019 17:27\nމާކުރަތު ކޯޓުގެ ޤާޟީ ކަހަލަ ބައިވަރު ޤާޟީން ތިބޭކަމަށް ތުންތުންމަތިން އަޑުއިވޭ، ގޮއި ފުޅަ ފެހެންދޫގަވެސް އެކަހަލަ ޤާޟީން އުޅޭވާހަކަ އިވޭ. ޖޭ އެސް ސީ އިން ސާރވޭ އެއް ކޮށްލަން ފެނޭ


Zikura misskiy havaalukuree bimuge registry ves nethi | Mihaaru\nޒިކުރާ މިސްކިތް ހަދަން ހަވާލުކުރީ ބިމުގެ ރަޖިސްޓްރީ ވެސް ނެތި\nޒިކްރާ މިސްކިތުގެ މަޝްރޫއު އެސްޖޭ ކޮންސްޓްރަކްޝަނާ ހަވާލުކުރުމުގެ ރަސްމިއްޔާތުގައި މިނިސްޓަރު ޑރ. ޒިޔާދު (ވ) - ފޮޓޯ: ހުސެއިން ވަހީދު/މިހާރު\n24 ފެބުރުއަރީ 2020 - 12:05\nޒިކުރާ މިސްކިތް ހަދަން ހަވާލުކުރުމުގައި މައްސަލަތަކެއް ހުރިކަން ފާހަގަކޮށް، އިހުމާލުވެފައިވާ ފަރާތްތަކާ މެދު ފިޔަވަޅު އެޅުމަށް އޮޑިޓާ ލަފާ ދެއްވައި އާންމުކުރެއްވި 2018 ވަނަ އަހަރުގެ އޮޑިޓް ރިޕޯޓްގައިވާ ގޮތުން މިސްކިތް އަޅަން އެސްޖޭ ކޮންސްޓްރަކްޝަނާ ހަވާލުކުރި އެއްބަސްވުމުގައި ސޮއިކުރުމުގެ ކުރިން ބަންޑާރަ ނައިބުގެ އޮފީހަށް ހުށަހަޅައި ގާނޫނީ ލަފާ ވެސް ހޯދައިފައެއް ނުވެ އެވެ.\n"ދާރުލް ޒިކްރާ"ގެ ނަމުގައި 10 ބުރި އަށް އެ މިސްކިތް އިމާރާތް ކުރަން އެސްޖޭ ކޮންސްޓްރަކްޝަނާ ހަވާލުކުރީ، 9، 2018، ގަ އެވެ. ކޮންޓްރެކްޓާ ފައިނޭންސް އުސޫލުން ހިންގަން ހަވާލުކުރި މަޝްރޫއުގެ އަގަކީ 130 މިލިއަން ރުފިޔާ އެވެ. އަދި އިކުއިޓީގެ ގޮތުގައި 30 މިލިއަން ރުފިޔާ އޭރުގެ ސަރުކާރުން ވަނީ ދީފަ އެވެ.\nއެކަމަކު އެއްބަސްވުމާ އެއްގޮތަށް މަސައްކަތް ކުރިއަށް ނުގެންދާތީ އެއްބަސްވުން މި ސަރުކާރުން ވަނީ ބާތިލްކޮށްފަ އެވެ. އެހެންވެ 141 މިލިއަން ރުފިޔާގެ ބަދަލެއް ހޯދަން އެސްޖޭ ކޮންސްޓްރަކްޝަނުން ވަނީ ކޯޓަށް މައްސަލައެއް ހުށަހަޅައިފަ އެވެ.\nބަދަލު ދިނުމުގެ މައްސަލަ ކޯޓުން ބޭރުން ހައްލު ކުރަން މަޝްވަރާ ފެށުން\nއޮޑިޓާ ޖެނެރަލް ހަސަން ޒިޔަތު ނެރުއްވާފައިވާ އޮޑިޓް ރިޕޯޓްގައި ބުނެފައިވަނީ އެ ޕްރޮޖެކްޓް ދިނުމުގައި ދައުލަތަށް ގެއްލުންވާ ގޮތަށާއި މާލިއްޔަތު ގާނުނާ ހިލާފަށް އަމަލު ކޮށްފައިވާ ކަމަށެވެ.\nފިނޭންސުން ތައްޔާރުކޮށްފައިވާ އެ ޕްރޮޖެކްޓްގެ ޕްރޮޕޯސަލް އިވެލުއޭޝަން ރިޕޯޓްގައި ބުނެފައިވާ ގޮތުން މަސައްކަތާ ހަވާލުވާ ފަރާތުން މަޝްރޫއު ކުރިއަށް ގެންދިއުމަށް ކުރާ ހަރަދު ދައުލަތުގެ ބަޖެޓުން އަނބުރާ ދެއްކުމުގެ ބަދަލުގައި އިމާރާތުގެ 10 ފްލޯގެ ތެރެއިން ހަ ފްލޯ، 10 އަހަރު ދުވަހަށް އެ ފަރާތަށް ދިނުމަށް ވަނީ ނިންމައިފަ އެވެ. ނަމަވެސް، ސޮއިކޮށްފައިވާ އެއްބަސްވުމުގައިވަނީ އިމާރާތުގެ ތިން ވަނަ ފްލޯ އިން ފެށިގެން މަތީގައި ހިމެނޭ ފްލޯތަކަކީ މަސައްކަތާ ހަވާލުވި ފަރާތުން ހަރަދުކުރާ ފައިސާ ދައުލަތުން އަބުރާ ދެއްކުމުގެ ބަދަލުގައި އެފަރާތަށް 10 އަހަރަށް ދޫކުރާ ތަންތަން ކަމަށެވެ. އެހެންކަމުން ފުރަތަމަ 10 އަހަރު މިނިސްޓްރީ އަށް ލިބޭނެ ކަމަށް އެއްބަސްވުމުގައި ވަނީ ނަމާދު ކުރަން ކަނޑައަޅާފައިވާ ތިން ފްލޯ އެކަންޏެވެ.\nއިސްލާމިކް މިނިސްޓްރީގެ 2018 ގެ އޮޑިޓް ރިޕޯޓު\nޕްރޮޕޯސަލާއި އެއްބަސްވުމާ ތަފާތު ވެފައިވާތީ. ފުރަތަމަ 10 އަހަރު ކުލީގެ ގޮތުގައި ލިބޭނެ ކަމަށް އަންދާޒާ ކޮށްފައިވާ އަދަދު ސައްހަ ނޫން ކަމަށް އޮޑިޓް ރިޕޯޓްގައިވެ އެވެ. މިނިސްޓްރީން ތައްޔާރުކޮށް އިކޮނޮމިކް އެންޑް ޔޫތު ކައުންސިލަށް ހުށަހެޅި ކަރުދާހުގައި، ފުރަތަމަ 10 އަހަރު ކުލީގެ ގޮތުގައި ސައްވީސް މިލިއަން މިލިއަން ރުފިޔާގެ އާމްދަނީއެއް ލިބޭނެ ކަމަށް އަންދާޒާކޮށްފައި ވިޔަސް، ފުރަތަމަ 10 އަހަރު ކުލީގެ ގޮތުގައި މިނިސްޓްރީ އަށް އެއްވެސް އާމްދަނީއެއް ނުލިބޭނެކަމަށް އޮޑިޓްގައި ބުނެފައިވެ އެވެ.\nއެ ޕްރޮޖެކްޓްގެ މަސައްކަތް ނިންމަން ޖެހޭ މުއްދަތުގެ ގޮތުގައި އެއްބަސްވުމުގައި ހިމަނާފައިވާ މުއްދަތާއި ޕްރޮޕޯސަލްގައިވާ މުއްދަތު ތަފާތުކަން ވެސް އޮޑިޓުން ވަނީ ހާމަވެފަ އެވެ. އިސްލާމިކް މިނިސްޓްރީ އާއި އެސްޖޭއާ ދެމެދު ސޮއިކޮށްފައިވާ އެއްބަސްވުމުގައި ބުނެފައިވަނީ އިމާރާތުގެ ކުރެހުންތައް ފާސްކުރާ ތާރީހުން ފެށިގެން 25 މަސްދުވަހުގެ ތެރޭގައި މަސައްކަތް ނިންމަންވާނެ ކަމަށެވެ. ނަމަވެސް، އެސްޖޭން ހުށަހަޅާފައިވާ ޕްރޮޕޯސަލްގައި ވަނީ މަޝްރޫއުގެ މަސައްކަތް 23 މަސްދުވަހުގެ ތެރޭގައި ނިންމާނެ ކަމަށެވެ. އެހެންކަމުން، މި ޕްރޮޖެކްޓް ކުރިއަށް ގެންދިއުމުގައި ކޮންޓްރެކްޓަރަށް ލިބެންނުވާ މަންފާއެއް ލިބޭނެ ގޮތަކަށް އެއްބަސްވުން ތައްޔާރުކޮށްފައިވާކަމަށް އޮޑިޓް ރިޕޯޓްގައި ބުނެފައިވެ އެވެ.\nއޮޑިޓް ރިޕޯޓްގައި ބުނެފައިވަނީ ޒިކުރާ މިސްކިތް ތަރައްގީ ކުރަން ހަވާލުކުރި އިރު އެ ބިމަކީ ރަޖިސްޓްރީ ވެސް ކޮށްފައިވާ ތަނެއް ނޫން ކަމަށެވެ. އެއްބަސްވުމުގައި ސޮއިކުރީ ޕްރޮޖެކްޓް ކުރިއަށް ގެންދަން ބޭނުންވާ މައިގަނޑު ޑޮކިއުމެންޓް ކަމަށްވާ ބިމުގެ ރަޖިސްޓްރީ ނެތި ކަމަށް އޮޑިޓްގައި ބުނެފައިވެ އެވެ.\nޒިކުރާ މިސްކިތް ހެދުމުގެ އެއްބަސްވުމުގައި ސޮއިކުރީ އެޓާނީ ޖެނެރަލްގެ ލަފާ ހޯދުމަކާ ނުލައިކަން ފާހަގަކޮށް، އެފަދަ އެއްބަސްވުންތަކަކީ ގާނޫނީ ގޮތުން ފުރިހަމަކުރަން ޖެހޭ އިޖުރާތްތައް ފުރިހަމަ ކޮށްފައިވާ އެއްބަސްވުންތަކަކަށް ވާން ޖެހޭނެ ކަމަށް ވެސް އޮޑިޓަ ޖެނެރަލް ވިދާޅުވެފައިވެ އެވެ.\nއެސްޖޭއާ އެކު އިސްލާމިކް މިނިސްްޓްރީން އެއްބަސްވުމުގައި ސޮއިކުރި ރަސްމިއްޔާތުގައި ކުރީގެ އިސްލާމިކް މިނިސްޓަރު ޑރ. މުހައްމަދު ޒިޔާދު ބާގިރު ވިދާޅުވެފައި ވަނީ މިދިޔަ އަހަރުގެ ރޯދަ މަހަށް އެ މިސްކިތުގެ ފުރަތަމަ ތިން ބުރި ނިންމައި ހުޅުވާނެ ކަމަށެވެ. ނަމަވެސް އޭގެ ފަހުން އަހަރަކަށް ވުރެ ގިނަ ވި އިރު ވެސް މިސްކިތުގެ އެއްވެސް މަސައްކަތެއް ނުކުރެ އެވެ.\nއެސްޖޭ އިން ބަދަލު ހޯދަން ދައުލަތުގެ މައްޗަށް ދައުވާކޮށްފައި ވާއިރު މި ސަރުކާރުގެ ބޮޑެތި ބައެއް ޕްރޮޖެކްޓަތައް ވެސް އެސްޖޭއާ ހަވާލުކޮށް މަސައްކަތްތައް އަންނަނީ ކުރަމުންނެވެ. އެންމެ ފަހުން އެ ކުންފުންޏާ ހަވާލުކުރީ ދަރުމަވަންތަ ސްކޫލުގެ އާ އިމާރާތް އެޅުމަށެވެ.\nމިސްކިތްތައް ކޮރަޕްޝަން އެސްޖެ ކޮންސްޓްރަކްޝަން އޮޑިޓާ ޖެނެރަލް އޮޑިޓް ރިޕޯޓް އޮޑިޓާ ޖެނެރަލް އޮފީސް ހަސަން ޒިޔަތު، އޮޑިޓަ ޖެނެރަލް އިސްލާމިކް މިނިސްޓްރީ\n51 ކޮމެންޓް, 52 ރިއެކްޝަންސް\nޖީބަށް ވެސް އެޅިތަ؟\nރާއްޖޭގެ ގިނަ މިސްކިތްތަކުގެ ރަޖިސްޓްރީ ހަދާފައި ނޯވޭ. އޮޑިޓަރ ޖެނެރަލް އޮފީހަކީ ވެސް ދައުލަތުން ޚަރަދުކޮށްގެން ވަރަށް މާތް މަޤުޞަދެއްގައި ހަދާފައިވާ އޮފީހެއް. އިންތިޚާބުތަކާއި ދިމާކޮށް ދެއުޅިއެއް ނުވާ ވާހަކައިން ވަކި ބަޔަކަށް ކެމްޕޭންކޮށް އަނެއް ބަޔަކަށް ގެއްލުން ދޭން މަސައްކަތް ކުރުމަކީ ރައްޔިތުންނަށް އެންމެ ރަނގަޅު ގޮތެއްނޫން.\nމިސްކިތުގެ ބެލެނިވެރި ފަރާތަކީ އިސްލާމިކް މިނިސްޓްރީ. އެހެންވީމަ އެރަޖިސްޓްރީ އޮންނާނީ އެތަނުގައި. ފަހަރެއްގައި އެގްރީމެންޓްގެ ތެރޭގައި އެރަޖިސްޓްރީގެ ކޮޕީއެއް ނުލެވި އޮވެދާނެ. ޢެއީ ވެދާނެ ކަމެއް. ޢަނެއް ގޮތަކީ މިނިސްޓްރީގައި އެއިރުވެސް އޮވޭ ޑރ ޒިޔާދުއާއި ދެކޮޅު ގުރޫޕެއް މިހާރުގެ މިނިސްޓަރު ޑރ ޒާހިރު މެންފަދަ. އެމީހުން ކަމަކަށް ވެސް ވެދާނެ.\nކޮބާތޯ ރޮހިންޖާ މުސްލި މުންނަށް ރައްޔިތުންވީ އެހީގެ ފައިސާ. ފުރިހަ މަ އަދަދު ހަވާލު ނުކުރާކަ މަށް ވާހަކަ ދެކެވޭ އަޑު އަހަނ މު. މިކަން ބަލަނީ ކޮންބައެއް. އެވެސް މިވެސް މިއީ އެކައްޗެއް.\nމި ސަރުކާރަކަށް ކަމޭށް ކުރެވެނީކީނުން. އިމާރާތެށް އެޅިޔަނުދީ ތަރައްގީ ހުއްޓުވުން މި ސާރުކާރާށް އެގެނީ.\nރަނގަޅު. ރިޕޯޓު ލަސް. އެކަމަކު އޭގެ ފުނަށް ފީނަންޖެހެނީ ކިހާވަރަކަށް ކަމެއް އަދި ތަންތަނުން ލިޔެކިޔުންތައް ނުދީ ހިފަހައްޓަނީ ކިހާ ވަރަކަށް ކަމެއް އަހަރުމެންނަށް ވިސްނާލަންވެސް ނޭނގޭނެ\nބުނަންތަ. އިސްލާމީ މަރުކަޒުވެސް ތަޅާލާފަ އެތަނުގަ ހޮޓަލެއް ހަދަން އަމިއްލަ ބަޔަކަށް ދޭނަމަ އަދި އޭގެ މުގާބިލުގަ އެފަރާތަށް ދައުލަތުން ފައިސާ ދޭނަމަ ތިޔަބުނާ ރަޖިސްޓަރީ ބޭނުން ވާނެ. ކަކުނި ބޮލެއްވެސް ނޫން. ތީ މޮހޮރު ބޯ\nއޮޑިޓުން ރަނގަޅުމަސެއްކަތެއް ތިޔަކުރީ އެކަމަކު ބުނަން ކޮބާ އިސްލާމީމަރުަކަޒުގެ ގޯތީގެ ރަޖިސްޓްރީ ކޮބާ ހުރަވީ ބިލްޑޮންގ އަދި ޤާޒީ ބިލްޑިންގް ނޫނީ އެމްއެންޑީއެފް އަދި ރައީސް އޮފީސްގެ ރަޖިސްޓްރީ. ނޯވޭ ހަދަފައެއް ބޯހަލާކު ...ނުހުރޭ މޮޅުވާހަކަނުދައްކާ ކޮބާ ފުރުޤާނު ރަޖިސްޓްރީ ނެތޭ ...އަދި ބުނަން ސައުދީހިލޭ އެހީ ހޯދަންވެސް ފޮނުވަނީ ނަމަކށް ރަޖިސްޓްރީ ހައްދާފަ\nއިއްޔެމެންދުރު ދުނިޔެއަށް ކިރިޔާ ލޯހުޅުވާލެވުނު ބަޔަކު ވަދެ ދައުލަތުގެ ތަންތަން އޯޑިޓްކުރީމާ ވާނުވާ ނޭނގޭނެ. ދައުލަތުގެ މުދަލަކީވެސް ރަޖިސްޓަރީ ހެދި ރަޖިސްޓަރީކޮށްފައިވާ ތަންތަން. ރާއްޖޭގެ އެއްވެސް ބަންޑާރަ ބިމެއްގެ ރަޖިސްޓަރީ އެއްވެސް އިދާރާއެއްގައި އޮތްތޯ މިހާރު ބަލައިފިއްޔާ ބުނަން އޮންނާނީ ނެތޭ. އެއީ އެތަކެތި ލިބުނު ގޮތެއް ރައްކާކޮށްފައި އެވަރަށް ނެތީމާ. ފަހުން އައި މީހުން އެ ލިޔުންތައް ބޯދާ ލިޔުމަށްވެގެން ފައިލަށްލާފައި ގުދަންކުރާތީ.\nތިޔަބަޔަކަށް ކުރީ ސަރުކާރުންވެސް ނުގަވާއިދުން ކަންކަން ހަވާލުކުރީ. އަދި މިސަރުކާރު އައިފަހުންވެސް ތިޔަމީހުނަށް ބޮޑުމަސައްކަތެއް ހަވާލުކޮށް އެމަސައްކަތްނިންމާ ފައިސާވެސް ދޫކޮށް ނިމިއްޖެ. ވިސްނާލަން ޖެހޭ ހަގީގަތަކީ ކޮންމެ ސަރުކާރެއްގެ ބާރުގެ ދަށުގާ މިއުޅޭ މީހުންނަކީ ހަމަ ހަގީގަތުގާވެސް ރަނގަޅުބައެއްބާއޭ.\nއެސްޖޭ އަކީ ކުރީސަރުކާރެކޭ އެއްގޮތަށް މިސަރުކާރުގައިވެސް ބާރުގަދަބައެއް. އެސްޖޭ އަކީ ޔާމީނުގެ ވެރިކަމުގައި ނުހައްގުން އެތައްމިލިއަންރުފިޔާގެ ޕްރޮޖެކްޓްތައްދީ އެއްވެސް ގެރެންޓީއަކާއި ނުލާ އެތައްމިލިއަން ރުފިޔާގެ އެޑްވާންސް ފައިސާއެއް ދީފައިވާކުންފުންޏެއް. އެސަރުޚާރުގައި އެކަމުގެ އަޑީގައިހުރީ ރައްޔިތުންގެ މަޖިލީހުގެ ރައީސް މަސީހު. އޭރު މަޖިލީހުން ނިންމަންޖެހޭ ހުރިހާކަމެއް ނިމިގެން ދިޔައީމީގެދަށުން. މިސަރުކާރުގައި އެކަމުގައި އުޅެނީޑޮކްޓަރ ސަމްހީދު.


Thoofaan vamco gai ha meehun maruve bodethi gehlunthakeh – Iru\nސަމާ· 13 ނޮވެމްބަރ 2020\nފިލިޕީންސަށް ބާރުގަދަ ތޫފާނެއް އަރާ ހަ މީހުން މަރުވެ ގިނަ ޢަދަދެއްގެ މީހުން ޒަޚަމްވެއްޖެއެވެ.\nވެމްކޯގެ ނަމުން ނަންދީފައިވާ ބާރުގަދަ ތޫފާން ފިލިޕީންސަށް އެރީ ނޮވެމްބަރު މަހުގެ 11ވަނަ ދުވަހުގައެވެ. އެ ތޫފާނުގައި މިހާތަނަށް ހަ މީހުން މަރުވެފައި ވާއިރު 10 މީހުންވަނީ ވީނުވީއެއް ނޭނގި ގެއްލިފައެވެ. ފިލިޕީންސުގެ ފުލުހުން ބުނީ މަރުވި މީހުންގެ ތެރޭގައި އުމުރުން 68 އަހަރުގެ މީހަކާއި 79 އަހަރުގެ ދެ މީހުން ހިމެނޭކަމަށެވެ.\nތޫފާނުގެ ސަބަބުން މިހާތަނަށް 180،000އަށްވުރެ ގިނަ މީހުންވަނީ ރައްކާތެރި ސަރަޙައްދުތަކަށް ބަދަލުކޮށްފައެވެ. ކެޓަގަރީ 2ގެ ބާރުމިން ހުރި އެ ތޫފާނުގެ އަސަރު އެންމެ ބޮޑަށް ކޮށްފައިވަނީ މީގެ ދިހަ ދުވަސްކުރިން ފިލިޕީންސަށް އެރި ސުޕާ ޓައިފޫން ގޯނީގެ ސަބަބުން އެންމެ ބޮޑަށް ގެއްލުން ލިބުނު ސަރަޙައްދުތަކަށެވެ.\nފިލިޕީންސް އެތުމޮސްފެރިކް ޖިއޯފިޒިކަލް އެންޑް އެސްޓްރޯނޮމިކަލް ސާވިސަސް އެޑްމިނިސްޓްރޭޝަން (ޕަގަސާ)އިން ބުނީ ތޫފާނުގެ ސަބަބުން މޫދުގެ ލޮނުގަނޑު ދެ ތިން މީޓަރަށް އުފުލިފައިވާކަމަށާއި ރަށު ތެރޭގައި ފެންބޮޑުވެފައިވާކަމަށެވެ. ބޯ ވާރޭގެ ސަބަބުން ޗަކަފޭބުމުގެ ހާދިސާތައް މެދުވެރިވެދާނެކަމުގެ އިންޒާރުވެސް އެ އިދާރާއިންވަނީ ދީފައެވެ.\nއިންޓަނޭޝަނަލް ފެޑަރޭޝަން އޮފް ރެޑް ކްރޮސް އެންޑް ރެޑް ކުރެސެންޓު ސޮސައިޓީން ބުނީ ތޫފާނުގެ ސަބަބުން ލުޒޯނަށް ލިބުނު ގެއްލުންތައް ވަރަށް ބޮޑުކަމަށެވެ. އެ ސަރަޙައްދުގައި ދިރިއުޅޭ 1.6 މިލިއަން މީހުންނަށް ސުޕާ ޓައިފޫން ގޯނިގެ ސަބަބުންވެސް ބޮޑެތި ގެއްލުންތަކެއް ވަނީ ލިބިފައެވެ. ތޫފާން ވެމްކޯއަކީ ފާއިތުވި ތިން ހަފުތާގެ ތެރޭގައި ޕިލިޕީންސަށް އައި އެފަދަ ފަސްވަނަ ތޫފާނެވެ.


މަސްތުވާތަކެތީގެ ދެމައްސަލައެއްގައި ދިވެއްސަކާއި ބިދޭސީއަކު ހައްޔަރުކޮށްފި\nހޯމަ ،18 ޖޫން 2018 / 11:38\nމަސްތުވާތަކެއްޗާއި ދެކޮޅަށް ފުލުހުން ކުރަމުންދާ މަސައްކަތްތަކުގެ ތެރެއިން، ޏ. ފުވައްމުލައް ޕޮލިސް ސްޓޭޝަނާއި ލ. މާމެންދޫ ޕޮލިސް ސްޓޭޝަނުން ހިންގި އޮޕަރޭޝަނެއްގައި މަސްތުވާތަކެއްޗާއިއެކު ދެމީހަކު ހައްޔަރުކޮށްފިއެވެ.\nމިމައްސަލަތަކާ ގުޅިގެން ހައްޔަރުކޮށްފައިވަނީ 32 އަހަރުގެ ދިވެހި ފިރިހެނަކާއި 35 އަހަރުގެ ބަނގްލަދޭޝް ފިރިހެނެކެވެ. މިދެމީހުންގެ ތެރެއިން 32 އަހަރުގެ މީހާ ހައްޔަރުކޮށްފައިވަނީ މަގުމަތީގައި އުޅެނިކޮށް އޭނާއަށް ފުލުހުން ފެނުމުން ދުވެފައިގޮސް އޭނާ ދިރިއުޅޭ ގެއަށް ވަނުމުން، އެގޭ ތެރެއިންނެވެ. މިމީހާ އަކީ ގޭބަންދުގައި ހުރި މީހެކެވެ. އޭނާ ހައްޔަރުކޮށް ބަލައިފާސްކުރިއިރު އޭނާގެ އަތުން މަސްތުވާތަކެތިކަމަށް ޝައްކުކުރެވޭ އެއްޗެއް އަޅާފައިވާ 34 ރަބަރު ޕެކެޓާއި، 6445 ރުފިޔާ ފެނިފައިވެއެވެ.\nމިމީހާގެ ބަންދާއިމެދު ގޮތެއް ނިންމުމަށް ޏ. ފުވައްމުލައް މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 15 ދުވަހުގެ މުއްދަތެއްވަނީ ދީފައެވެ.\n35 އަހަރުގެ މީހާ ހައްޔަރުކޮށްފައިވަނީ ޖޫން މަހުގެ 13 ވަނަ ދުވަހުގެރޭ ލ. މާމެންދޫ ޕޮލިސް ސްޓޭޝަނުން ހިންގި އޮޕަރޭޝަނެއްގައި . ހިތަދޫ ކުޅި ސަރަޙައްދުންނެވެ.\nމަސްތުވާތަކެތި ބޭނުންކުރަމުންދާކަމަށް ފުލުހުންނަށް ލިބުނު މަޢުލޫމާތަކާ ގުޅިގެން ހިންގި މި އޮޕަރޭޝަނުގައި މިމީހާ ހައްޔަރުކޮށް، ބަލައިފާސްކުރިއިރު އޭނާގެ އަތުން މަސްތުވާތަކެތިކަމަށް ޝައްކުކުރެވޭ އެއްޗެއްހުރި3ރަބަރު ޕެކެޓް ފެނިފައިވެއެވެ.\nމިމައްސަލައިގައި ހައްޔަރުކޮށްފައިވާ މީހާގެ ބަންދާއިމެދު ގޮތެއް ނިންމުމަށް ލ. ގަން މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 15 ދުވަހުގެ މުއްދަތެއްވަނީ ދީފައެވެ.\nމި ދެމައްސަލަ ފުލުހުންދަނީ ތަޙުޤީޤު ކުރަމުންނެވެ.


Sarukaaruge Emme Is Faraaiy Solih Ah Olhivadaigenfi\n3 މަސް,3ހަފްތާ,4ދުވަސް, 22 ގަޑި,2މިނެޓް, 14 ސިކުންތު ކުރިން 3330އިދުހާމް ނައީމް\nރައީސުލްޖުމްހޫރިއްޔާ އިބްރާޙިމް މުޙައްމަދު ސޯލިހުއަށް ސަރުކާރުގެ އެންމެ އިސްފަރާތް އޮޅިވަޑައިގެންފިއެވެ.\nރައީސުލްޖުމްހޫރިއްޔާގެ މަޤާމުގައި ހުންނަވާ ބޭފުޅަކީ ސަރުކާރު ހިންގުމާއި ހަވާލުވެގެން ހުންނަވާ ބޭފުޅާއެވެ. އެއީ ސަރުކާރުގެ އެންމެ އިސް ފަރާތެވެ. އެގޮތުން 2018 ވަނަ އަހަރުގެ ނޮވެމްބަރު މަހުގެ 17 ވަނަ ދުވަހުން ފެށިގެން ރާއްޖޭގެ ރައީސުލްޖުމްހޫރިއްޔާގެ މަޤާމާއި ހަވާލުވެގެން ހުންނެވީ ރައީސް އިބްރާޙިމް މުހައްމަދު ސޯލިހުއެވެ. ރައްޔިތުންގެ އިތުބާރާއެކު ވެރިކަމަށް ވަޑައިގަތީ ތަފާތު ވަޢުދުތައް ވެވަޑައިގެން ސަރުކާރު އިސްލާހު ކުރެއްވުމަށެވެ.\nނަމަވެސް މި މަހުގެ 23ވީ އަންގާރަ ދުވަހު ފެނިގެން ދިޔަ މަންޒަރުތަކުން ރައީސް ސޯލިހުއަށް އެމަނިކުފާނަށް ސަރުކާރުގެ އެންމެ އިސް ފަރާތަކީ ކޮން ބޭފުޅެއް ކަން އޮޅިވަޑައިގެންފައިވާކަން ވަނީ ހާމަވެފައެވެ. ގެއްލިފައިވާ ނޫސްވެރިޔާ އަހުމަދު ރިލްވާނުއާއި ރަހުމްކުޑަ ގޮތަކަށް މަރާލާފައިވާ ބްލޮގަރ ޔާމީން ރަޝީދުއަށް އިންސާފަށް އެދި ކުރިއަށް ގެންދިޔަ ހިނގާލުމުގެ އެންމެ އިސް ސަފުގައި ރައީސް ސޯލިހު ހުންނެވިއިރު އެ ހިނގާލުމުގެ ބޭނުމަކީ އިންސާފު ހޯދުމަށް ސަރުކާރަށް ގޮވާލުމެވެ.\nސަރުކާރު ހިންގުމުގައި ހުރި އެންމެ އިސްފަރާތުން އެފަދަ ހިނގާލުމެއްގައި ބައިވެރިވުމަކީ ސަރުކާރު ހިންގުމުގައި ރައީސް ސޯލިހުގެ ނާގާބިލުކަން ދޭހަވާ ކަމެކެވެ. އެމަނިކުފާނު ވެރިކަމަށް ވަޑައިގަތުމުގެ ކުރިން ބޮޑެތި ވަޢުދުތައް ވެވަޑައިގެންނެވިއިރު ނޫސްވެރިޔާ ރިލްވާން ގެއްލުވާލުމުގެ މައްސަލައިގެ ހަގީގަތް ހޯދައި ރައްޔިތުންނަށް ހާމަކުރައްވާނެ ކަމަށްވެސް ވަޢުދުވެވަޑައިގެންނެވިއެވެ.\nއެހެން ނަމަވެސް ވެރިކަމަށް ހަތަރު މަހަށްވުރެ ގިނަ ދުވަސް ވެފައިވާއިރު ރައީސް ޔާމީން ފެއްޓެވި މަޝްރޫޢުތަކުގެ ނިންމުން ފާހަގަކުރެއްވުމަށް ޤައުމުތަކަށް ދަތުރުކުރެއްވުން ނޫން އެއްވެސް ކަމެއް އެމަނިކުފާނެ ކުރެއްވިފައި ނެތް ކަމަށް އެތައް ބަޔަކު ދަނީ ބުނަމުންނެވެ. ރައިސް ސޯލިހު އެމައްސަލަތައް ބެއްލެވުމަށް ރިޔާސީ ކޮމިޝަނެއް އުފެއްދެވި ނަމަވެސް މިހާތަނަސް އެ މައްސަލަތަކާއި ގުޅޭ އެއްވެސް ތަފްސީލެއް ހާމަ ކުރައްވާފައެއް ނުވެއެވެ.\nރައީސް ސޯލިހު އެފަދަ މައްސަލަތައް ބައްލަވަން ސަރުކާރަށް ގޮވާލައްވާއިރު ސަރުކާރު ހިންގުމާ ހަވާލުވެ ހުންނެވީ ކޮން ބޭފުޅެއްކަން އެމަނިކުފާނަށް އެނގިވަޑައިނުގަންނަވީ ކަމަށްވެސް ވެދާނެއެވެ. ނުވިސްނަނީބާ؟ ނުވަތަ އެކަން އެނގިވަޑައިގެން ހުންނެވި ނަަމަވެސް، އެމަނިކުފާނުގެ އެއްވެސް ބާރެއް ނެތީ ކަމަށްވެސް ވުމަކީ އެކަށީގެންވާ ކަމެކެވެ.\nސަރުކާރު ހިންގުމުގައި ރައީސް ސޯލިހު ހުންނެވީ ނަމެއްގައި ކަމަށާއި ސަރުކާރު ހިންގަނީ ކުރިގެ ރައީސް މުހައްމަދު ނަޝީދު އަންގަވާ ގޮތަށް ކަމަށްވެސް ގިނަ ބަޔަކު ބުނަމުންދާއިރު، އެ ވާހަކަތަކަކީ ހަގީގަތެއްކަން މިހާރު މިވަނީ ޔަގީންވެފައެވެ. ވެރިކަަމާއި ހަވާލުވެވަޑައިގަންނަވާތާ 24 ގަޑިއިރުގެ ތެރޭގައި ރިލްވާންގެ މައްސަލައިގެ ހަގީގަތް ހާމަކުރައްވާނެ ކަމަށް ވިދާޅުވީވެސް ރައީސް ސޯލިހުއެވެ.\nއެހެންނަމަވެސް އެ ވައުދު އަދިވެސް ނުފުއްދަވައެވެ. ވައުދުވުމުގެ ބާރާއި، ވައުދު ފުއްދުމުގެ ބާރު ސޯލިހުއަށް ލިބިވަޑައިނުގަންވަނީ ކަމަށްވެސް ވެދާނެއެވެ. ސަރުކާރުގެ ބާރުތައް އެކި މީހުންނަށް ލިބިފައިވަނީ އެކި ވަރަށް ކަމަށްވެސް ވުމަކީ އެކަށީގެންވާ ކަމަށެވެ.\nތުންތުންމަތިން އިވޭ ވާހަކަތަކަށް ބަލާއިރު، ރައީސް ސޯލިހު އަކީ ހަމައެކަނި ހިޔަންޏެކެވެ. ހަގީހީ ވެރިއަކީ އަމިއްލަފުޅަށް އިސްތިއުފާ ދެއްވުމަށްފަހު، ޖަލު ހުކުމެއް އިއްވުމުން ބިރުފުޅުން ފިލާވަޑައިގެންނެވި ކުރީގެ ރައީސް މުޙައްމަދު ނަޝީދުއެވެ.\n2 ގަޑި ކުރިން 46 0\n23 ގަޑި ކުރިން 141 0


ބިދޭސީ މީހާ އޮތީ މަރާލާފައި ކަމަށް ބެލެވޭ: ފުވައްމުލަކު ކައުންސިލް | Murders in Maldives\nބިދޭސީ މީހާ އޮތީ މަރާލާފައި ކަމަށް ބެލެވޭ: ފުވައްމުލަކު ކައުންސިލް\n“ބަންގްލަދޭޝްގެ އެ މީހާ އައީ ރޯދަ އަށް އަމިއްލަ ގައުމަށް ދާން ތައްޔާރުވަމުން، އޭނާ ގިނަ އަދަދެއްގެ ފައިސާ ގެންގުޅުނު ކަމަށް ބެލެވޭ”\nމަރުވެފައި އޮއްވާ ފުވައްމުލަކު ފަޅު ގޯއްޗެއްގެ ތެރެއިން މިއަދު ފެނުނު ބިދޭސީ މީހާގެ ހަށިގަނޑުގައި ޒަޚަމްތައް ހުރި ކަމަށާއި ފޭރުމަށްޓަކައި އޭނާ އަށް އަނިޔާކޮށް މަރާލާފައިވާ ކަމަށް ބެލެވޭ ކަމަށް ފުވައްމުލަކު އަތޮޅު ކައުންސިލްގެ ނާއިބު ރައީސް އަލީ ފަޒާދު މިރޭ ވިދާޅުވެއްޖެ އެވެ.\nފަޒާދު ވިދާޅުވިގޮތުގައި ފުވައްމުލަކު ދޫނޑިގަން އަވަށުގައި އިމާރާތްކުރަން ފަށާފައި ހުރި ގޯއްޗެއްގައި ވަޅުގަނޑެއްގެ ތެރެއިން ފެނުނު ބަންގްލަދޭޝްގެ ޝަރީފް ކިޔާ މީހާ އަކީ އެ ރަށުގެ ވަނޑާން ގެއެއްގައި މަސައްކަތްކުރާ ފަންސަވީހަކަށް އަހަރުގެ ޒުވާނެކެވެ.\nހަށިގަނޑު ދެކެވަޑައިގެންނެވި ފަޒާދު ވިދާޅުވީ ބިދޭސީ މީހާގެ ދެ އަތް ފުރަގަހަށް ލައި ބަނދެފައި އޮތް އިރު ކަރުގައި ނަރެއް ކަހަލަ އެއްޗެއް އޮޅާފައި ހުރި ކަމުގެ ނިޝާން ހުރި ކަމަށާއި ބޮލުން ވެސް ތަނެއް ފަޅައިގެން ގޮސް ލޭ އައިސްފައި ހުރި ކަމަށެވެ.\nއަދި އެ މީހާގެ ކަންފަތް ކައިރިން ތޫނު އެއްޗަކުން ހަމަލާދީފައި ހުރި ކަމަށް ބެލެވޭ ޒަޚަމެއް ހުރި ކަމަށް ހޮސްޕިޓަލުން އޭނާ ބެއްލެވި ޑޮކްޓަރާ ހަވާލާދެއްވައި ފަޒާދު ވިދާޅުވި އެވެ.\nއޭނާ ވިދާޅުވިގޮތުގައި ދޫނޑިގަން އަވަށުގެ ވަޑާން ގެއެއްގައި މަސައްކަތްކުރަމުން އައި ބަންގްލަދޭޝް މީހާ މަރާލި ކަމަށް ބެލެވެނީ އޭނާގެ އަތުން ފޭރުމަށެވެ. އޭނާ ގިނަ އަދަދަކަށް ފައިސާ ގެންގުޅުނު ކަމަށް ބެލެވޭ ކަމަށާއި ހާއްސަކޮށް ރޯދަމަހަށް އަމިއްލަ ގައުމަށް ދާން ތައްޔާރުވަމުން އައިސްފައިވާތީ އޭނާގެ އަތުގައި ގިނަ އަދަދެއްގެ ފައިސާ ހުރި ކަމަށް ބެލެވޭ ކަމަށް ފަޒާދު ވިދާޅުވި އެވެ.\nފުވައްމުލަކު ހޮސްޕިޓަލް ހިންގުމާ ހަވާލުވެ ހުންނެވި އަހުމަދު ނިޖާހު ވިދާޅުވިގޮތުގައި ޝަރީފްގެ ހަށިގަނޑު މިހާރު އޮތީ ހޮސްޕިޓަލުގައި، މާލެ ގެންނަން ފުލުހުންނާ ހަވާލުކޮށްފަ އެވެ.\nކައުންސިލްގެ ނާއިބު ރައީސް ވިދާޅުވިގޮތުގައި ފުވައްމުލަކުގެ ހައިވޭ ރެސްޓޯރެންޓުގެ ފުރަގަހުގައި އޮތް ގޯއްޗަކުން ފެނުނު ބިދޭސީ މީހާ އަކީ އަހުލާގު ރަނގަޅު މީހެކެވެ. އަދި އޭނާ އަށް ވަޒީފާ ދީގެން އުޅޭ ފުވައްމުލަކު މީހާ މި ހާދިސާ ހިނގި އިރު ރަށުގައި ނެތް ކަމަށް ވެސް އޭނާ ވިދާޅުވި އެވެ.\nމި މައްސަލައިގެ އެއްވެސް ތަފްސީލެއް ފުލުހުން އަދި ހާމައެއް ނުކުރެ އެވެ. ނަމަވެސް މި މައްސަލައިގައި މީހަކު މިހާތަނަށް ހައްޔަރުކޮށްފައި ނުވާކަން ފުލުހުންގެ އޮފިޝަލަކު މިރޭ ކަށަވަރުކޮށްދެއްވި އެވެ.


Hoarafushi airport hulhuvun anehkaaves faskohfi\nހޯރަފުށީ އެއާޕޯޓް ހުޅުވުން އަނެއްކާވެސް ފަސްކޮށްފި\n17 ނޮވެންބަރ 2020 - 21:26:34\nމާދަމާ ހުޅުވުމަށް ތައްޔާރުވެފައިވާ ހއ. ހޯރަފުށީ އެއާޕޯޓް ހުޅުވުން އަނެއްކާވެސް ލަސްކޮށްފި އެވެ.\nހޯރަފުށީ އެއާޕޯޓް އެންމެ ފުރަތަމަ ހުޅުވުމަށް ނިންމާފައިވަނީ މިއަދެވެ. އެހެންނަމަވެސް މޫސުން ގޯސްވުމުގެ ސަބަބަުން އެ އެއާޕޯޓް ހުޅުވައިދެއްވުމަށްޓަކައި މާދަމާ ރައީސް އިބްރާހިމް މުހައްމަދު ސޯލިހް އެ ރަށަށް ވަޑައިގަންނަވަން ނިންމާފައިވަނިކޮށް އަނެއްކާވެސް އެއާޕޯޓް ހުޅުވުން މިމަހުގެ 19 ވަނަ ދުވަހަށް ވަނީީ ލަސްކޮށްފައެވެ.\nއެހެންކަމުން އެ ރަށު އެއާޕޯޓް ހުޅުއްވާދެއްވުމަށްޓަކައި ރައީސް މާދަމާ ކުރަން ނިންމާފައިވާ ދަތުރުފުޅުވެސް މިހާރު ވަނީ މިމަހުގެ 19 ވާ ބުރާސްފަތި ދުވަހަށް ލަސްކޮށްފައެވެ. އެގޮތަށް ނިންމާފައިވަނީ މިހާރު ރާއްޖެއަށް ކުރަމުންދާ ވިއްސާރާގައި މޫސުން ވަރަށް ބޮޑަށް ގޯސްވެފައިވާތީ އެވެ.\nމިހާރު ހަމަޖެހިފައިވާ ގޮތުން ރައީސް ސޯލިހު މިހާރު އެރަށަށް ވަޑައިގަތުމަށް ހަމަޖެހިފައިވަނީ 19 ވަނަ ދުވަހުގެ މެދުރުފަހު އެކެއް ޖަހާއިރު އެވެ. އަދި އެއާޕޯޓް ހުޅުވުމުގެ ރަސްމިއްުޔާތު އޮންނާނީ އެދުވަހުގެ ހަވީރު4ޖަހާއިރު އެވެ.\nހޯރަފުށި އެއާޕޯޓަކީ މިސަރުކާރުން އެޅި ފުރަތަމަ އެއާޕޯޓެވެ. 198 މިލިއަން ރުފިޔާގެ މި މަޝްރޫއު ސަރުކާރުން ނިންމާލާފައިވަނީ އަހަރެއްހާ ދުވަހުގެ ތެރޭގައެވެ. އެގޮތުން އެއާޕޯޓް އެޅުމަށްޓަކައި މިދިޔަ އަހަރުގެ ތެރޭގައި ސަރުކާރުން ވަނީ 842،200 ކިއުބިކް މީޓަރުގެ ބިން ހިއްކާފަ އެވެ. އަދި އެއާޕޯޓުގެ މަސައްކަތް މިހާރު އެއްކޮށް ނިންމާލާފައިވާއިރު، އެއާޕޯޓުގައި 1،200 މީޓަރުގެ ރަންވޭއަކާއި 8،635 ސްކޮއާ މީޓަރުގެ އޭޕްރަންއެއް ވަނީ ތަރައްގީކޮށްފައެވެ.


Bali nuve adhives 10 aharu raskan kuraanan: Samsung | Mihaaru\nސްމާޓްފޯން މާކެޓް ލީޑަރުގެ ގޮތުގައި މަދުވެގެން އަދި 10 އަހަރު ދެމިއޮންނާނެ ކަމަށް ސެމްސަންގް ބުނޭ\nބައްޔެއް ނުކުރެވޭނެ، އަދި 10 އަހަރު ރަސްކަން ކުރާނަން: ސެމްސަންގް\n14 އެޕްރީލް 2019 - 07:242comments\nސްމާޓްފޯން މާކެޓްގައި ވާދަވެރިން ކިތަންމެ ހިތްވަރެއް ކުރިޔަސް، ސެމްސަންގް ބަލިކުނުރެވޭނެ ކަމަށް އެ ކުންފުނިން ބުނެފި އެވެ.\nއެ މީހުން ބުނި ގޮތުގައި، ކުރި އަށް އޮތް އޮތީ ކާމިޔާބު ދުވަސްތަކެކެވެ. ސްމާޓްފޯން މާކެޓްގައި ބިރެއް ނެތި 10 އަހަރު ވަންދެން އަދި ވެސް ރަސްކަންކުރާނެ ކަމަށް ބުންޏެވެ.\nސެމްސަންގުން މިހެން ބުނެފަައި ވަނީ، ފަތްޖެހޭ ފޯނުތަކަށް އޮތް ފުރުސަތުތަކާ ބެހޭ ގޮތުން ވާހަކަދައްކަމުންނެވެ. އެ ކުންފުނިން ދެކޭ ގޮތުގައި، ފަތްޖެހޭ ފޯނުތަކަކީ ވެސް، އަޖުބަލާލަން ނަމަވެސް ބަޔަކު ބޭނުންކުރާނެ އާލާތްތަކެކެވެ.\nފަތްޖެހޭ ފޯނުތަކާ މެދު ސެމްސަންގުން ފޮނި އުންމީދުތަކެއް ކުރެ އެވެ. މިއީ އަދި ވާދަވެރިން މަދު މާކެޓެއް ނަމަވެސް، ސެމްސަންގް އޮތީ ކުރީގަ އެވެ. ޗައިނާގެ ވާވޭ ދެވަނައިގަ އެވެ. ވާވޭ އަކީ ވެސް ސްމާޓްފޯން މާކެޓްގައި ރަސްކަންކުރަން އެދޭ ކުންފުންޏެކެވެ. އެ މީހުންގެ އުންމީދުކުރަނީ 2020 ލައިގަތުމުގެ ކުރިން އެ މަގާމު އަތުލައި ހިންދެމިލުމަށެވެ.\nސެމްސަންގުން ބުނި ގޮތުގައި، މާކެޓް ލީޑަރުގެ ގޮތުގައި އޮތުމަށް އެ މީހުން އުފެއްދުންތެރިކަން އިތުރުކުރާނެ އެވެ. ފަތްޖެހޭ ފޯނުތަކަކީ އޭގެ މިސާލެއް ކަމަށް ވަނީ ބުނެފަ އެވެ. ސެމްސަންގް ފޯނުތައް ބޭނުންކުރާ މީހުން އެދޭ ސިފަތައް ފޯނުތަކުގައި ޖައްސުވާނެ ކަމަށް ވެސް ވަނީ ބުނެފަ އެވެ.\nސްމާޓްފޯނުތައް ވިކޭ އަދަދު، ފާއިތުވި އަހަރު ވަނީ ދަށްވެފަ އެވެ. މާކެޓް މަސްރަހަށް ބަލާއިރު، މި އޮއިވަރުގައި ނުޖެހޭ ކުންފުންޏެއް ނެތެވެ. ނަމަވެސް، ޗައިނާގެ ވާވޭ އަށް، 2018 ވެފައި ވަނީ ކާމިޔާބު އަހަރަކަށެވެ.\nސެމްސަންގުން ބުނި ގޮތުގައި، ފަތްޖެހޭ ފޯނާ އެކު އެ މީހުން ވަނީ ސްމާޓްފޯން ސިނާއަތަށް މުޅިން އާ ބާބެއް އިތުރުކުރަން ނިންމާފަ އެވެ. އަދި އެ މަސައްކަތްތައް ވަރަށް ހަލުއި ކަމަށް ވެސް އެ މީހުން ބުނެ އެވެ.\nއިތުރު ލިޔުންތައް ސެމްސަންގް ސްމާޓް ފޯން ވާވޭ\nވާވޭ ސެމްސަންގާ އަރާ ހަމަކުރަނީ\nފަތްޖެހިފޯނުގެ ޒަމާނެއް އަދި ނާދޭ


އެންއައިސީގެ ރައީސަކަށް ގާސިމް އަބްދުލް ކަރީމް އައްޔަންކޮށްފި – Dhen.mv\nއެންއައިސީގެ ރައީސަކަށް ގާސިމް އަބްދުލް ކަރީމް އައްޔަންކޮށްފި\nރައުފާ ރަޝީދު October 28, 2020 - 10:24 am\nނޭޝަނަލް އިންޓެގްރިޓީ ކޮމިޝަން (އެންއައިސީ)ގެ ރައީސަކަށް ގާސިމް އަބްދުލް ކަރީމް އައްޔަން ކުރައްވައިފިއެވެ.\nބޭންކްގެ ވިސްލް ބްލޯވަރުގެ ނަމުން މަޝްހޫރުވެފައިވާ ގާސިމް އަބްދުލް ކަރީމް އެ ކޮމިޝަންގެ ރައީސް ކަމަށް ކަނޑައަޅުއްވާފައިވާ ކަން އަންގަވައި ރައީސް އިބްރާހިމް މުހައްމަދު ސޯލިހް ވަނީ ރައްޔިތުންގެ މަޖިލީހަށް ސިޓީފުޅެއް މިއަދު ފޮނުއްވާފައެވެ.\nގާސިމްވަނީ އަކީ ކުރީގެ ރައީސް އަބްދުﷲ ޔާމީންގެ ވެރިކަމުގައި ހިނގައިދިޔަ އެމްއެމްޕީއާރުސީގެ ބޮޑު ހިޔާނާތުގެ މައުލޫމާތު ހިމެނޭ ލިއެކިއުންތައް ލީކް ކޮށްލައިފައެވެ.އޭރު އޭނާ ހުރީ ބީއެމްއެލްގެ ފ.ނިލަންދޫ ބްރާންޗުގެ މެނޭޖަރުގެ މަގާމުގައެވެ. މިކަމާއި ގުޅިގެން ގާސިމް އަށް 1 އަހަރާއި4މަހުގެ ޖަލު ހުކުމެއް އައިސްފައިވެއެވެ. އެ ހުކުމް ތަންފީޒުކޮށް އޭނާ ޖަލުން މިނިވަންވީ 2017 ގައެވެ.\nއެންއައިސީއަށް އައްޔަން ކުރުމުގެ ކުރިން، ގާސިމް ވަނީ ރައްޔިތުންގެ މަޖިލީހުގެ އިންތިހާބުގައި އޭނާ އުފަން ނައިފަރު ދާއިރާއަށް ވާދަ ކުރައްވަން އެމްޑީޕީގެ ޕްރައިމަރީގައި ވެސް ވާދަ ކުރައްވާފައެވެ. ނަމަވެސް އޭނާ ވަނީ ޕްރައިމަރިން ފެއިލް ވެފައެވެ.


Insaafu kobaitho suvalukuramun idhikolhun magumahchah! | Jazeera\tއިންސާފު ކޮބައިތޯ ސުވާލުކުރަމުން އިދިކޮޅުން މަގުމައްޗަށް! - Jazeera\nއިންސާފު ކޮބައިތޯ ސުވާލުކުރަމުން އިދިކޮޅުން މަގުމައްޗަށް!\nއަބްދުﷲ ނަސީރު އިބްރާހިމް January 29, 2021 340 views0\n"އިންސާފު ކޮބާ" ގެ ނަމުގައި އިދިކޮޅު ޕްރޮގްރެސިވް ކޯލިޝަނުން މާލެ އާއި އަތޮޅު ތެރޭގައި މުޒާހަރާކޮށްފި އެވެ.\nމަނީ ލޯންޑަރކުރެއްވި ކުރީގެ ރައީސް އަބްދުﷲ ޔާމީންގެ ޕީޕީއެމް އަދި ޕީއެންސީގެ ޕްރޮގްރެސިވް ކޯލިޝަނުން "އިންސާފު ކޮބާ" ގެ ނަމުގައި މަގުމައްޗަށް ނިކުމެ، މުޒާހަރާކޮށްފައިވަނީ އެމަނިކުފާނު މިނިވަންކުރުމަށް ގޮވާލަ އެވެ.\nމަނީ ލޯންޑަރކުރެއްވިކަމުގެ ކުށް ސާބިތުވެ، އަބްދުﷲ ޔާމީން ގެންދަވަނީ ފަސް އަހަރު ދުވަހުގެ ޖަލު ހުކުމެއް ތަންފީީޒްކުރައްވަމުންނެވެ. އަދި އެމަނިކުފާނު ވަނީ ފަސް މިލިއަން ޑޮލަރުން ޖޫރިމަނާވެސްކޮށްފަ އެވެ. ކްރިމިނަލް ކޯޓުން އިއްވި އެ ހުކުމްް އަބްދުﷲ ޔާމީންގެ ފަރާތުން ހައިކޯޓުގައި އިސްތިއުނާފްކުރުމުން އެ ކޯޓުންވެސް ނިންމީ، އެމަނިކުފާނަކީ މަނީ ލޯންޑރކުރެއްވި ބޭފުޅެއްކަމަށެވެ. އަދި އެމަނިކުފާނުގެ މައްޗަށް ޖަލު ހުކުމެއް އިއްވާ، ޖޫރިމަނާކޮށްފައިވަނީ ރަނގަޅަށްކަމަށެވެ.\nކްރިމިނަލް ކޯޓުގެ ހުކުމް، ހައިކޯޓުން ދެމެހެއްޓުމާއެކު އަބްދުﷲ ޔާމީންގެ ޕްރޮގްރެސިވް ކޯލިޝަނުން ވަނީ ސީދާ ހަރަކާތަށް ނިކުތުމަށް ފާސްކޮށްފަ އެވެ. އެޔަށްފަހު މަލޭގެ މަގުތަކަށް އެއްވެ، ފުލުހުންނާއި ކުރިމަތިލުމަށް އެމަނިކުފާނުގެ ސަޕޯޓަރުން އެތަކެއް ފަހަރު މަސައްކަތްކޮށްފައިވެއެވެ.\nއެ ސިލްސިލާގެ ދަށުން ހުކުރު ދުވަހު ހަވީރު "އިންސާފު ކޮބާ" ގެ ނަމުގައި ކުރިއަށްގެންދިޔަ އިހްތިޖާޖް މާލޭގެ އިތުރުން، އަތޮޅު ތެރޭގައިވެސް ކުރިއަށްގެންގޮސްފައިވެއެވެ. މާލޭގައި މި އިހްތިޖާޖް ފަށާފައިވަނީ ޕީޕީއެމް އޮފީސް ކުރިމަތިންނެވެ.\nއެއަށްފަހު އެކި ގުރޫޕުތަކަށް ބެހި، މަގުތަކުގައި އަޑުގަދަކޮށް، އަބްދުﷲ ޔާމީން މިނިވަންކުރުމަށް ގޮވާލާފައިވެއެވެ. އަދި ބައެއް ސަރަހައްދުތަކުން ފުލުހުންގެ ސަފުތައް ފޫއަޅުވާލުމަށް މަސައްކަތްކޮށްފައިވެއެވެ. އޭގެއިތުރުން އިހްތިޖާޖްގެ ބައިވެރިން ވަނީ ބަންދުކޮށްފައިވާ ބައެއް ސަރަހައްދުތަކަށް ވަނުމަށް މަސައްކަތްކޮށް އަމަން ނަގާލުމަށް އުޅެފަ އެވެ.\nސީދާ ހަރަކާތުގެ ނަމުގައި މަނީ ލޯންޑަރކުރެއްވި ކުރީގެ ރައީސް ޔާމީން މިނިވަންކުރުމަށް އިދިކޮޅުން މަގުތަކަށް އެއްވާއިރު، ކޮވިޑްގެ ކޭސްތައް އިތުރުވެ، ފިޔަވަޅުތައް ހަރުކަށި ކުރަން ވަނީ ފަށައިފަ އެވެ. ރާއްޖޭގައި އިއުލާންކޮށްފައިވާ ސިއްހީ ކުއްލި ނުރައްކަލުގެ ހާލަތުގެ ދަށުން މާލޭގެ މަގުތަކަށް އެއްވެ، އިހްތިޖާޖްކުރުމަކީ މި ދުވަސްވަރު މަނާކަމެކެވެ.


ADVERTORIAL: Sto ah 56 aharu, kaamiyaabee aai shipping viyafaari\nއެސްޓީއޯއަށް 56 އަހަރު: ކާމިޔާބީ އާއި ޝިޕިން ވިޔަފާރި\nސަރުކާރުގެ މައި ކުންފުނި އެސްޓީއޯ: މިއަދު ވަނީ 56 އަހަރު ފުރިފައި -- ފޮޓޯ: ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nނަވާރަ ސަތޭކައިގެ އަހަރު ތަކެވެ. ރާއްޖޭގެ އޭރުގެ ހާލަތު އޮތް ގޮތް އެނގޭ މީހުން މިހާރު އެހާ ގިނަ ނުވެދާނެ އެވެ. ގައުމުގެ އާބާދީއަކީ ގާތްގަނޑަކަށް ލައްކަ އެކެވެ. ދިވެހިން އޭރުގެ ކެއިން ބުއިމުގެ މައިގަނޑު ބަހާއަކީ ރާއްޖޭގައި ހައްދާ ބާވަތްތަކެވެ. އޭރު ރާއްޖެ އޮތީ ކާނާގެ ޔަގީންކަަމަށް ބޭނުންވާ ހާލަތެއްގަ އެވެ. އެހެންވެ ސަރުކާރުން 1964 ވަނަ އަހަރު އަތިރީގޭ ޓްރޭޑިން އެޖެންސީ ( އޭޓީއޭ) ގެ ނަމުގައި ކުންފުުންޏެއް އުފެއްދި އެވެ. މަގުސަދަކީ ރާއްޖެ އަށް ބޭނުންވާ ކާޑު އެތެރެ ކުރުމެވެ. އެ މަގުސަދުގައި އުފެއްދި ކުންފުނި ފަހުން ބަދަލުވީ ސްޓޭޓް ޓްރޭޑިން އޮގަނައިޒޭޝަން (އެސްޓީއޯ) އަށެވެ. މިއީ އެސްޓީއޯގެ ފެށުމެވެ. އެ ފެށުމަށް މިއަދަށް 56 އަހަރު ފުރުނުއިރު އެ ކުންފުނި މިވަނީ އަނެއްކާ ވެސް އެހެން ހަރުފަ ތަކަށް ދާން ދަތުރު ފަށާފަ އެވެ.- އެއީ ޝިޕިންގެ ވިޔަފާރި އެވެ.\nއެސްޓީއޯ އިން މިއަދު 56 އަހަރު ފުރިގެން އެކަން ފާހަގަ ކުރާއިރު، އެ ކުންފުނިން ގައުމަށް ކޮށްދިން ހިދުމަތް ކޮޅުން ނުލަ އެވެ. ރާއްޖެ އެކި ހާލަތްތަކުގައި ބޭނުންވި ކޮންމެ ވަގުތެއްގައި "އެންމެންގެ އެސްޓީއޯ" ގެ ގޮތުގައި ހިދުމަތަށް ނުކުތެވެ. ހާއްސަކޮށް މިހާރުގެ މެނޭޖުމަންޓުން އިސް ނަގައިގެން އެސްޓީއޯގެ ވިޔަފާރި އަށް ގެންނަމުންދާ ބަދަލުތަކާއެކު އެ ކުންފުނިން ގައުމުގެ އިގްތިސޯދުގައި ބައިވެރިވާ ބައިވެރިވުން ވަނީ މަތިކޮށްފަ އެވެ. އެކަން އެންމެ ބޮޑަށް ފެނިގެން ދަނީ ކޮވިޑް-19 ގެ ބަލާއާފާތް ދުނިޔެ އަށް ކުރިމަތިވީ ހިސާބުންނެވެ. މި ބަލީގެ ސަބަބުން ދުނިޔޭގެ ވިޔަފާރި ހުއްޓި، ދުނިޔެ ބޮޑެތި ޝިޕިން ލައިންތައް އެކި ގައުމުތަކުގައި ތާށިވި ވަގުތު، އެސްޓީއޯ އިން ވަނީ ރާއްޖެ ކާޑަށް ޖެހުނު ނުދިނުމަށްޓަކައި ފިޔަވަޅު ތަކެއް އަޅާފަ އެވެ. އެ ކުންފުނިން ރާއްޖެ އަށް ބޭނުންވާ ވަރަށް ކާޑު ގެނެސް ޖަމާ ކުރި އެވެ.\nކާޑަށް ޖެހުނު ނުދީ ހިފެހެއްޓި ކާޑު އެޖެންޓުން\nކޮވިޑް-19 ގެ ބަލި ރާއްޖޭގެ ހަފޮޅުން އެތެރެވީ ވަގުތަކީ ކާޑުގެ ޑިމާންޑް އެންމެ މަތިވާ ރޯދަ މަސް ކުރިމަތިވި ވަގުތެވެ. އެހެންވެ ކާޑަށް އޮތް ޑިމާންޑް އޮތީ އިންތިހާ އަށެވެ. އަދި މިކަން އިތުރަށް ގޯސްވެދާނެ ކަމުގެ ބިރުވެރިކަން ވެރިވީ ބަލީގެ ސަބަބުން މީހުން ގަނެފައި ތިބި ބިރާއެކު އުފެދުނު "ޕެނިކް މޯޑް" އެވެ. މީގެ ސަބަބުން ކާޑު ގަނެ ރައްކާ ކުރުމުގެ އޮއެވަރެއް އުފެދިގެން ދިޔަ އެވެ. ނަމަވެސް އެސްޓީއޯ އިން މި ވަގުތު ރާއްޖެ އަށް 699،924 އެއްހާ ބަސްތާގެ ކާޑު އެތެރެކޮށް ޕެނިކް މޯޑު ފިލުވައިދިނެވެ.\nއެސްޓީއޯގެ އެމްޑީ ހުސެއިން އަމްރުގެ އިރުޝާދުގެ ދަށުން ރަށްރަށުގައި ކާޑު އެޖެންޓުން ލައި، އެޖެންޓުންނަށް ކާޑު ދޭން ފެށުމާއެކު ކާޑަށް އޮތް ޕެނިކް ގެއްލުމެވެ. އަދި މި ވަގުތު އެ ކުންފުންޏަށް ކާޑު މެނޭޖު ކުރަން އެންމެ ބޮޑު ފަސޭހައެއް ލިބިގެން ދިޔައީ، އެސްޓީއޯގެ 99 ޕަސެންޓު ހިއްސާ އޮވެގެން އުފެއްދި، މޯލްޑިވްސް ސްޓޭޓް ޝިިޕިން (އެމްއެސްއެސް) އޮތުމުންނެވެ. ގައުމީ ޝިޕިން ކުންފުނިން ކުއްޔަށް ނަގާފައިވާ އަމިއްލަ ބޯޓެއް އޮތުމުން އިތުރު ބައެއްގެ މޫނަށް ނުބަލައި ދިވެހިން ބޭނުންވާ އެއްޗިހި ގެންނަން ހިތް ވަރަށްވި އެވެ.\nއެސްޓީއޯގެ މެނޭޖިން ޑިރެކްޓަރު ހުސެއިން އަމްރު -- ފޮޓޯ: އަވަސް\nއެމްއެސްގެ މެނޭޖިން ޑިރެކްޓަރު އަބްދުﷲ ސައީދު ވިދާޅުވި ގޮތުގައި މި ކުންފުނި ވުޖޫދު ކުރެވުނީ ވިޔަފާރީގެ ގޮތުން މާކަބޮޑު ފައިދާއެއް އޮތް ވަގުތެއްގައި ނޫން ނަމަވެސް، ގައުމެއްގެ ވިސްނުމުން ބަލާއިރު ރައްޔިތުންނަށް ހިދުމަތް ކުރަން ފުރުސަތު ލިބުނު ކަމަށެވެ. މިއީ އޭނާ ސިފަ ކުރައްވަނީ ކާމިޔާބީއެއްގެ ގޮތުގަ އެވެ. "ބޭހާއި މެޑިކަލް ކޮންސިމަބަލްސް އަމިއްލަ އަށް ގެންނަން ފުރުސަތު ލިބުނީ މި ވިޔަފާރި ފެށީމަ،" ސައީދު ވިދާޅުވެފައިވެ އެވެ.\nފަސް ހޮސްޕިޓަލް ތައްޔާރު ކުރުމުގައި އެސްޓީއޯ\nމި ވަރުން ނިމުނީއެއް ނޫނެވެ. ވެރިރަށް މާލެ އަށް މީހުން އައުން މަނާ ކުރުމުން ރާއްޖޭގެ އެކި ހިސާބުތަކުގައި ސިއްހީ ހިދުމަތް ވަރުގަދަ ކުރަން މަޖުބޫރުވި އެވެ. ރީޖަނަލް ހޮސްޕިޓަލްތައް ރަނގަޅު ކުރަން ޖެހުމެވެ. މި ހާލަތަށް އައިރު އެސްޓީއޯ އިން ވަނީ ރާއްޖޭގެ ފަސް ސަރަހައްދުގެ ހޮސްޕިޓަލް ތަކަށް ބޭނުން ވާނެ މެޑިކަލް ސާމާނު ސަޕްލައިކޮށް ދީފަ އެވެ. އޭރު ދިޔައީ ސާމާނު އިންސްޓޯލް ވެސް ކުރަމުންނެވެ. މިކަން ވެސްވީ ރައްޔިތުންނަށް ލިބިގެން ދިޔަ ލުޔަކަށެވެ. އެ ކުންފުނިން މި މަސައްކަތްކޮށް ބޮޑުބައި ނިންމާފައިވުމުން ސަރުކާރަށް ގިނަ ހިދުމަތް ތަކެއް ރީޖަނަލް ހޮސްޕިޓަލްތަކުގައި ފަށަން ފަސޭހަވި އެވެ. އެހެންވެ ކޮންމެހެން މާލެ ނައިސް ރާއްޖޭގެ އެކި އަތޮޅު ތަކުން ސީދާ ރީޖަނަލް ހޮސްޕިޓަކަށް ބޭސް ފަރުވާ އަށް ދާން ފުރުސަތު ލިބުނެވެ.\nލ. ގަމުގައި ހަދާފައިވާ ކޮވިޑް ފެސިލިޓީ -- ފޮޓޯ: ހެލްތު މިނިސްޓްރީ\nއަމިއްލަ ފަރާތްތަކަށް ވިޔަފާރިތައް ދޫކޮށްލުން!\nއެސްޓީއޯއަކީ ރާއްޖޭގެ އެންމެ ފުޅާ ވިޔަފާރި ކުންފުންޏެވެ. އެ ކުންފުނިން ކޮންޓްރަކްޝަން ވިޔަފާރީގެ އިތުރުން ގަނެ ވިއްކުމުގެ ވިޔަފާރީގައި ވެސް އުޅެ އެވެ. ނަމަވެސް އާ މެނޭޖުމަންޓުން ވަނީ އެސްޓީއޯ އިން ކުރި "އަމިއްލަ މީހުންގެ" ގިނަ ވިޔަފާރި ތަކެއް ދޫކޮށްލާފަ އެވެ. ސަރުކާރުން ވިޔަފާރި ނުކުރުމުގެ ސިޔާސަތުގެ ދަށުން ކުރިން އެސްޓީއޯ އިލެކްޓްރޯނިކްސް އިން ވިއްކި ފޯނާއި ހެޑްސެޓް އަދި މި ނޫން ވެސް ގިނަ އެއްޗިހި ވިއްކުން ވަނީ މުޅިން ހުއްޓާލާފަ އެވެ. އަދި އެސްޓީއޯ ސުޕަ މާކެޓު މުދާ ހަރުތައް ވެސް މިހާރު "ދީފައިވަނީ" އަމިއްލަ ފަރާތް ތަކަށެވެ.\nމިހާރު ހަރު ތަކުން ގިނައިން ފެންނަނީ އަމިއްލަ ފަރާތްތަކުގެ މުދަލެވެ. ދިވެހިން އުފައްދާ ދިވެހި އުފެއްދުންތަކެވެ. އެ ކަމަށް ހާއްސަ ހަރެއް ހަދާފައިވެ އެވެ. ނަމަވެސް މި ބަދަލު ގެނައި ނަމަވެސް ރައްޔިތުންނަށް ބޭނުންވާ ވަގުތު މުދާ އަގު ބޮޑުވިޔަ ނުދިނުމަށްޓަކައި އެސްޓީއޯއިން މަސައްކަތް ކުރެ އެވެ. ފިޔާ އަގު ބޮޑު ވެއްޖެނަމަ ފިޔާ ގެނެސް ރައްޔިތުންނަށް ފޯރުކޮށް ދެ އެވެ. މި ހިދުމަތް ރައްޔިތުންނާ ހަމަ އަށް ފޯރުކޮށްދޭން އެންމެ ބޮޑު ހިތް ވަރަކަށް ވެގެން ގޮސްފައިވަނީ މިހާރު އަލަށް އުފެއްދި ޝިޕިން ކުންފުންޏެވެ. އެ ކުންފުނިން މިހާރު ވަނީ ރާއްޖޭގެ އާބާދީ ބޮޑު އައްޑު އަތޮޅަށް ވެސް މުދާ ގެނެސްދޭން ފަށާފަ އެވެ. އަދި ދާދިފަހުން އެ ކުންފުންޏަށް އިންޓަނޭޝަނަލް ސެޓްފިކެޓެއް ލިބުމަކީ 56 އަހަރުވީ އެސްޓީއޯގެ ވިޔަފާރި އަށް ވެސް ލިބުނު ކާމިޔާބީ އެކެވެ. ކުންފުންޏަށް ލިބުނު ކުރިއެރުމެކެވެ.\nއެސްޓީއޯ އެޑްވަޓޯރިއަލް އެމްއެސްއެސް


ރޫމޭނިއާގެ ޑިފެންޑަރެއް މާޒިޔާއަށް ގެނެސްފި\nރާއްޖެ އައީ މޫދަށް އެރުމަކަށް ނޫން\nބޭނުންވަނީ މާޒިޔާގައި ވަރުގަދަ ކުޅުމެއް ކުޅުމަށް ދައްކަން\nކޯޑޯސް މާޒިޔާއާ ގުޅުނީ އެއް އަހަރަށް\n14 ޖެނުއަރީ 2017 | ހޮނިހިރު 20:36\nމާޒިޔާ އަށް އަލަށް ގުޅުނު ރޫމޭނިއާގެ ޑިފެންޑަރު (ކ)، އެޓީމުގެ ބިދޭސީ ކޯޗު (ވ)\nއުރީދޫ ދިވެހި ލީގުގެ ޗެމްޕިއަން މާޒިޔާ ސްޕޯޓްސް އެންޑް ރެކްރިއޭޝަނަށް ރުމޭނިޔާގެ ޑިފެންޑަރެއް ކަމަށްވާ އަންދްރޭ ކޯޑޯސް ގެނެސްފި އެވެ.\nޔޫރަޕްގެ ގަދަބާރެއް ކަމަށްވާ އިންޓަ މިލާނާ ދެކޮޅަށް ޔޫރޮޕާ ލީގުގައިވެސް ކުޅެފައިވާ ކޯޑޯސް، މާޒިޔާ އަށް ސޮއިކުރީ އެއް އަހަރަށެވެ.\nރޫމޭނިއާ ފަދަ ވަރުގަދަ ލީގަކުން ރާއްޖެ އަންނަން ބޭނުންވި ސަބަބާ ގުޅޭ ގޮތުން އެގައުމުގެ ނޫސްވެރިންކުރި ސުވާލަކަށް ޖަވާބު ދެމުން ކޯޑޯސް ބުނެފައިވަނީ އޭނާ ރޫމޭނިއާގެ ލީގު ދޫކޮށްލީ ކްލަބްގެ މާލީ ހާލަތު ދަށްވެ ޔަގީންކަން ކުޑަވުމުން ކަމަށެވެ. ރޫމޭނިއާ ލީގަށްވުރެ ބޮޑު އާމްދަނީއެއް މާޒިޔާއިން އޭނާއަށް ލިބޭނެ ކަމަށް ވެސް ކޯޑޯސް ބުންޏެވެ.\nއުމުރުން 28 އަހަރުގެ ކޯޑޯސް ބުނީ އޭނާ ބޭނުންވަނީ މާޒިޔާގައި ވަރުގަދަ ކުޅުމެއް ކުޅުމަށްފަހު ދެން އަންނަ އަހަރެއްގައި އޭޝިއާގެ ބޮޑު ކްލަބަކުން ފުރުސަތު ހޯދުން ކަމަށެވެ.\nކޯޑޯސް ބުނީ ރާއްޖޭގައި އޮތީ އަށް ޓީމު ކުޅޭ މެދު ފަންތީގެ ލީގެއް ކަމަށާއި އަދި ހުރިހާ ޓީމެއް ވެސް ކުޅެނީ އެންމެ ސްޓޭޑިއަމެއްގައި ކަން އެނގޭނެ ކަމަށެވެ. ރާއްޖެ އައީ އެ ހުރިހާ ކަމެއް އެނގި ހުރެ ރަނގަޅު ކާމިޔާބެއް ހޯދަން ކަމަށާއި ރާއްޖެ ފަދަ ރީތި ތަނަކަށް އައީ މޫދަށް އެރި ރީތިކަމުން ހިތްހަމަޖެހުން ހޯދަން ނޫން ކަމަށް ވެސް ބުންޏެވެ.\nރޫމޭނިއާގެ ދެ ވަނަ ޑިވިޝަންގެ ބައެއް ކްލަބްތަކުގެ އޮފާތައް ދޫކޮށްލުމަށް ފަހު މާޒިޔާއާ ގުޅުނު ކޯޑޯސް ބުނީ ކޮންޓްރެކްޓުގައި ބާކީ ހަ މަސް އޮއްވާ ޓާގޫ މުރޭސް އިން އޭނާ ރިލީޒްކޮށް ދިނީތީ އެ ކްލަބަށް ޝުކުރުއަދާކުރާ ކަމަށެވެ.\nދެހާސް ފަސް ވަނަ އަހަރު ޕްރޮފެޝަނަލް ކެރިއަރު ފެށި ކޯޑޯސް ވަނީ ޔުނިވާސިޓޭޓް ކްލޫޖްއާއެކު ރޮމީނިއާ ފުރަތަމަ ޑިވިޝަން އަދި ދެވަނަ ޑިވިޝަންވެސް ކުޅެފައެވެ. 2009 ވަނަ އަހަރުން 2011 ވަނަ އަހަރާއި ދެމެދު ކޯޑޯސް ކުޅެފައިވަނީ އިޓަލީގެ ދެވަނަ ޑިވިޝަންގެ ފޮރޮސިނޯނޭ އަށެވެ.\nއިޓަލީ އަށް ފަހު ކޯޑޯސް އެނބުރި ރޫމޭނިއާ އަށް ގޮސް، އެ ގައުމުގެ ފުރަތަމަ ޑިވިޝަނުގެ ޓާގޫ މުރޭސް އަށް 2010 އިން 2012 އަށް ކުޅުނެވެ. އެއަށް ފަހު 2012 ވަނަ އަހަރު އެގައުމުގެ ވަސްލުއިޖް އަށް ބަދަލުވެ، ޔޫރަޕުގެ ދެ ވަނަ ފަންތީގެ މުބާރާތް ކަމަށްވާ ޔޫރޮޕާ ލީގުގެ ޕްލޭ އޮފްގައި އިޓަލީގެ ގަދަބާރު، އިންޓަ މިލާނަށް އެ ޓީމުގެ ދަނޑުގައި ކުޅެ 2-2 އިން އެއްވަރުވި މެޗުގައި ކުޅުނެވެ.\nއެއަށްފަހު އަނެއްކާވެސް ރޫމޭނިއާގެ އެންމެ ކާމިޔާބު އެއް ކްލަބް ޑައިނަމޯ ބުކަރެސްޓާގެ އިތުރުން އޭނާވަނީ ޔޫރޮޕްގެ ޓޮޕް ލެވެލްގައި 144 މެޗު ކުޅެފައެވެ.\nމިދިޔަ ސީޒަނުގެ ދިވެހި ޕްރިމިއާ ލީގު ކާމިޔާބުކުރި މާޒިޔާއިން ވަނީ ނިއު ރޭޑިއަންޓަށް ބަދަލުވެފައިވާ ގޯލްކީޕަރު އިމްރާން މުހައްމަދުގެ ބަދަލުގައި، އެ ޓީމަށް ކުރިން ވެސް ކުޅުނު ކިރްގިސްތާން ގޯލްކީޕަރު ޕަވެލް މަޓިއާޝް ގެނެސްފަ އެވެ.\nމީގެ އިތުރުން ސާބިއާ ފޯވާޑެއް ކަމަށްވާ އަލެކްސަންޑަ ރަކިޗް ވެސް ވަނީ އެ ޓީމާ ގުޅިފަ އެވެ.


ތެދުވެރި ހިތަކުން ލޯބިވީމެވެ. (7ވަނަ ބައި ) – Esfiya\nއާލިމްގެ ވާހަކަ މިހާ ހިސާބަށް ދިޔަތަނާ ރިފާއު، އާލިމްގެ އަތް ފޮޅުވާލައިފައި ގޮސް ފާހާނާ އަށް ވަދެ ބަން ލާފަ ދޮރުޖެހިއެވެ. އާލިމްއަށް މާޔޫސް ކަމާއެކު ގެއަށް ދާން ޖެހުނީ ގަޑި އިރެއް ވަންދެން އޭނާ މަޑުކުރުމުންވެސް ރިފާއު ނުނިކުތުމުންނެވެ.\nލަހުފާ ގޮސް ވަތް އިރު މާޔާ އިނީ ކޮޓަރި ކަނެއްގަ އިސްޖެހިފައެވެ. ލަހުފާ ފެނުމުން ބަލާވެސް ނުލާ ހުއްޓިފަ އެއިން ގޮތަށް އިނީއެވެ.\n“މާޔާ ތީދެން ކޮން ކަމެއް…ތިހެން ނީނދެ ހިނގާބަލަ ބޭރަށް ގޮސްލަން..” ލަހުފާ އައިސް މާޔާ ގާތު ކުޑަކަކޫ ޖަހާ އިށީން ނަމުން ވާހަކަ ދެއްކިއެވެ. މާޔާ ޖަވާބެއް ނުދީ އިނދެ ލަސްލަހުން އެސްފިޔަތަށް އުފުލާލަމުން ލަހުފާ އާ ހަތަރު ކަޅި ހަމަކުރިއެވެ. ދިރުމެއް ނެތް ބަލައިލުމެކެވެ. އޭރުވެސް ކޯތާފަތްމަތީ ކަރުނައިގެ ރޮނގެއް ހިކިފައި ހުއްޓެވެ.\n“މާޔާ ތިގޮތަށް ހިތާމަ ކުރިޔަސް ރިފާއު އެއް ނުލިބޭނެ..ބަލާބަލަ އެ ޝާޔަން ގަނޑު އުޅޭލެއް އުފާވެރިކަން..އެންމެންގެ ހިތް ހަލާކު ކޮށްފަ ޝާޔަން އެހެން އުޅުނަ ދީގެން ނުވާނެ..މާޔާ ތި އުފުލަމުން ދާ ވޭނާ ހިތާމަ ޝާޔަންވެސް އިހުސާސް ކުރުވަން ޖެހޭނެ..އަދިވެސް ޓްރައި ކުރާނީ..ރިފާއު، މާޔާ ގެ ލޯބި ގަބޫލް ކުރާނެ..” ލަހުފާ އޭނާގެ ހިތަށް އަރާ ފައިބަމުން ދާހާ އެއްޗެއް ކިޔަމުން ދިޔައެވެ. ޝާޔަން އެހާ އުފަލުގަ އުޅުމަކީ އެއްގޮތަކަށްވެސް ލަހުފާއަށް ހަޖަމު ވާނެ ކަމެއް ނޫނެވެ. އޭނާ ބޭނުންވަނީ މާޔާ ގެ ހިތުގާވެސް ޝާޔަންއާ މެދު ނަފްރަތު އުފައްދާށެވެ. އެކަން އޭނާއަށް ދަނީ ކާމިޔާބު ވެސް ވަމުންނެވެ. މާޔާގެ ހިތުގަ ޝާޔަންއާ މެދު ނަފްރަތާ ރުޅިވެރިކަން ފިޔަވާ އެހެން އެއްޗެއް މިހާރަކު ނެތެވެ.\nމާޔާ އެއްވެސް އެއްޗެއް ނުބުނެ އެއިންގޮތަށް އިންއިރު ސިކުނޑީގަ އެނބުރެމުން ދިޔައީ ރޭގަ ރިފާއު އައިސް މަޔާގެ ފައިބުޑަށް ވެއްޓި އާދޭސް ކޮށްފަ ދެއްކި ވާހަކަ ތަކެވެ. އެހާ ނިކަމެތި ވެގަނެގެން އޭނާގެ ފައިބުޑަށް ވެއްޓި އެހީ އަކަށް އެދި ސަލާން އެޖެހީ ހަމަ އެ ޝާޔަންގެ ލޯތްބަށް ޓަކަ ހެއްޔެވެ؟ ކޮންމެ ފަހަރަކު މާޔާގެ އެހީތެރި ކަމަށް އެ އެދެނީ އޭނާގެ ހިތުގަ އަޅަމުންދާ ވޭން އިހްސާސް ނުވާތީ ހެއްޔެވެ. ނޫނީ އިތުރަށް އޭނާގެ ހިތަށް އަނިޔާ ދޭން ހެއްޔެވެ.\nކުރިން އެކަމުގަ އެހީވެދިނަސް އިތުރަށް ޝާޔަން ހޯދާދިނުމަކަށް ރިފާއުއަށް އެއްވެސް އެހީ އެއް ވެދޭކަށް އޭނާ ބޭނުމެއް ނޫނެވެ. ބަދަލުގަ އޭނާ އަދިވެސް މަސައްކަތް ކުރާނީ ރިފާއުގެ ލޯބި ހޯދާށެވެ.ކޮންމެ ގޮތަކުން ވިޔަސް ހެވެވެ. ރިފާއު އަށް ޖެހޭނީ ޝާޔަން ގެ ނަން ހިތުން ފޮހެލާށެވެ. ރޭގަ އޭނާ ވަނީ ރިފާއު ގާތުން އާދޭސް ކޮށްފައެވެ. ނަމަވެސް ރިފާއު ރުޅިއައިސް ގެން ދިޔައީ ހިތަށް އައިހާ އެއްޗެއް ގޮވާލާފައެވެ.” ހީ އިޒް މައިން…ހީ އިޒް މައިން..” މަޑު މަޑުން މާޔާ ކިޔަމުން ދިޔައެވެ.\nޝާޔަން ފޯނުން އާލިމްއާ ވާހަކަ ދައްކާލަން އިނދެފަ ބަދިގެއަށް ވަނީ ހުކުރު ދުވަސް ކަމަށް ވުމުން މަންމައާ އެހީތެރިވެގެން ކައްކާށެވެ. އޭރު ސްކޫލް ބަންދު ވެފަވީތީ ކިޔެވުމުގެ ކަންކަމާ ބޯ ގޮއްވާކަށް ނުޖެހެއެވެ. ކެރެޓް ކޮށަން ހުއްޓާ އޭނާއަށް ފެނުނީ މުނީރާމެން ކޮޓަރިން ނިކުމެގެން އައި އިބްރާހިމެވެ. ބައްޕަ ރަށަށް އައީ ކޮން އިރަކުބާއޭ ހިތަށް އަރާފައި ސިއްރު ސިއްރުން މުނީރާ ގާތު އަހާލުމުން ބުނީ ރޭގަ ކަމަށެވެ. ޝާޔަން ކުޑަކޮށް ނުތަނަވަސްވާގޮތް ވީ އަނެއްކާވެސް މަންމައާ ބައްޕަގެ ހަނގުރާމަތަށް ދެކެން ޖެހޭނެތީއެވެ. މަސްހުނި ހިޔާލް ތަކެއްގާ ނުވިސްނާ ހުއްޓާ ވަޅިން ޖެހިފަ ކުޑަކޮށް އަތްވެސް ކެނޑުނެވެ.\nދަންވަރު ޝާޔަންއަށް ހޭލެވުނީ ފެންބޮވައިގަނެގެންނެވެ. ކޮޓަރީގައި ބެހެއްޓި ފެންފުޅިވެސް ހުސްވެފަ ހުރުމުން ޝާޔަންއަށް ޖެހުނީ ނުކުންނާށެވެ. އޭނާ މަޑުމަޑުން ކޮޓަރިން ނުކުމެގެންގޮސް ބަދިގެއަށް ވަދެ ފުރުޖުން ފެންފުޅި ނަގާ ބޯންހަދާލިތަނާ ބަދިގެ ކައިރިން މީހެއްގެ ހިޔަނި ވެލިހެން ހީވެގެން ސިހޭގޮތްވިއެވެ. ދެއަތުން ފެންފުޅީގައި ހިފަހައްޓާލަމުން އޭނާ އިރުކޮޅެއް ވަންދެން ބަދިގެ ދޮރާ ދިމާލަށް ބަލަން ހުއްޓެވެ. މީހެއްގެ އަސަރެއް ނުވުމުން ފެންބޯލައިގެން ނިކުން ނަން އައިވަގުތު ފެނުނު މަންޒަރަކުން ހުއްޓިލެވުނެވެ. އޭނާގެ ބައްޕަ ސިއްރު ފިޔަވަޅު ތަކެއްގާގޮސް ގޭގެ ބިއްދޮށު މައިދޮރުން ނިކުންނަނީއެވެ. އޭރު މުޅި ގޭތެރޭގައި ހިފާލައިފާވަނީ ސެންޓެއްގެ ވަހެވެ. އިބްރާހިމް މަޑުމަޑުން ގޭގެ ދޮރު ލައްޕާލިއިރު ޝާޔަން ހުރީ ފާރާ ނިވާވެގެން އެ މަންޒަރު ބަލާށެވެ. އޭނާ ފާރުގަ އިން ގަޑިއަށް ބަލައިލި އިރު މެންދަމު ދެގަޑި ބައިވަނީ އެވެ. ހައިރާން ކަމާ އެއްވަރަށް އޭނާގެ ހިތް ވަނީ ސުވާލުތަކުން ފުރިފައެވެ. މިދަންވަރު އެހާ ތިއްތި ވެގެން ބައްޕަ އެދަނީ ކޮންތާކަށް ހެއްޔެވެ. ކުއްލިއަކަށް ހިތަށް އެރި އެއްޗަކުން ޝާޔަންއަށް ދެފަރާތަށް ބޯ ހޫރާލެވުނެވެ. އެހެން ވެގެން ނުވާނެކަމަށް އޭނާ ފަށްފަށުން ހިތަށް ވިސްނައިދިނެވެ. ބައްޕަ، މަންމައަށް އަޅާ ނުލިޔަސް ،ހަރަދު ނުކުރިޔަސް އެހާ ގޯސްކަމެއް ކޮށްދާނެ ހެން ހިއެއް ނުވެއެވެ. ޝާޔަން ގޮސް ތަޅުނުލާ ހުރި މުނީރާމެންގެ ކޮޓަރި ހުޅުވާލިއިރު މުނީރާ އޮތީ ގަދަ ނިދީގައެވެ. ބައްޕަ އަންނަންދެން މަޑުކުރަންވެސް ޝާޔަން ބޭނުންވިއެވެ. ދެހިޔާލެއްގާ ހުރެފަ އެންމެ ފަހުން އޭނާ ގޮސް އޮށޯތެވެ.\nގަސް ބޯ އަނދިރި މަގުން ހިނގާފަ ދިޔައިރު އިބްރާހިމްގެ ހިތުގަ ކުޑަވެސް ބިރުވެރި ކަމެއް ނުވެއެވެ. މިހާރު ވަފިއްޔާ އިންތިޒާރުގަ ހުންނާނޭ ހިތަށް އަރާފަ ހިނގުން ބާރުކޮށްލިއެވެ.\n“މިރޭ ހާދަ ލަސްވީ..” އިބްރާހިމްގޮސް އަނދިރި ކޮށްލާފަ އޮތް ވަފިއްޔާ މެން ގޭ ދޮރުމައްޗަށް ހުއްޓިލިއިރަކަށް އޭނާގެ އަތުގަ ހިފަމުން ވަފިއްޔާ ބުނެލިއެވެ. އިބުރާހިމް އައިއިރު ވަފިއްޔާ ހުރީ ނުކުމެ އިންތިޒާރުގައެވެ.\n” އާން މިރޭ މުނީރާ ލަހުން ނިދީމަ މިލަސްވީ..މުނީރާ ހެދުން ތަކެއް ފަހަން އިނދެފަ ހަމަ ނިދީމަ މިއައީ..ދެން މިތާ ތިބެނީތަ..ހިނގާ އެތެރެއަށް ދާން ..މީހަކަށް ފެނިދަނެ..” އިބުރާހިމް ބުނުމުން ވަފިއްޔާ ރަކި ގޮތަކަށް ހީލުމުން އޭނާގެ އަތުގަ ހިފައިގެން އެތެރެއަށް ދާން ހިނގައިގަތެވެ.\nވަފިއްޔާ އަކީ އިބުރާހިމްގެ ސިއްރު ލޯބިވެރިޔާއެވެ. މިކަންތަށް މުނީރާއަށް އެނގިދާނެތީ އިބުރާހިމް އުޅެނީ ވަރަށް ވިސްނައިގެންނެވެ. އޭނާ ކުރިން އިރާކޮޅުގެ ވަގުތު ތަކުގަ ވަފިއްޔާ އާ ބައްދަލުކުރިޔަސް ފަހުން މި ޝެޑިއުލް ބަދަލް ކުރަން ޖެހުނީ މުނީރާއަށް މިކަންތަށް ޝައްކު ވަމުންދާހެން ހީވާތީއެވެ. އެހެންކަމުން މިހާރު އޭނާ އަންނަނީ މުނީރާ ނިދުމުން ދަންވަރު ގަޑީގައެވެ.\nވަފިއްޔާ އަކީވެސް މީހަކާ އިނދެގެން ހުރި ދެކުދިންގެ މަންމައެކެވެ. ފިރިމީހާ ރިޒޯޓް ގަ ވީތީ އޭނާއަށް ދޮންކަޅުވެސް އަންގާނުލާ ގަންނަ ގަޑަކީ މިއެވެ. އަނބިމީހާ އާ ދަރިންގެ ހައްގުގަ ރެއާދުވާލު ކެނޑިނޭޅި މަސައްކަތް ކުރަމުންދާ ފިރިމީހާ ރަށުގަ ނެތް އިރު ، ހިލޭ ފިރިހެނަކައިގެން ދާންމަތި ފަޅުފިލުވަމުން ދިޔައިރު މިކުރެވެނީ ކޮންފަދަ ބޮޑު ފާފައެއް ކަމާމެދު އޭގެން އެކަކުވެސް ވިސްނާނުލައެވެ.\nއާލިމް ، ޝާޔަން މެން ގޭ ދޮރު މައްޗަށް އަރާފަ ސަލަން ގޮވާލިއެވެ. ފޮށި ދޮށުގަ ފަހަން އިން މުނީރާ ފެނުމުން އިސާހިތަކު އޭނާގެ އަތްފައި ފިނި ވެއްޖެއެވެ. ހިންދިރުވާލެވުނެވެ.\n“އާދޭ އެތެރެއަށް..އިށީނދޭ ސޯފާގަ..” ހިނިތުންވެފައިވާ މޫނަކާއެކު މުނީރާ ބުނެލަމުން ގޮވާލީ ޝާޔަން އަށެވެ. އާލިމް ކުޑަކޮށް ލަދުގަނެފަ ހުއްޓަސް މަޑުމަޑުން އައިސް ސޯފާގައި އިށީނެވެ. މިއީ އޭނާ މިގެއަށް އައި ފުރަތަމަ ފަހަރަށް ވެފަ މުނީރާ ހުރުމުން އިނދެވުނީ ފާޑަކަށް ހާސްވެފައެވެ. އޭނާ މިގެއަށް އައީ ޝާޔަން ކައިރި ބުނެގެން މުނީރާ ގެ ހުއްދަ ހޯދައިގެން ޝާޔަން ދެކިލާ ހިތުންނެވެ. ސްކޫލް ބަންދު ދުވަސް ވަރެއްކަމުން ޝާޔަން ނުފެންނާތީ އޭނާ ހުރީ ދެކިލާ ހިތުން ކެއްމަދުވެފައެވެ.\nޝާޔަން އައިސް އާލިމްއިން ސޯފާގައި އިށީނދެލުމުން މުނީރާ ތެދުވެގެން ގޮސްވަނީ ކޮޓަރިއަށެވެ. އޭނާ އެކުދިން ބައްދަލުކޮށްލުމުގެ ފުރުސަތެއް ދިނީ އަބަދު ހިފަހައްޓަން ވެއްޖާ ގޯސްމަގަކުން ހިނގައިދާނެ ތީއެވެ. އެއީވެސް މިހާރު ފުރާފުރިހަމަވެ ޒުވާން ވެފަ ތިބި ކުދިންނަށް ވުމުން އެމީހުންވެސް ބޭނުންވާނެ ކަންތައް ތަކެއް ހުންނާނެ ކަން މުނީރާއަށް ވިސްނެއެވެ. އެގޮތަށް އޭނާގެ ލޯ މަށްޗަށް ފެންނާނެހެން ބައްދަލު ކުރިޔަސް އެންމެ ރަނގަޅު ކަމަށް މުނީރާ ވަނީ ޝާޔަން ގާތު ބުނެފައެވެ.\nއާލިމް ޝާޔަންގެ މަޑު އަތް ތިލައިގަ ހިފައިލައިގެން އިނދެ އެކި އެކި ވާހަކަތަށް ދެއްކިއެވެ.އޭނާ ރިފާއު ކަންތަށް ކުރިގޮތް ކިޔައި ދިނުމުން ޝާޔަން ހިސާބަކަށް ދެރަވިއެވެ. އޭނާ ގެ ސަބަބުން ނުހަނު އުފާވެރިކޮށް އުޅުނު ދެ އާއިލާއެއްގެ ދެމެދުގަ މައްސަލަ ޖެހޭތީއެވެ.\n“އަހަރެން ވަރަށް ދެރަވޭ.. އަހަންނާ ހެދި ދޯ މި ހުރިހާ މައްސަލައެއް މިޖެހެނީ..އާލިމްގެ މަންމަވެސް އަހަރެން ދެކެ ރުޅި އަންނާނެ ކަންނޭނގެ..” ޝަޔަން ދެރަވެލާފަ އިސްޖަހާލިއެވެ.\n“ތިކަހަލަ ވާހަކަ ނުދައްކަބަލަ ޝަޔަން…އޭގަ ޝާޔަންގެ އެއްވެސް ކުށެއް ނެތޭ..” އާލިމް ޝާޔަން ގެ އަތަށް ފިތާލަމުން ބުނެލިއެވެ. އެންމެފަހުން ދާން ކައިރިވުމުން އޭނާ ޝާޔަންގެ ހިމަ އިނގިލި ތަކުގަ ފިރުމާލަމުން އަނގޮޓިއެއް އަޅުވާލަދެމުން ބުނީ ދުވަހަކުވެސް އޭތި ހަށިގަނޑުން ވަކި ނުކުރުމަށެވެ. ދެން އޭނާ ޝާޔަން އަތަށް ބޮސްދީފާ އެގެއިން ނުކުންނަން ދާން ހިނގައިގަތެވެ. އޭރު ޝަޔަންއަށް އިނދެވުނީ ފެންކަޅިވެފައެވެ.\nގަޑިން ރޭގަނޑު ދަންވަރު އެކެއް ޖަހައިފިއެވެ. މުނީރާ އޮތީ ގަދަ ނިދީގައެވެ. ނޫނެކެވެ. ނިދާފައެއް ނޫނެވެ. ލޯ މަރާލައިގެން އަނެއް ފަރާތަށް އެނބުރި އޮތަސް އޭނާ އޮތީ ހޭލައެވެ. މުނީރާ މިރޭ އެއޮތީ ކަމަކަށް ވަރަށް ބޮޑަށް ތައްޔާރު ވެގެންނެވެ.\nވަގުތު ހިނގަމުން ގޮސް އެއްގަޑި ބައިވުމުން އިބުރާހިމް އެނދުން ތެދުވެއްޖެއެވެ. ވަރަށް ރަނގަޅަށް މުނީރާއަށް ބަލައިލާފައި އިބުރާހިމް ގޮސް އަލަމާރި ހުޅުވާލާފައި ނެގި ގަމީސް ލިއެވެ. އަދި ބޮލުގަ ފުނާ ކާއްތާލާފަ ސެންޓް ބުރުވާލަމުން މުނީރާއަށް ބަލައިލާފައި އޭނާ ދިޔައީ ސިއްރު ފިޔަވަޅު ތަކެއްގާ ނިކުންނާށެވެ.\nއިބުރާހިމް ކޮޓަރިން ނިކުތްކަން ޔަގީންވުމުން މުނީރާ ލޯ ހުޅުވާލިއެވެ. މަޑުމަޑުން ތެދުވެ ބުރުގާ ބޮލަށް ވައްޓާލާފައި ގޮސް ކޮޓަރި ދޮރު ހުޅުވާ ބަލައިލިއިރު އިބުރާހިމް ގެއިން ނުކުމެ ދޮރު ލައްޕަނީއެވެ. ވަގުތު ބޭކާރު ކުރަން ނުހަދާ މުނީރާވެސް ސިއްރު ފިޔަވަޅު ތަކެއްގާ ގޮސް ނުކުތްއިރު ބިއްދޮށު މަގުން އިބުރާހިމް ދަނީއެވެ. މުނީރާ ހިތަށް ކުޑަ ބިރުވެރި ކަމެއް ވަތް ނަމަވެސް ކުރުސި ކިޔާފަ ގަޔަށް ފުމެލަމުން ، އިބްރާހިމަށް ހިލަމެއް ނުވާނެހެން އޭނާގެ ފަހަތުން ދިޔައެވެ. މަގު އަނދިރިވެފަ ދަންވަރުގެ ވަގުތުކަމުން މުނީރާގެ ހިތަށް ވަންނަމުން ދިޔަ ވަސްވާސް ތަށްވެސް މަދެއް ނޫނެވެ.\nmiothy new part eh up vefa..hope kuran hurihaa kudhinvx mi bai kiyaalaafa ekujjehge hiyaalu faalhu kohlaane kamah adhi mibai kamudhaane kamah\nYippee Mee first??\nVarah salhi mi part es ❤\nDhn konirakun aneh part??\nFinally bust vanee thr??\nthankss saadhuna..yes u r first\nDhn konirakun aneh part ??\nnext part tmrw night up kohdheynan insha allah\nV salhi egey keep going nice story\nNyc. ❤ keep updating regularly. Tgc\nthanks soabi…soabiah fourth part fenunthr\nthanks Ai…thikudhin kiyaalaahithun kiyaathy ey reesham vx bxy kh ulhemunvx mi up kohla dheny..thanks for ur support\nV salhi, mi part vx,, keep it,\nVarah reethi…. Mi stry up nuvaaney hithaa nukiyan hurefavex up vaathee kiyan feshi… N mee mihaaru inthizaaru kure vey stry eh… Waiting fo da nxt prt… Hope vaahaka nuhutti nimenden kuriyah daane kamah…\nthankss shara n meesha…iraadhukurehviyya delay eh nethi mi story daily koh up koh nimmaidheynan..reesham kuraa kameh v ragalhah koh nimman beynunvey abadhuvx..\nibrahim ves haadha laanethey dhw\nލޯބި March 23, 2015


Fathuuverikamah Addu City Gai Dhonveli Thundi Eh Hadhanee - Vaguthu\nފަތުރުވެރިކަމަށް އައްޑޫ ސިޓީގައި ދޮންވެލި ތުނޑިއެއް ހަދަނީ\n2 އަހަރު ކުރިން ( ޑިސެމްބަރު 25, 2018 )\nއައްޑޫ ސިޓީ - ވަގުތު އިމޭޖަސް: އިބްރާހިމް ޝާބިލް\nއައްޑޫ ސިޓީގައި ފަތުރުވެރިކަން ތަރައްޤީކޮށް ކުރިއެރުވުމަށްޓަކައި ދޮންވެލި ތުނޑިއެއް ހެދުމަށް ނިންމާފައިވާކަމަށް އެސިޓީގެ ކައުންސިލުން ހާމަކޮށްފިއެވެ.\nއައްޑޫ ސިޓީ ކައުންސިލުން ނެރެފައިވާ ބަޔާނެއްގައި ބުނެފައިވާ ގޮތުން ފަތުރުވެރިން ރާއްޖެ އަންނަ އެންމެ ބޮޑު އެއް ސަބަބަކީ ރާއްޖޭގެ ރަށްތަކުގައި ހުންނަ އަޖައިބުކުރުވަނިވި ދޮންވެލި ތުނޑިތަކެވެ. އެތަންތަނުގެ ރީތިކަން ތަޖުރިބާކޮށްލުމަށް އެމީހުން ރާއްޖެ އަންނަކަމުގައިވިޔަސް، ބިން ތަނަވަސް އައްޑޫގައި އެފަދަ ދޮންވެލި ތުނޑިއެއް ނެތްކަން ފާހަގަކޮށްފައިވެއެވެ.\nބަޔާނުގައި އިތުރަށް ބުނެފައިވާ ގޮތުން، ފަތުރުވެރިކަން ކުރިއެރުވުމަށްޓަކައި ދޮންވެލި ތުނޑިއެއް އޮތުމަކޯ ވަރަށްވެސް މުޙިއްމު ކަމެކެވެ. އަދި ފަތުރުވެރިންގެ ހަމައެކަނި އެދުމަކީ ގެސްޓް ހައުސްތަކުގެ ތެރޭގައި ތިބެފައި ދިއުން ނޫންކަމަށްވެސް ބުނެފައިވެއެވެ.\nމި ދޮންވެލި ތުނޑި ހެދުމަށްޓަކައި ބަލާ ސަރަޙައްދުތަކުގެ ޑިޒައިންގެ މަސައްކަތްތަކާއި، ތިމާވެއްޓަށް އަސަރުކުރާނެ މިންވަރު އަންގައިދޭ ރިޕޯޓު ނުވަތަ އީއައިއޭ ހެދުމުގެ މަސައްކަތާއި ޓެކްނިކަލް ސަރވޭގެ މަސައްކަތްތައް ކުރިއަށް ގެންދަން ނިންމާފައިވާކަމަށްވެސް އައްޑޫ ސިޓީ ކައުންސިލުގެ ބަޔާނުގައިވެއެވެ.\nފަތުރުވެރިކަމަށް އައްޑޫގައި ތުނޑިއެއް ހެދުމަށް ނިންމާފައިވަނީ ކައުންސިލް މެންބަރުންގެ ރަސްމީ ބައްދަލުވުމެއްގައެވެ.\nކޮވިޑް-19: އޭއީއެޗްގައި ޓްރައޭޖް ނިޒާމެއް ގާއިމު ކުރަނީ\nޑިސެމްބަރު 25, 2018 19:47\nޢެއްކަމެއްވެސް ވާ ކައުންސިލެއްނޫން ތިޢީ.ސޯބޭ އައްޑޫގެ މޭޔަރަކަށް މިހުރިހާ އަހަރު ކީއްކުރީ. ލަދު ކޮބާ ޓައި އަޅައިގެން ބޫޓަކަށް އަރައިގެން ބާރުބާރަށް ހިނގާއިރު.\nޑިސެމްބަރު 25, 2018 21:11\nކޮންމެ ސަރުކާރަކަށްވެސް ފެންނަނީ އައްޑޫ އެކަނިތަ އުތުރު އެއީ ނެތްތަނެއްދޯ\nޑިސެމްބަރު 26, 2018 09:15\nއޭއި އޯއި، ބަލަގަ ސަރުކާރާ ބެހޭ ކަމެއްނޫނޭ އެއީ، ކައުންސިލުން ކުރާކަމެއް، ހަރަދުކުރަނީ އައްޑޫ ޓުރަސްޓު ފަންޑުން.\nޑިސެމްބަރު 26, 2018 07:54\nކައުންސިލުގަ ތިބެގެން ނިންމީމަ ތިކަން ނިމުނީ. ސޯބެމެންނަށް ވާނެކަމެއް ހަރާން. އައްޑުއަކަށް ނުދަގެ ގެސްޓުންނެެއް. ހުސް ވަގުންއުޅޭ ސިޓީއެއްވީމަ. ގެސްޓުމީހާ ބަލަހައްޓައިގެންހުއްޓާ އެތިކޮޅު ހިފައިގެން ދާނެ. މިހާރުވެސް ތިއުޅެނީ ހެރެތެރެވެސް އެކަމާ ނުހިންގިގެން. އަނގައެރުވުމާ ވައްކަންކުރުން އައްޑޫގަ އޮތީ. ސޯބެމެން ތިހެން ކިޔާލަކިޔާލަ ތިބޭ\nޑިސެމްބަރު 27, 2018 11:28\nއަޑޫ މީހުނެތަ ރަށުގަ ތިބެގެނދޯ ރައް ތަރަގީ ކުރެވޭނީ.... މި ފެލެނީ މާލެ އަރައިގެން... ރަ ބޮޑުވެގެން އުޅެން ޖެހެނީ މާލޭގަ..... ހުސް އަނގަ ތަޅާ ބައިގަނޑެއް.... ހަމަ އެކަނި މުޒާ ހަރާ ކޮށްލަން، މާލެ މީހުން ބަނޑައް ޖެހޭނޭ ކިޔުން އައްޑޫ މީހުންނައް އިނގެނީ. ތިހާ ހިއްވަރެއް ހުރިއްޔާ ރަށައްދޭބަލަ. ކޮން ބައެއްތޯ ބަނޑައް ޖެހެނީ.... ރާޅެ އަރާ އިރައް ހަމަ މާލަ އަރަން ޖެހެނީ .... ޓީމް އާރޓީ


Harukashi Fikuru Ge Meehun Jaluga Nurakkaatheri Kan Kan Kuran Eba Raavaa: Fuluhun - Vaguthu\nމާފުށީ ޖަލުގައި ދާދި ފަހުން ހިންގި ހަމަނުޖެހުންތަކާ ގުޅިގެން ޖަލުގެ ހާލަތު ހޯމް މިނިސްޓަރު އިމްރާން ބައްލަވާލައްވަނީ.\nރާއްޖޭގައި ދީނީ ގޮތުން ހަރުކަށި ފިކުރު ގެންގުޅޭ މީހުން، ޖަލުގައި ނުރައްކާތެރި ކަންކަން ކުރަން ރާވަމުންދާ ކަމުގެ މައުލޫމާތު ފުލުހުންގެ އިންޓެލިޖަންސަށް ލިބިފައިވާ ކަމަށް އެސިސްޓަންޓް ކޮމިޝަނަ އޮފް ޕޮލިސް މުހައްމަދު ރިޔާޒް ރޭ ވިދާޅުވެއްޖެއެވެ.\nރާއްޖޭގައި މިވަގުތު އެންމެ ނުރައްކާތެރި ކުށްވެރިން ތިބި އެއް ޖަލު ކަމަށްވާ ކ. މާފުށީ ޖަލުގައި ދާދި ފަހުން ވަނީ ބޮޑެތި ހަމަނުޖެހުންތަކެއް ހިނގައިފައެވެ. އެ ހަމަނުޖެހުންތަކާ ގުޅިގެން ބައެއް ގައިދީންނަށާއި ޖަލު ބަލަހައްޓާ ބައެއް އޮފިސަރުންނަށް ވެސް އެކިވަރުގެ އަނިޔާ ލިބިފައިވެއެވެ.\nހަމަނުޖެހުންތަކާ ގުޅިގެން ހޯމް މިނިސްޓަރު އިމްރާން އަބްދުﷲ ކުރިން ވަނީ ކޮވިޑް-19 އާ ގުޅިގެން މުއައްސަސާތަކަށް ބާރުބޮޑުވެ ނާޒުކުވި ވަގުތުގައި ޖަލު ހަލަބޮލިކޮށްލަން ބަޔަކު މަސައްކަތް ކުރަމުންދާ ކަމަށް ތުހުމަތު ކުރައްވައިފައެވެ. އަދި އެކަންކަން ނާކާމިޔާބުކޮށްލާފައިވާ ކަމަށް އޭރު އިމްރާން ވަނީ ވިދާޅުވެފައެވެ. އިމްރާން ވިދާޅުވި ގޮތުގައި، މާފުށީ ޖަލުގައި މި ފަހުން ހިންގި ހަމަނުޖެހުންތައް ކޮންޓްރޯލް ކުރެވުނީ މޯލްޑިވްސް ކަރެކްޝަނަލް ސާވިސްގައި މަސައްކަތް ކުރާ އޮފިސަރުންގެ ކުޅަދާނަ ކަމުންނެވެ.\nފުލުހުން ބޭއްވި ނޫސްވެރިންގެ ބައްދަލުވުމުގައި އެސިސްޓަންޓް ކޮމިޝަނަ އޮފް ޕޮލިސް ރިޔާޒް ވިދާޅުވީ މިދިޔަ ހޯމަ ދުވަހުން ފެށިގެން ފުލުހުންނާއި ކަރެކްޝަނަލް ސާވިސް ގުޅިގެން މާފުށީ ޖަލުގައި ހާއްސަ އޮޕަރޭޝަންތަކެއް ހިންގާފައިވާނެ ކަމަށެވެ. މި އޮޕަރޭޝަނަކީ ރާއްޖޭގައި ދީނީ ގޮތުން ހަރުކަށި ފިކުރު ގެންގުޅޭ ބައެއް މީހުން، ނުރައްކާތެރި ކަންތައްތަކެއް ރާވާ ކަމުގެ މައުލޫމާތު ފުލުހުންގެ އިންޓަލިޖެންސަށް ލިބުމާ ގުޅިގެން ހިންގި އޮޕަރޭޝަނެއް ކަމަށް އޭނާ ވިދާޅުވިއެވެ.\nރިޔާޒް ވިދާޅުވި ގޮތުގައި މި މަސައްކަތް ކުރަނީ، އެކިއެކި މައްސަލަތަކުގައި ޖަލުގައި ބަންދުކޮށްފައި ތިބި ބަޔަކާ ގުޅިގެންނެވެ. ޖަލުގައި ބަންދުކޮށްފައި ތިބޭ މީހުން ފޯނުން މުއާމަލާތް ކުރަމުން ދަނީ ހަރުކަށި ފިކުރަށް ތާއީދު ކުރާ ބަޔަކާ ކަމަށް ވެސް ރިޔާޒް ވިދާޅުވިއެވެ.\nއެގޮތުން މި އޮޕަރޭޝަންގައި ބަލައި ފާސް ކުރި ގޮޅިތަކުން ފަސް މޮބައިލް ފޯނާ ގުޅުން ހުރި ބައެއް އެހެނިހެން އާލާތްތައް ފެނިފައިވާ ކަމަށް ރިޔާޒް ވިދާޅުވިއެވެ. އޭގެތެރޭގައި ޗާޖަރާއި ޔޫއެސްބީ ވާގަނޑާއި އަދި ހަރުކަށި ފިކުރު ފެތުރުމާ ގުޅޭ ބައެއް ފޮތްތައް ވެސް ފެނިފައިވާ ކަމަށް ރިޔާޒް ވިދާޅުވިއެވެ.\n"މިކަމަކީ ވެސް އަޅުގަނޑުމެން މިވަގުތު ތަހުގީގު ކުރަމުންދާ މައްސަލައެއް،" ރިޔާޒް ވިދާޅުވިއެވެ.\nމީގެއިތުރުން ރިޔާޒް ވިދާޅުވީ ކޮވިޑް-19 އާ ގުޅިގެން މާލޭގައި ފުރަބަންދުގެ ހާލަތު އިއުލާން ކުރެވުނު ފަހުން، އާންމު ކުށްތައް ކުރާ މިންވަރު މަދުވެފައިވާ ކަމަށެވެ. އަދި މިވަގުތު ހުށަހަޅާ މައްސަލަތަކުގެ ތެރޭގައި ހިމެނެނީ އާދައިގެ ވައްކަންތައް ކަމަށް ވެސް ރިޔާޒް ވިދާޅުވިއެވެ. އާންމުކޮށް ހުށަހެޅޭ މައްސަލަތައް ވަރަށް ބޮޑަށް މަދު ކަމަށް ވިދާޅުވިއެވެ.\nރިޔާޒް ވިދާޅުވި ގޮތުގައި އެގޮތަށް ދިމާވަނީ ކުށް ކުރާ މީހުން ފުލުހުންގެ ބެލުމުގެ ދަށުގައި ތިބުމުން ކަމަށް ލަފާ ކުރެވެއެވެ. މާލެ އާއި ރާއްޖޭގެ އާންމު ސަލާމާތާއި ރައްކާތެރިކަމަށް ބަލާ އިރު، ބައެއް ބޮޑެތި މައްސަލަތަކެއް އައިސްފައިވި ނަމަވެސް ޖުމްލަ ކޮށް ސަލާމަތީ ކަންކަން ރާއްޖޭގައި ހުރީ ރަނގަޅަށް ކަމަށް އޭނާ ވިދާޅުވިއެވެ.\nއޭޕްރީލް 30, 2020 11:51\nޖަލުގަ ތިބި މީހުންނައްކުރާ އަނިޔާ ފޮރުވަންވެގެން ހަރުކައްޓޭ މަޑު ކައްޓޭ ކިޔައި. ރައްޔިތުންނައް އޮޅުވާލަނީ\nއޭޕްރީލް 30, 2020 14:06\nޖަލުގަ މަސްތުވާތަކެތި ގެންގުޅޭވަރު ވެސްފޮރުވަން....\nއޭޕްރީލް 30, 2020 12:49\nހަރުކަށި ފިކުރުގެ މީހުން ނުރައްކާތެރި ކަންކަން ކުރަން ރާވާއިރު މަޑުކަށި ފިކުރުގެ މީހުން ރާވާ ލާދީނީ ކަންކަން ފާހަގަ ކުރުމުގެ ޤާބިލުކަން މިސަރުކާރުގައި ނެތީ ކީއްވެ ބާވައެވެ.\nއޭޕްރީލް 30, 2020 12:58\nމީ ާާާާާާާާާާާާާާާާާާާާާާާާާާާާާާާާާާާާާާާާާާާާާާ ޢަބްދުﷲ ރިޔާޒު ކޮއްކޮއެއްބާ.\nއެޖެންޑާ 19 ފުރިހަމަ ކުރުމަށް ކުރާ މަސައްކަތް. ކޮންމެ ކަމެއް ހަރުކަށި ފިކުރު. ހަރުކަށި ނޫން ފިކުރެއް ދައްކަބަލަ.\nﷲއާއި ރަސޫލާ އެންގެވި ގޮތާއި ޚިލާފަށް ޢަމަލުކުރުން އެއީ ހަރުކަށި ފިކުރު.\nޤާނޫނާއި ޤަވާޢިދުތަކާއި ޚިލާފަށް ޢަމަލުކުރުންވެސް އެއީ ހަރުކަށި ފިކުރު.\nއޭޕްރީލް 30, 2020 15:54\nމީހުން މެރުން އެހިމެނެނީ\nއަޖައިބެއްނު. ތިތަނަށް މޯބައިލްފޯނު ނުވަންނަ ގޮތެއް ހަދަން ވެއްޖެއެއްނު. ތިޔަ ކުޅަދާނަ ޖަލުއޮފިސަރުން ތިއްބާ ފޯނު އެތެރެ ކުރާގޮތެއް އިމްރާނު އަޅެ މީޑިޔާއަށް ކިޔައިދީބަލަ.\nއޭޕްރީލް 30, 2020 13:02\nޖަލުގައި ހިންގާ ހަމަނުޖެހުންތައް ހިންގަމުންދާއިރު ރާއްޖޭގެ އެންމެ ނުރައްކާތެރި މީހާ ހުރީ އެހުރިހާ ކަމެއް ރާވާ ހިންގުމަށްޓަކާ ގޭގައި ބަހައްޓާ ދީފައެއްނު. އެމީހާ އޮތީ ސަރުކާރާ ރައީސް މީހާއައި ބޮޑުތަނުން ޑީލް ހަދާފައި ތިމާގެ ވެރިކަން ކައްސާލަފާނެތީވެ. ލޯންޗެއް ގޮއްވާލާ އޭނަ ނައިބަކަށް ގެނަ މީހެއްގެ ބޮލަށް ފައިން އަރާއިރު ޑީލް ހެދިމީހާގެ ބޮލަށް ވައްޓާލާނީ ކިހާ ބޮޑު ގަލެއްކަން ނޭގިގެން އަދިވެސް އޭނަ ބަހައްޓާ ގޭގައި. ރާއްޖޭގެ ދިފާއީ ނިޒާމްގައި ނެތް ބޮޑެތި ޖަރީނާ ހިންގަަ މުޖިރިމުން ގޭގައި ބައިތިއްބާގެން ބެލެހެއްޓޭނެ ފެންވަރެއް. ޖަލުގައި ހިންގާ ކަންކަމުގެ ނަތީޖާ ހިތިކޮށް ފެނުމުގެ ކުރިން އަޅަންޖެހޭ ފުރަތަމަ ފިޔަވަޅު އެޅޭތޯ ސަރުކާރުން ވެސް އެބަ ބަލަންޖެހޭ. ތަފާތު ކުރިން ނުފެންނަ ކަންކަން ޖަލުން ފެންނަން ފުރުސަތު ނުދީ\nއޭޕްރީލް 30, 2020 13:05\nޖަލުތަކުން މީހުން މިނިވަންކޮށްފަ ކޮން ހަރުކަށްޓެކޭތަ މިކިޔަނީ\nއޭޕްރީލް 30, 2020 13:15\nހަމަ ހިނި އަންނަނީ.. ކުށް ކުރާމީހުން ފުލުހުންގެ ބެލުމުގެ ދަށުގައި ތިބުމުން ކަމަށް ފަހަގަ ކުރެވެޔޯ.. ދެން އެހެންވިއްޔާ ކޮވިޑްއަށް ބަންދު ކޮއްފަ ލޮކްޑައުން ނިމުނީމަ ދޫކޮށްލަނީތާ ދޯ..\nއޭޕްރީލް 30, 2020 13:16\nދެންބުނޭ މާފުށީޖަލުގައި ހަރުކަށި މީހުންލައްވާ މިކަންކުރުވަން ރާވަނީ ޖަލުގައި ހުރި ޔާމީނޭ.\nތިވާނީ ދިވެހިރާއްޖޭގެ3ލައްކަ މީހުންގެ ފިކުރުގެ މީހުންކަމަށް. އާނ ދިވެހިންތާ ދޯ އެތައް އަހަރެއް ވަންދެން އިސްލާމް ދީން ޤަބޫލުކޮއްލައިގެން މިތިބީ. ލާދީނީ ބައިގަނޑެއް އިއްޔެ އައިސް ހުރިހާ ކޮންޓރޯލެއް ނަގައިގެން ތިއްބާ އެނޫން ބަޔަކު ތިފަދަ ކަންތައްތައް ކުރަނީޔޭ ބުނީމާ އެބުނެވެނީ ދެންތިބި ދިވެހި ރައްޔިތުންގެ ވާހަކަތާދޯ. ނޫނޭ ސާބަހޭ ހިންގުންތެރިންނަށް.\nއޭޕްރީލް 30, 2020 13:41\nވަރަށް މަޖާވާހަކައެއް ތިބުނަނީ ތިބޭފުޅުން ފޮޓަކަލާފަ ތަޅުލާފަތިބިބައެއް ތިބުނަނީ ކަނަކަން އެބަރާވަޔޯ ތިކަމުންވެސް ތިގެނީ ނާގަބިލުކަން ނުންތޯ އަދިވިލިފަ ތިބިނަމަ ތަންތަން ތިބުނާމީހުން އައިސް ހިފާފާނެނުން.. މޮޔަތިގޮވެނީ އަމިއްލައްށް...\nއޭޕްރީލް 30, 2020 14:16\nކޮންމެ ފަހަރަކު ސަރުކާރު ފޭލް ވާއިރު ހަރުކަށްޓޭ، ކިޔާފަ މީގެ ސްޓަންޓު ޖައްސާ.\nތީ ވަރަށް ބޮޑު ތެދެއް. ޖަލުގައި ތިބި ބޮޑެތި ކުށްވެރިން އެމީހުންގެ މީހުންނަށް ގުޅައިގެން ކަންތައްތައް ރާވާ. އެމީހުންގެ ފޯނު ތަކެއް އަތެއްނުލާ އަދިވެސް. މިހާރުވެސް ބަރާބަރަށް މީހުންނަށް ގުޅަމުންދޭ. މީ ކޮން ބައެއްގެ އިހުމާލުން ވާ ކަންތައްތަކެއް. ބޮޑެތި ކުށްތަކުގައި ބަންދު ކޮށްފައި ތިބޭ މީހުންގެ އަތަށް ފޯނު ލިބެނީ ކިހިނެއް.\nއޭޕްރީލް 30, 2020 17:17\nޖަލައް މަސްތުވާތަކެތި ވެއްދޭނީ އެތަނުގެ ފާ ރަވެ ރިން ނުވަތަ ވެ ރިންގެ އިހުމާލުން ނޫނީ ބައިވެ ރިވުމާއި އެކު. ވީމާ މި އެންމެން ތަހުގީގުކު ރަން ޖެހޭ.


الفلق ސޫރަތުގެ ތަފްސީރު (3) – DhiSalafiyyah\nހަތަރުވަނައީ: އަދި ޙަސަދަވެރިޔަކު ޙަސަދަވެރިވެއްޖެހިނދު އޭނާގެ ނުބައިކަމުންނެވެ.\nޙަސަދަވެރިވާމީހާގެ ޙަސަދައިން ޙަސަދަވެރިވެވޭމީހާއަށް ގެއްލުންވާކަން ޤުރުއާނާއި ސުންނަތުން ދަލީލުކުރެއެވެ. ފަހެ، ޙަސަދަވެރިވާމީހާގެ އަތުންނާއި ދުލުން ގެއްލުން ނުފޯރުވިނަމަވެސް، ނަފްސާއި ލޮލުގެ ނުބައިކަމުގެ އަސަރު ޙަސަދަވެރިވެވޭ މީހާގެ ނަފްސަށް ކުރެއެވެ. ﷲ ތަޢާލާ ވަޙީ ކުރައްވާފައިވެއެވެ. ((وَمِنْ شَرِّ حَاسِدٍ إِذَا حَسَدَ)) މާނައީ: “އަދި ޙަސަދަވެރިޔަކު ޙަސަދަވެރިވެއްޖެހިނދު، އޭނާގެ ނުބައިކަމުންވެސްމެއެވެ.” އެހެންކަމުން ޙަސަދަވެރިވާމީހާގެ ނުބައިކަމުގެ އަސަރު ޙަސަދަވެރިވެވޭމީހާގެ އެންމެ ފުނަށް އަސަރުކުރާކަން އެނގެއެވެ. ކީރިތި ޤުރުއާނުގައި މާނައެއް ނުވާ ލަފުޒެއް ނުވެއެވެ. އެހެންނަމަވެސް މީހެއްގެ ޠަބީޢަތުގައި ޙަސަދަވެރިކަންވާމީހަކު، އެ ޙަސަދަވެރިވެވޭމީހަކީ ކާކުކަން ނޭނގުނުނަމަވެސް، އެއުފެދޭ ޙަސަދަވެރިކަމުގެ ސަބަބުން ޙަސަދަވެރިކަމުގެ ގެއްލުން އެމީހަކަށް ކުރުވައެވެ. އެއީ އެ ޙަސަދަވެރިވެވޭމީހާ ﷲގެ ޙަޟްރަތުން ސަލާމަތްކަމަށާއި ރައްކާތެރިކަމަށް ނުއެދޭނަމައެވެ. އެމީހާގެ މައްޗަށް ވަނީ ވާރިދުވެފައިވާ ޛިކުރުތަކާއި، ދުޢާތައް ކުރުމެވެ. އަދި ﷲ ގެ މަދަދާއި ސަލާމަތްކަމަށް އެދުމެވެ. އެމީހާ ﷲއަށް އެދޭ މިންވަރަކުން އެމީހާއަށް ދިމާވާ ނުބައިކަންކަމުން އެކަލާނގެ އެމީހަކު ސަލާމަތްކުރައްވާނެއެވެ. އެހެންނޫންނަމަ ޙަސަވެރިވާމީހާގެ ޙަސަދައިގެ ނުބައިކަން އެމީހަކަށް ފޯރާނެއެވެ.\nޖިބްރީލުގެފާނު ނަބިއްޔާ ޞައްލަﷲ ޢަލައިހިވަސައްލަމައަށް ރުޤްޔާކުރެއްވިކަމަށް ވާރިދުވެފައިވާ ޞައްޙަ ޙަދީޘްގައި އައިސްފައިވެއެވެ. ((بِاسْمِ اللَّهِ أَرْقِيكَ، مِنْ كُلِّ شَىْءٍ يُؤْذِيكَ، مِنْ شَرِّ كُلِّ نَفْسٍ أَوْ عَيْنِ حَاسِدٍ اللَّهُ يَشْفِيكَ)) މާނައީ: “މާތް ﷲ ގެ އިސްމުފުޅުގެ ބަރަކާތުން ތިބާއަށް ގެއްލުންހުރި ކޮންމެ އެއްޗެއްގެ ކިބައިންނާއި، ނުބައި ކޮންމެ ފުރާނައެއްގެ ނުވަތަ ހަސަދަވެރި ކޮންމެ ލޮލެއްގެ ކިބައިން ތިމާއަށް ﷲ ރައްކާތެރިކަން ދެއްވުންއެދި ﷲ ގެ އިސްމުފުޅުން ތިބާއަށްޓަކައި ރުޤްޔާކުރަމެވެ. ﷲ ތިބާއަށް ޝިފާ ދެއްވާށިއެވެ.” މިޙަދީޘްގައި ބަޔާންވެގެން އެވަނީ ޙަސަދަވެރިވާމީހާގެ އެސްފީނާގެ ނުބައިކަމުގެ ވާހަކައެވެ. އެނގޭކަމަކީ މީހަކާމެދު އެއްވެސް ކަމެއް ނެތި ހަމައެކަނި ބަލާލާބަލާލުމަކުން އަސަރުނުކުރާކަމެވެ. އޭގެ މިސާލަކީ ބިމަށާއި ފަރުބަދަތައް ފަދަ ތަކެއްޗަށް ބެލިނަމަވެސް އެއްވެސް އަސަރެއް ނުކުރާކަމެވެ. އެހެންނަމަވެސް ނުބައިވެގެންވާ ނަފްސެއްގެ ވެރިމީހާ އެ ޙަސަދަވެރިވެވޭމީހާއަށް ވަކިގޮތަކަށް ބަލާލައެވެ. އަދި އެ ނަފްސުގެ ނޭވާލުން ބަދަލުވެގެންދެއެވެ. އެހިނދު ޙަސަދަވެރިކަމުގެ ރުޅިއަރައިފައިވާ ނަފްސަކަށް އެނަފްސުވެގެންދެއެވެ. އެފަދަ ބަލާލުމުގެ ސަބަބުން އެ ޙަސަދަވެރިވާމީހާގެ (ޙަސަދައިގެ) ވަރުގަދަކަމާއި، އެ ޙަސަދަވެރިވެވޭމީހާ (ﷲއަށް އީމާންކަމާއި، ތަވައްކުލުކުރުމާއި، ސަލާމަތަށް އެދުން) ބަލިކަށިވެގެންވާ މިންވަރެއްގެ މަތިން އެ ޙަސަދައިގެ އަސަރުކުރެއެވެ. ފަހަރެއްގައި އެ ޙަސަދައިގެ ސަބަބުން ބަލިކޮށްލަފާނެއެވެ. އަދި ފަހަރެއްގައި މަރައިލަވެސްފާނެއެވެ. ބަޔާންކުރެވޭވަރަށްވުރެ ގިނައިން މިކަން ތަޖުރިބާކޮށްފައިވާ ޢާއްމުންނާއި، އެނޫންމީސްތަކުން ވަރަށް ގިނައެވެ. އަދި މިއެސްފީނާ އަންނަނީ ނުބައިވެގެންވާ ނަފްސުތަކުގެ ޒަރީޢާއިންނެވެ. އެފަދަ ނަފްސެއްގެ މިސާލަކީ ހަރުފައެއްގެ މިސާލެވެ. ހަރުފަގެ ވިހައިގެ އަސަރުކުރަނީ ދައިގަތީމައެވެ. ފަހެ، އޭގެ ވިހައިގެ އަސަރު އެއިގެ ރުޅިއާ އެއްވަރަށް ތަފާތުވެގެންވެއެވެ.(1) އަދި ބައެއްފަހަރަށް އެ ހަރުފަގެ ރުޅި ގަދަކަމާހުރެ، އެ ހަރުފަ ބަލާލުމުންވެސް ވިހައިގެ އަސަރުކުރެއެވެ.(2) އަދި ބައެއް ވައްތަރުގެ ހަރުފަ ބަލާލުމުންވެސް އަސަރުކުރެއެވެ. އޭގެ ސަބަބުން ލޮލަށް ނުފެނުމާއި، ބަނޑުގައިވާ ދަރި ބައިގެންދިޔުންފަދަ ކަންކަން ހިނގައެވެ. ނަބިއްޔާ ޞައްލަﷲ ޢަލައިހިވަސައްލަމަގެ ޙަދީޘްފުޅުގައި އައިސްފައިވާ “الأَبْتَرُ” އާއި “ذَا الطُّفْيَتَيْنِ”(3) ކިޔާ ދެ ވައްތަރުގެ ހަރުފަ މީގެ ތެރޭގައި ހިމެނެއެވެ. އެކަލޭގެފާނު ޙަދީޘް ކުރައްވާފައިވެއެވެ. ((اقْتُلُوهُمَا))(4) މާނައީ: “އެ ދެއްވައްތަރުގެ ހަރުފަ މަރާށެވެ.” މިއީ މީސްތަކުންގެ ތެރެއިން ޚާއްޞަވެގެންވާ ބަޔަކަށް ނޫނީ ނޭނގޭނެކަމެކެވެ.\n(ޙަސަދައިގެ ސަބަބުން ކުރިމަތިވާ) އަސަރުތަކާއި ޙާދިޘާތައް ޖެހެނީ ރޫޙުން ފިޔަވައި ޖިސްމުތަކުން ހެއްޔެވެ؟\nއެކަންކުރާމީހާ އަށް ނިސްބަތްކުރާއިރު ޖިސްމުތަކަކީ އާލަތެކެވެ. އުފެއްދުން އެއަންނަނީ އެމީހާގެ ފުށުންނެވެ. އަދި އާލަތްތަކަކީ ވަސީލަތެކެވެ. ކަންކަން ދެނެގަތުމުގެ ކުޅަދާނަކަން ލިބިފައިވާމީހަކު، ރޫޙުތަކުގެ ޙާލަތާމެދުގައާއި، އެ ރޫޙުތަކުގެ ޒަރީޢާއިން ޖިސްމުތަކަށް އަސަރުކުރުވާ އަދި ޙަރަކާތްކުރުވާގޮތާމެދު ރަނގަޅަށް ވިސްނާލައިފިނަމަ ގިނަގުނަ ޢަޖައިބުތައް އެނގިގެންދާނެއެވެ. އަދި ﷲގެ އެއްކައުވަންތަކަމާއި ރައްބުވަންތަކަމަށް ދަލީލުކުރާ ހެކިތަކެއް އެނގިގެންދާނެއެވެ. އަދި (ޖިސްމާއި ރޫޙު) އޭގެ ކޮންމެ ބައެއްވެސް އަނެއްބަޔަކަށް ޙުކުމްކުރާކަމާއި، އެކަންކަމުގެ އަޘަރުތައް އެނގިގެންދާނެއެވެ. އެކަންކަމުގެ ސަބަބުތައް ވަނީ މީސްތަކުންގެ ފެނުންތަކަށް ޣައިބުވެފައެވެ. ފަހެ، އެންމެފުރިހަމައަށް ތަކެތި ހައްދަވާ ޢާލަމްތަކުގެ ވެރި ﷲ މަތިވެރިވެވޮޑިގެންވެއެވެ.\nއެސްފީނާ ޖައްސާމީހާއާއި ޙަސަދަވެރިވާމީހާ ދެމީހުން އެއްގޮތުން އެއްވައްތަރުވެއެވެ.(5) އަދި އަނެއްގޮތުން ތަފަތުވެއެވެ. އެއްވައްތަރުވެގެންވާ ގޮތަކީ އެދެމީހުންވެސް ނަފްސު ބިނާކުރަނީ އަދި ކުރިމަތިލަނީ ގެއްލުމެއް ދިނުމަށެވެ. އެސްފީނާ ޖައްސާމީހާ އެމީހާގެ ނަފްސު އެނުބައިކަމަށް ބިނާކުރަނީ އެ އެސްފީނާޖެހޭމީހާއާ ބައްދަލުވާ ހިނދުއެވެ.(6) އަދި ޙަސަދަވެރިވާމީހާ އެޙަސަދަވެރިވެވޭމީހާ ނެތްތަނުގައިވެސް އަދި ޙާޟިރުވެ ހުއްޓަވެސް ޙަސަދަވެރިކަން ހިނގާނެއެވެ.\nއަދި ތަފާތުވެގެންވަނީ، އެސްފީނާޖައްސާމީހާ އެމީހާ ޙަސަދަވެރިނުވާ ހަޔަވާނެއް ނުވަތަ ދަނޑަކަށް އެސްފީނާޖައްސައެވެ. އަދި (އެ ޙަޔަވާނެއް ނުވަތަ ދަނޑުގެ ވެރިޔާއާމެދު) ޙަސަދަވެރިކަން އޮވެއެވެ. އަދި އެސްފީނާޖައްސާމީހާ އޭނާގެ އަމިއްލަ ނަފްސަށްވެސް އެކަންޖެހިގެންދެއެވެ. އެކަމުގެ ސަބަބަކީ ކަމަކާމެދު ޢަޖައިބުވުމާއި، އެކަމެއް ބޮޑުކަމަކަށްވުމެވެ. އެމީހާ އެއްޗަކަށް ޢަޖައިބުގެގޮތުން ބަލާލައިފިނަމަ، އެ އެސްފީނާޖެހޭމީހާއަށް އަސަރުކުރާގޮތަށް އެމީހާގެ ނަފްސު ބިނާކޮށްލައެވެ.(7)\n(1) މިފޮތުގެ ތަޙްޤީޤުގައި ޑރ. ފަހުދު ބުން މުޙައްމަދު އައްރޫމީ ވިދާޅުވެފައިވެއެވެ. “މިއީ ތިމަންދެކޭ ގޮތުގައި ރަނގަޅު މިސާލުކުރުމެއް ނޫނެވެ. ދައިނުގެންނަމަވެސް ހަރުފަގެ ވިހައިގެ އަސަރުކުރާނެއެވެ. އަދި ހަރުފަ ރުޅިނައިނަމަވެސް ވިހައިގެ އަސަރުކުރާނެއެވެ. ވިހަލެވޭ މީހާއަށް ވިހައިން އަސަރުކުރުމަށް މީގެން އެއްވެސްކަމެއް ޝަރުޠެއްނުކުރެއެވެ. ބޭސްވެރިން ހަރުފަގެ ދަތުން އެކިވަޤުތުތަކުގައި ވިހަނަގާހަދައެވެ.”\n(2) ޑރ. ފަހުދު ބުން މުޙައްމަދު އައްރޫމީ ވިދާޅުވެފައިވެއެވެ. “ޞައްޙަގޮތަކީ ހަރުފަ ބަލާލުމުން އޭގެ އަސަރުނުކުރާނެއެވެ.” ޞަޙީޙް މުސްލިމްގައި އައިސްފައިވާ (ދެ ވައްތަރުގެ ހަރުފައިގެ ސަބަބުން ލޯ އަނދިރިވުމާއި ބަނޑުގައިވާ ދަރި ވެއްޓުމާމެދު) އައްޒުހުރީ ވިދާޅުވެފައިވެއެވެ. “ތިމަންމެން ދެކޭގޮތުގައި (މިކަންކަން މިދިމާވަނީ) އެ ދެއްވައްތަރުގެ ހަރުފަގެ ވިހައިގެ ސަބަބުންނެވެ. والله أعلم” (ބައްލަވާ: ޞަޙީޙް މުސްލިމް: ޙަދީޘް ނަންބަރު: 2233).\n(3) އިބްނު ޙަޖަރު ރަޙިމަހުﷲ “ފަތުޙުލް ބާރީ” ގައި ވިދާޅުވެފައިވެއެވެ. “އިބްނު ޢަބްދުލް ބައްރު ވިދާޅުވެފައިވެއެވެ. ذَا الطُّفْيَتَيْنِ އަކީ ޙަރުފަގެ ޖިންސުތަކުގެ ތެރޭގައި ހިމެނޭ، އޭގެ ބުރަކަށީގައި ހުދު ދެރޮނގުވާ ހަރުފައެކެވެ. އަދި الأَبْتَرُ އަކީ އޭގެ ނަގޫ އޫކޮށް ހުންނަ ޙަރުފައެވެ… އަދި އެއީ ނަގޫ ކުރުކޮށް ހުންނަ ހަރުފައެއްކަމުގައިވެސް ބުނެވިފައިވެއެވެ. އަދި އައްދާވޫދީ ވިދާޅުވެފައިވެއެވެ. އެއީ ކައިވަތެއް ނުވަތަ އެއަށްވުރެ ކުޑަ ތަންކޮޅެއް ބޮޑު ހަރުފައެކެވެ.”\n(4) ޞަޙީޙުލް ބުޚާރީގައި މި ޙަދީޘް އައިސްފައިވަނީ އަންނަނިވި ޢިބާރާތުންނެވެ. عَنْ ابْنِ عُمَرَ رَضِيَ اللَّهُ عَنْهُمَا أَنَّه سَمِعَ النَّبِيَّ صَلَّى اللَّهُ عَلَيْهِ وَسَلَّمَ يَخْطُبُ عَلَى الْمِنْبَرِ يَقُولُ: ((اقْتُلُوا الْحَيَّاتِ وَاقْتُلُوا ذَا الطُّفْيَتَيْنِ وَالْأَبْتَرَ فَإِنَّهُمَا يَطْمِسَانِ الْبَصَرَ وَيَسْتَسْقِطَانِ الْحَبَلَ)) މާނައީ: “އިބްނު ޢުމަރު ރަޟިޔަﷲ ޢަންހުމާގެ ކިބައިން ރިވާވެފައިވެއެވެ. ހަމަކަށަވަރުން ނަބިއްޔާ ޞައްލަﷲ ޢަލައިހިވަސައްލަމަ މިންބަރުކޮޅުގައި ޚިޠުބާ ދެއްވަމުން ޙަދީޘް ކުރެއްވި އަޑު އެއްސެވިއެވެ. ތިޔަބައިމީހުން ހަރުފަ މަރާށެވެ. އަދި ذَا الطُّفْيَتَيْنِ އާއި الأَبْتَرُ (މި ދެއްވައްތަރުގެ ހަރުފަ) މަރާށެވެ. ފަހެ، ހަމަކަށަވަރުން އެ ދެއްވައްތަރުގެ ހަރުފައަކީ ފެނުން ގެއްލުވާލާ އަދި ބަނޑުގައިވާ ދަރި ވައްޓާލާ ދޭއްޗެވެ.” (ޞަޙީޙުލް ބުޚާރީ: ޙަދީޘް ނަންބަރު: 3297).\n(5) ޑރ. ފަހުދު ބުން މުޙައްމަދު އައްރޫމީ ވިދާޅުވެފައިވެއެވެ. “އެނގިގެންވާގޮތުގައި ޙަސަދަވެރިވުމަކީ އެސްފީނާއަށްވުރެ ޢާއްމުކަމެކެވެ. ކޮންމެ އެސްފީނާޖައްސާމީހަކީ ޙަސަދަވެރިއެކެވެ. އެހެންނަމަވެސް ކޮންމެ ޙަސަދަވެރިއަކީ އެސްފީނާ ޖައްސާމީހެއް ނޫނެވެ. ޙަސަދަވެރިވާމީހާގެ ނުބައިކަމުން ސަލާމަތްވުމަށް އެދުމުން އެސްފީނާ ޖައްސާމީހާގެ ކިބައިން ސަލާމަތްވުންވެސް ޝާމިލުވާނެއެވެ.”\n(6) ޑރ. ފަހުދު ބުން މުޙައްމަދު އައްރޫމީ ވިދާޅުވެފައިވެއެވެ. “މިއީ ޞައްޙަގޮތެއް ނޫނެވެ. ފަހެ، އެސްފީނާޖައްސާމީހާ އެސްފީނާޖެހޭމީހާ ޞިފަކޮށްދެވޭ ޞިފަކޮށްދިނުމުން ނެތްތަނުގައިވެސް އެސްފީނާ ޖައްސައެވެ. އެސްފީނާޖެހޭމީހާއާ ބައްދަލުވުން ލާޒިމެއްނުކުރެއެވެ.” އިބްނުލް ޤައްޔިމު ރަޙިމަހުﷲ ‘ޒާދުލް މަޢާދު’ ގައި ވިދާޅުވެފައިވެއެވެ. “އެސްފީނާޖައްސާމީހާގެ އަސަރުކުރުވުން ހަމައެކަނި ބިނާވެފައިވަނީ ފެނުމުގެ މައްޗަކަށް އެކަންޏެއްނޫނެވެ. ލޯއަނދިރިމީހަކަށްވެސް ކަމެއް ޞިފަކޮށްދިނުމުގެ ސަބަބުންވެސް އެކަމުގެ އަސަރު އެ އެސްފީނާޖެހޭމީހާއަށް ކުރެއެވެ. އެސްފީނާޖެހޭމީހާ ނުފެނުނުނަމަވެސްމެއެވެ. އެސްފީނާޖައްސާ ގިނަމީހުން އެސްފީނާޖައްސަނީ ނުފެނި ޞިފަކޮށްދޭ ޞިފަކޮށްދިނުމުންނެވެ.”\n(7) މިއީ އިބްނުލް ޤައްޔިމު ރަޙިމަހުﷲ ‘ބަދާއިޢުލް ފަވާއިދު’ ގައި ބަޔާންކުރައްވާފައިވާ އެސްފީނާޖެހޭ ދެ ސަބަބުގެ ތެރެއިން އެއްސަބަބެވެ. އަނެއް ސަބަބަކީ ޢަދާވާތްތެރިކަމާއި، ޙަސަދަވެރިކަން އިންތިހާއަށް ދިޔުމެވެ.\nالفلق ސޫރަތުގެ ތަފްސީރު (1)\nالفلق ސޫރަތުގެ ތަފްސީރު (2)


Miskih thakah dhevunu terrorist hamalaa thah dhuniye ge leaderun kuvveri kuravvanee - vNews.mv\nމިސްކިތްތަކަށް ދެވުނު ޓެރަރިސްޓް ހަމަލާތައް ދުނިޔޭގެ ލީޑަރުން ކުށްވެރި ކުރައްވަނީ\nސައިފް އަޒްހަރު 15 March 2019, 19:04\nނިއުޒީލެންޑްގެ ދެ މިސްކިތަކަށް މިއަދު ދެވުނު ބަޑީގެ ހަމަލާތައް ދުނިޔޭގެ ސިޔާސީ ލީޑަރުން ވަރަށް ބޮޑަށް ކުށްވެރި ކުރައްވަމުން އެބަ ގެންދަވައެވެ.\nނިއުޒީލެންޑްގެ ރަށެއް ކަމަށްވާ ކްރައިސްޗާޗްގައި ހުންނަ ދެ މިސްކިތަކަށް މިއަދު ޓެރަރިސްޓް ހަމަލާތައް ދެވުނީ، މުސްލިމުން މިއަދުގެ ހުކުރު ނަމާދަށް ތިއްބައެވެ.\nމި ހަމަލާގައި 49 މީހުން މަރުވެފައިވާކަން މިހާތަނަށް ކަށަވަރުވެފައި ވާއިރު، ހަމަލާގައި ލިބުނު ސީރިއަސް ޒަޚަމްތަކަށް އިތުރު ވިހި މީހަކު ހޮސްޕިޓަލްގައި ގެންދަނީ ފަރުވާ ދެމުންނެވެ.\nނިއުޒީލެންޑްގެ ބޮޑުވަޒީރު ޔަސިންދާ އާރދެއިން ވިދާޅުވީ، މިއީ ދުރާލާ ރާވައިގެން ދީފައިވާ ޓެރަރިސްޓް ހަމަލާއެއް ކަމަށް ބެލެވޭ ކަމަށެވެ. މިސްކިތްތަކަށް ޓެރަރިސްޓް ހަމަލާތައް ދިން މީހުން އެކަންކުރަމުންދިޔައީ ފޭސްބުކްގައި ލައިވް ކުރަމުންނެވެ.\nީވީޑިއޯއިން ފެންނަ ގޮތުގައި ޓެރަރިސްޓުން މިސްކިތުގެ ބޭރުން ފެށިގެން ބަޑިޖަހައި ނަމާދަށްތިބި މުސްލިމުން މަރަމުން ގެންދިޔައީ އެއްވެސް ގޮތެއްފޮތެއް ނުބަލައެވެ. އަދި ސަލާމަތަށް އެދިގެން މިސްކިތުގެ ބައެއް މާލަންތަކުގައި ކަނެއްގައި ތިބި މީހުންގެ ގަޔަށްވެސް ބަޑިޖަހައި މަރާލާފައި ވެއެވެ.\nމިހަމަލާއާ ގުޅިގެން ނިއުޒީލެންޑްގެ ފުލުހުންވަނީ ތިން ފިރިހެނުންނާއި އަންހެނަކު ހައްޔަރު ކޮށްފައެވެ.\nމި ޓެރަރިސްޓް ހަމަލާތަކާ ގުޅިގެން ތުރުކީގެ ރައީސް ރަޖަބް ތައްޔިބް އުރުދުޣާން ވަނީ މިކަން ވަރަށް ހަރުކަށި އިބާރާތުން ކުށްވެރި ކުރައްވާފައެވެ. އަދި މިއީ އިސްލާމްދީނާ ދެކޮޅަށް ފަތުރަމުންދާ ނަފްރަތު ފުޅާވަމުންދާކަން ހާމަވާ ކަމެއް ކަމަށާއި، މިކަން ހުއްޓުވަން ދުނިޔެއިން އެއްވެސް ކަމެއް ނުކުރާ ކަމަށް ވިދާޅުވިއެވެ.\nއުރުދުޣާން ވިދާޅުވީ، އިސްލާމްދީނާމެދު ފަތުރަމުންދާ ނަފްރަތަށް ދުނިޔެ އަޅާނުލައި އޮތުމުގެ އިތުރުން، އެފަދަ ކަންކަމަށް ބައެއް ފަހަރު ހިތްވަރުވެސް ދޭ ކަމަށެވެ. އެ ނަފްރަތު ފުޅާވެ މިހާރު ޖަމައީގޮތެއްގައި މުސްލިމުން މަރަން ފަށާފައިވާ ކަމަށްވެސް ތުރުކީގެ ރައީސް ވިދާޅުވިއެވެ.\nއެމެރިކާގެ ރައީސް ޑޮނަލްޑް ޓްރަމްޕްވެސް ވަނީ މިއަދުގެ ހަމަލާތައް ކުށްވެރި ކުރައްވާފައެވެ. ވިދާޅުވެފައިވަނީ މިއީ ބިރުވެރި ގަތުލުއާންމެއް ކަމަށާއި، އެކަމާ ގުޅިގެން "ހޫނު ތައުޒިޔާ އަދި ހެޔޮއެދުންތައް" ނިއުޒީލެންޑްގެ ރައްޔިތުންނަށް ފޮނުއްވާ ކަމަށެވެ.\n"ކުށެއްނެތް 49 މީހަކު އެއްވެސް ހައްގަކާ ނުލައި މަރާލީ. އިތުރު އެތައްބަޔަކު ޒަޚަމްވެފައިވޭ. މިކަމުގައި އެމެރިކާ އޮތީ ނިއުޒީލެންޑާއެކު" ޓްރަމްޕް ކުރެއްވި ޓްވީޓެއްގައި ވިދާޅުވެފައި ވެއެވެ.\nޔޫރަޕްގެ އިއްތިހާދުގެ ޚާރިޖީ ގުޅުންތަކާބެހޭ ވެރިޔާ ފެޑެރިކާ މޮގެރީނީވެސް ވަނީ މިސްކިތްތަކަށް ދެވުނު ހަމަލާތައް ވަރަށް ބޮޑަށް ކުށްވެރި ކުރައްވާފައެވެ. މޮގެރީނީ ނެރުއްވި ބަޔާނެއްގައި ވިދާޅުވެފައިވަނީ، އަޅުކަންކުރާ ތަންތަނަށް ދެވޭ ހަމަލާތަކަކީ އެންމެނަށް ދެވޭ ހަމަލާތަކެއް ކަމަށެވެ.\nއޭނާ ވިދާޅުވީ، މިފަދަ ހަމަލާތަކުގެ ސަބަބުން ދުނިޔެއަށް ކުރިމަތިވެފައިވާ ގޮންޖެހުންތައް ކަމަށްވާ ޓެރަރިޒަމާއި، ނަފުރަތާއި، ހަރުކަށީ ވިސްނުންތައް ނެތިކޮށްލުމަށް މުޅި ބައިނަލްއަގްވާމީ މުޖުތަމައު އެކަތިގަނޑަކަށްވުމަށް އިތުރު ބާރެއް ލިބިގެންދާ ކަމަށެވެ.\nދުނިޔޭގެ އެންމެ މުސްލިމުން ބައިބޯ އިންޑޮނޭޝިޔާއިންވަނީ މިއަދުގެ ހަމަލާ ވަރަށް ބޯޑަށް ކުށްވެރި ކޮށްފައެވެ.\nއިންޑޮނޭޝިޔާގެ ޚާރިޖީ ވަޒީރު ރެޓްނޯ މަރްސުދީ ނެރުއްވި ބަޔާނެއްގައި، މިހާދިސާގައި މަރުވި އެންމެންގެ އާއިލާތަކަށް ތައުޒިޔާ ފޮނުއްވާފައި ވެއެވެ.\nމެލޭޝިޔާގައި ވެރިކަންކުރާ ކޯލިޝަންގައި ހިމެނޭ އެންމެބޮޑު ޕާޓީގެ ލީޑަރ އަންވަރު އިބްރާހިމް މި ހަމަލާ ސިފަކުރެއްވީ، ދުނިޔޭގެ ސުލްހައަށާއި، އިންސާނިއްޔަތަށް ކުރިމަތިވި ކަޅުދުވަހެއްގެ ގޮތުގައެވެ.\n"މި ނާތަހުޒީބު އަމަލުގެ ސަބަބުން އަޅުގަނޑަށް ވަރަށް ހިތާމައެއް ލިބުނު. މިއީ އިންސާނީ ކަރާމާތާ ޚިލާފް އަމަލެއް" އަންވަރު އިބްރާހިމް ވިދާޅުވެފައި ވެއެވެ.


Bodu sale gai vikunee enme Rasheh\nބޮޑު ސޭލް އަޅުވައިގެން ވިކުނީ އެންމެ ރަށެއް\nފިޔަވަޅު މޯލްޑިވްސް ރިސޯޓު ޓޫރިޒަމް މިނިސްޓަރު އަބްދުﷲ މައުސޫމް ހުޅުވައި ދެއްވަން އެ ރިސޯޓަށް ވަޑައި ގެންނެވުމުން މަރުހަބާ ކިޔަނީ -- ފޮޓޯ: ފިޔަވަޅު މޯލްޑިވްސް\nމި ސަރުކާރުން ރިސޯޓު ތަރައްގީ ކުރަން 16 ރަށް ހުޅުވާލައިގެން ބޮޑު ޑިސްކައުންޓެއް ދިނުމުން ވެސް، ރިސޯޓު ހަދަން ދެވޭ ވަރުވީ އެންމެ ރަށެކެވެ.\nޓޫރިޒަމް ތަރައްގީ ކުރަން މި ދައުރުގައި 29 ރަށް އިއުލާނު ކުރަން ނިންމައި 16 ރަށެއް ބީލަމަށް ލާފައިވަނީ މި އަހަރުގެ ޖޫން މަހު އެވެ.\nމި ރަށްތައް އިއުލާނު ކުރުމާއެކު އިގްތިސޯދީ ގިނަ މާހިރުން ވިދާޅުވަމުން ދިޔައީ ކޮވިޑްގެ ހާލަތުގައި ރިސޯޓު ހަދަން ރަށް ނެރެފިނަމަ ބޮޑު ތަނުން ފެއިލް ވާނެ ކަމަށެވެ. މިއީ ރިސޯޓު ހަދަން ރަށް ނެރެން އެންމެ ރަނގަޅު ވަގުތު ނޫން ކަމަށެވެ.\nއޭރު ޓޫރިޒަމް މިނިސްޓަރު އަބްދުﷲ މައުސޫމް ވިދާޅުވަމުން ގެންދެވީ ރަށްތައް ނެރޭތީ އިންވެސްޓަރުން ކެތްމަދުވެފައިވާ ކަމަށާ ޓޫރިޒަމް ގާނޫނަށް ގެނެސްފައިވާ ބަދަލާއެކު އިންވެސްޓަރުންގެ ޝައުގުވެރިކަން ވެސް މަތިވެފައިވާ ކަމަށެވެ.\nނަމަވެސް، ކޮވިޑް-19 އަށްފަހު އިންވެސްޓަރުންގެ ޝައުގުވެރިކަން ނެތް ވަގުތެއްގައި މި ރަށްތައް އިއުލާނުކޮށް ރަށްތަކުގެ އަގު ބޮޑުތަނުން ވައްޓާލި އެވެ.\nބީލަމުގެ އުސޫލުން ކުއްޔަށް ދޫކުރުމަށް ކަނޑައެޅި 16 ބިމަކާއި ރަށެއްގެ ލޭންޑް އެކުއިޒިޝަން ކޮސްޓް ވައްޓާލި އެވެ. ރިސޯޓު ހަދަން ސަރުކާރަށް ދައްކަން ޖެހޭ މި ފައިސާ ދަށް ކުރުމާއެކު ހުރިހާ ރަށަކާއި ބިމަކުން ވެސް އެކިއުޒިޝަން ކޮސްޓް 30 ޕަސެންޓް ކުޑަވެފައިވެ އެވެ.\nއެ މިނިސްޓްރީން ބުނީ އަގު ދަށްކުރީ އިންވެސްޓް ކުރަން އިންވެސްޓަރުންނަށް ދަތި ތަކެއް ހުރުމުންނެވެ.\nއަގު ދަށްކޮށް އިއުލާނު ކުރުމާއެކު 16 ރަށުގެ ތެރެއިން ކުރިމަތިލީ ހަތް ރަށަކަށެވެ. މި ރަށްތަކަށް ކުރިމަތިލީ އެންމެ ނުވަ ފަރާ ތަކުންނެވެ. ނަމަވެސް ބީލަން މަރުހަލާގައި ގިނަ ދުވަސްތަކެއް ވުމަށްފަހު މި ރަށްތަކުގެ ތެރެއިން އެވޯޑު ކުރަން ސިޓީ ފޮނީ އެންމެ ރަށަކަށެވެ.\nރިސޯޓު ހަދަން ހުޅުވާލި ހއ. ވެލި ފިނޮޅު ލިބިފައި ވަނީ ރައްޔިތުން މަޖިލީހުގެ ކިނބިދޫ ދާއިރާގެ މެންބަރު އަދި އައްޑޫ މީދޫ ދާއިރާގެ މެންބަރު ރޮޒެއިނާ އާދަމްގެ ފިރިކަލުން، މުހައްމަދު ނާޝިޒުގެ ހިއްސާ އޮންނަ ޕާލް ސޭންޑްސް އޮފް މޯލްޑިވްސް ކުންފުންޏަށެވެ.\nޓޫރިޒަމް މިނިސްޓްރީ އޮފް ޓޫރިޒަމް ޑރ. އަބްދުﷲ މައުސޫމް + ފޮރިން އިންވެސްޓްމެންޓް


Dhin Yageen Kamaai Eh Gothah Raajje Ah Beynunvaa Asaasee Baavaiythah India In Foaru Kohdheefi\nދިން ޔަގީންކަމާ އެެއްގޮތަށް ރާއްޖެއަށް ބޭނުންވާ އަސާސީ ބާވަތްތައް އިންޑިއާއިން ފޯރުކޮށްދީފި\nއިންޑިއާއިން ރާއްޖެއަށް މީގެކުރިން ފޯރުކޮށްދިން ކާޑުގެ ބާވަތްތައް--\nއިންޑިއާ ލޮކްޑައުންގައި އޮތުމުގެ ސަބަބުން އެގައުމުން މުދާ ބޭރުކުރުމުގައި ދަތިތަކެއް ހުރިނަމަވެސް، މެދުކެނޑުމެއް ނެތި ރާއްޖެއަށް ބޭނުންވާ އަސާސީ ބާވަތްތައް ލިބޭނެކަމަށް ދީފައިވާ ޔަޤީންކަމާއެކު، ރާއްޖެއަށް މުދާ ފޯރުކޮށްދެމުން އެބަދެއެވެ.\nއެގޮތުން އިންޑިއާގެ ޓުޓިކޮރިން ބަނދަރުން ބަރުކޮށްގެން ގެނައި 500 މެޓްރިކް ޓަނުގެ ހަކުރު އަދި 993 މެޓްރިކް ޓަނުގެ ހަނޑޫ މިއަދު ވަނީ ރާއްޖެއަށް ގެނެސްފައެވެ. އަދި އިތުރު 1500 މެޓްރިކް ޓަނުގެ ހަނޑުލާ 500 މެޓްރިކް ޓަނުގެ ހަކުރުގެ ޝިޕްމަންޓެއް ރާއްޖެ އައުމުގެ މަގުމަތީގައިވާކަމަށް އިންޑިއާ ސަރުކާރުން ވަނީ ހާމަކޮށްފައެވެ.\nހަމައެއާއެކު އިމާރާތްކުރުމުގެ ސިނާޢަތަށް ހުއްޓުމެއް އަޔަނުދިނުމަށް ގެންނަ 5000 މެޓްރިކް ޓަނުގެ ސިމެންތިވެސް ވަރަށް އަވަހަށް ރާއްޖެއަށް ގެނެވޭނެއެވެ.\nލޮކްޑައުންގެ ސަބަބުން އިންޑިއާގެ ބައެއް ބަނދަރުތަކުން މުދާ ބަރުކުރުމުގައި ދަތިތަކެއް ދިމާވިނަމަވެސް ރާއްޖެއަށް ބޭނުންވާ މުދާ މެދުކެނޑުމެއް ނެތި ލިބޭނެކަމުގެ ޔަޤީންކަން އިންޑިއާ ސަރުކާރުން ވަނީ ދެއްވާފައެވެ.